**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Δεκεμβρίου 2017, ημέρα Παρασκευή και ώρα 11:20΄, στην **Αίθουσα** «Προέδρου Αθανασίου Κωνστ. Τσαλδάρη» (223) συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Ενεργειακές κοινότητες και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Περιβάλλοντος και Ενέργειας κ. Γεώργιος Σταθάκης, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ.: Γεώργιος Στασινός, Πρόεδρος του Τεχνικού Επιμελητηρίου Ελλάδος (Τ.Ε.Ε.), Δημήτριος Μαραβέλιας, μέλος του Δ.Σ. της Ένωσης Περιφερειών Ελλάδος (ΕΝ.ΠΕ.) και Περιφερειακός Σύμβουλος Αττικής, Νικόλαος Χιωτάκης, Μέλος του Δ.Σ. της Κεντρικής Ένωσης Δήμων Ελλάδος (ΚΕΔΕ), Παναγιώτης Γρηγορίου, υπεύθυνος εκστρατείας για κλιματικές αλλαγές και θέματα ενέργειας της Greenpeace Hellas, Ιωάννης Αναγνωστόπουλος, μέλος της Ρυθμιστικής Αρχής Ενέργειας (ΡΑΕ), Λάζαρος Σταθάκης, εκτελεστικό μέλος του Δ.Σ. της ΔΕΗ ΑΕ, Ηλίας Μοναχολιάς, Διευθύνων Σύμβουλος της ΔΕΗ-ΑΝΑΝΕΩΣΙΜΕΣ ΑΕ, Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδας (Ο.Ε.Ε.), Χρήστος Λούσης, σύμβουλος του Βιοτεχνικού Επιμελητηρίου Αθήνας (ΒΕΑ), Στυλιανός Λουμάκης Πρόεδρος του Δ.Σ. του Συνδέσμου Παραγωγών Ενέργειας με Φωτοβολταϊκά (ΣΠΕΦ), Στυλιανός Ψωμάς, σύμβουλος του Συνδέσμου Εταιρειών Φωτοβολταϊκών (ΣΕΦ), Βασίλειος Κίλλιας, Γενικός Διευθυντής του Κέντρου Ανανεώσιμων Πηγών Ενέργειας (ΚΑΠΕ), Βασίλειος Μπέλλης, μέλος του Δ.Σ. της Ενεργειακής Συνεταιριστικής Εταιρείας Καρδίτσας (ΕΣΕΚ), Ιωάννης Γκίλης, αντιπρόσωπος σε οργανώσεις Ανωτέρου Βαθμού του Ενεργειακού και Αναπτυξιακού Συνεταιρισμού Σίφνου και Βασίλειος Κανάκας, Πρόεδρος της Διοικούσας Επιτροπής της ΕΝΑΕ.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γκαρά Αναστασία, Δημαράς Γιώργος, Θεοφύλακτος Γιάννης, Ιγγλέζη Κατερίνα, Καματερός Ηλίας, Καρακώστα Εύη, Κάτσης Μάριος, Καφαντάρη Χαρά, Σηφάκης Γιάννης, Συρμαλένιος Νίκος, Αθανασίου Χαράλαμπος, Γιόγιακας Βασίλειος, Δήμας Χρίστος, Κόνσολας Εμμανουήλ, Σκρέκας Κωνσταντίνος, Μανιάτης Γιάννης, Παππάς Χρήστος, Κούζηλος Νίκος, Βαρδαλής Σάκης, Λαζαρίδης Γεώργιος, Καβαδέλλας Δημήτριος και Μαυρωτάς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα σας. Συνεχίζουμε, σήμερα, την επεξεργασία και εξέταση του νομοσχεδίου του Υπουργείου Περιβάλλοντος και Ενέργειας «Ενεργειακές κοινότητες και άλλες διατάξεις». Η διαδικασία, σήμερα, είναι η ακρόαση φορέων. Θα ξεκινήσω, λοιπόν, δίνοντας το λόγο σε κάθε φορέα, ώστε να τοποθετηθεί. Παρακαλώ τον κ. Χιωτάκη, από την Κεντρική Ένωση Δήμων Ελλάδος.

ΝΙΚΟΛΑΟΣ ΧΙΩΤΑΚΗΣ (Μέλος Δ.Σ. της Κεντρικής Ένωσης Δήμων Ελλάδος): Ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι Βουλευτές, ο Πρόεδρος της Κεντρικής Ένωσης Δήμων Ελλάδας, κ. Πατούλης, σας ζητεί συγνώμη που δεν μπόρεσε να παραβρεθεί, εδώ, σήμερα. Αντ’ αυτού, θα σας καταθέσω εγώ την πρότασή μας και τις απόψεις μας.

Στα πλαίσια της τελικής επεξεργασίας του σχεδίου νόμου του Υπουργείου Περιβάλλοντος και Ενέργειας με τίτλο «Ενεργειακές κοινότητες και άλλες διατάξεις», είμαστε παρόντες για να καταθέσουμε τις θέσεις και τις προτάσεις της Κ.Ε.Δ.Ε., τις θέσεις και τις προτάσεις όλης της Πρωτοβάθμιας Αυτοδιοίκησης. Θα πρέπει να σας ενημερώσω ότι οι προτάσεις αυτές δεν προέκυψαν μέσα από μια τεχνική επεξεργασία στις υπηρεσίες μας, αλλά μέσα από έναν ενεργό διάλογο με τους Δήμους της χώρας, μέσα από επεξεργασίες στις δικές μας θεματικές επιτροπές και μέσα από συζητήσεις στο Δ.Σ. της Κ.Ε.Δ.Ε..

Κάναμε την δική μας διαβούλευση, στο σκέλος τουλάχιστον που μας αφορά ως Αυτοδιοίκηση και που διατάξεις του νομοσχεδίου αυτού σχετίζονται με τις αρμοδιότητες της Πρωτοβάθμιας Αυτοδιοίκησης, αλλά και τον αναπτυξιακό της ρόλο εν γένει.

Οι Δήμοι της χώρας, έχοντας μέχρι σήμερα επιδείξει δείγματα γραφής στα ζητήματα της ενεργειακής αποδοτικότητας κτιρίων και εγκαταστάσεων, στις βιοκλιματικές παρεμβάσεις, σε δράσεις αντιμετώπισης ενεργειακής ένδειας αλλά και στην προώθηση της ενεργειακής αειφορίας - κυρίως στο νησιωτικό χώρο, που θα δώσουμε σημασία - δεν μπορούν παρά να δουν τον νέο θεσμό, ως ένα ευέλικτο εργαλείο για την ενδυνάμωση και ενίσχυση δράσεων ενεργειακής αποδοτικότητας και περαιτέρω ανάπτυξης των ανανεώσιμων πηγών ενέργειας σε τοπικό επίπεδο.

Με αυτό το σκεπτικό και επί της αρχής, επισημαίνουμε ότι είναι ένα καλά επεξεργασμένο και με φιλόδοξη προσέγγιση σχέδιο, έχει τις προϋποθέσεις να συμβάλει θετικά στη διαμόρφωση ενός θεσμικού πλαισίου, που μπορεί, υπό προϋποθέσεις, να δώσει σημαντική ώθηση στις τοπικές ενεργειακές επενδύσεις, σε έργα και δράσεις ενεργειακής αποδοτικότητας, ανάπτυξης των ανανεώσιμων πηγών ενέργειας και σε μείωση της ενεργειακής ένδειας, με την ενεργό συμμετοχή, ενθάρρυνση και υποστήριξη των πρωτοβουλιών αυτών, από τους φορείς Τοπικής Αυτοδιοίκησης.

Υπάρχουν κάποια ζητήματα, όμως, που πρέπει να επισημάνουμε, όπως τα εξής.

Πρώτον, η επισήμανση που έχει τεθεί από πολλούς φορείς και στην Open Gove, για το όριο των 75% των μελών, που είναι υποχρεωτικό να σχετίζονται με τον τόπο που βρίσκεται η έδρα της ενεργειακής κοινότητας. Η μείωση του στο 50%, που προτείναμε και εμείς, έγινε αποδεκτή και πιστεύουμε ότι θα λειτουργήσει θετικά στη σύσταση περισσότερων ενεργειακών κοινοτήτων.

Δεύτερον, για άλλη μία φορά, η πρόβλεψη οριζόντιας εφαρμογής διατάξεων, χωρίς να λαμβάνονται υπόψη χωρικά, οικονομικά, πληθυσμιακά και γεωμορφολογικά δεδομένα. Η γενική αυτή αντιμετώπιση καλύπτει ικανοποιητικά ένα μεγάλο μέρος των Δήμων και περιοχών της χώρας, αλλά λειτουργεί αποτρεπτικά για άλλους μικρότερους Δήμους, σε περιοχές όπως οι μικροί νησιωτικοί δήμοι, και ίσως να είναι αδιάφορο για τους μεγάλους αστικούς Δήμους, τόσο η υποχρέωση συμμετοχής 2 τουλάχιστον Ο.Τ.Α. για να συγκροτήσουν μια ενεργειακή κοινότητα, όσο και το μέγιστο όριο των 500 κιλοβάτ εγκατεστημένης ισχύος. Δεν μπορούν αυτά να έχουν την ίδια εφαρμογή σε νησιωτικούς, αγροτικούς και αστικούς δήμους.

Στα νησιά θα μπορούσε να απαιτείται, κύριε Υπουργέ, η συμμετοχή και ενός ακόμα Ο.Τ.Α. για τη σύσταση ενεργειακής κοινότητας, με τήρηση μιας κοινά συμφωνημένης πληθυσμιακής κλίμακας, π.χ. ένα όριο κατοίκων. Ενώ, αν το όριο των 500 κιλοβάτ εγκατεστημένης ισχύος φωτοβολταϊκού σταθμού ή άλλης μονάδας Α.Π.Ε. αυξανόταν, χωρίς να παραβλέπονται, βέβαια, οι τεχνικοί λόγοι που μπορούν να το περιορίσουν, θα προσέφερε στους Δήμους τη δυνατότητα της προσέγγισης του στόχου της ενεργειακής τους αυτάρκειας, όπως αναφέρει το σχέδιο, αφού θα μπορούσε πράγματι η παραγόμενη ισχύ μέσω Α.Π.Ε. να έφτανε στο 100% της συμφωνημένης ισχύος κατανάλωσης, στα πλαίσια του Net Metering και του Virtual Metering.

Τρίτον, η διάταξη του άρθρου 264, παράγραφος 1, του ν.3850/2010, με την οποία ο Δήμος που προβαίνει σε κάθε είδους δανεισμό δεν θα πρέπει να έχει χρέος που να υπερβαίνει το 60% των συνολικών του εσόδων, αποτελεί ένα ακόμη τροχοπέδη για τη χρηματοδότηση των τοπικών ενεργειακών επενδύσεων.

Θα μπορούσε να υπάρχει μια σαφής εξαίρεση για τις περιπτώσεις των τοπικών ενεργειακών επενδύσεων, τουλάχιστον εάν οι Δήμοι αυτοί τις υλοποιούν, στα πλαίσια μιας ενεργειακής κοινότητας. Η εξαίρεση για αυτού του είδους τις επενδύσεις, ειδικά για έργα ενεργειακής αποδοτικότητας και Α.Π.Ε. μέσω του Net Metering, θα ελάφρυνε το σκέλος των εξόδων του προϋπολογισμού του, κατά το ποσόν που θα διασφάλιζε τη μείωση της δαπάνης για ηλεκτρικό ρεύμα, μέσα από τον συμψηφισμό μεταξύ παραγόμενης - καταναλισκόμενης ενέργειας.

Τέταρτον, θεωρούμε ότι ο προσανατολισμός των ενεργειακών κοινοτήτων στην κάλυψη αναγκών κοινωνικής πολιτικής και αντιμετώπισης της ενεργειακής ένδειας, δεν μπορεί να είναι μονοδιάστατη επιλογή. Πρέπει να δούμε τις ενεργειακές κοινότητες σε σχέση με το αναπτυξιακό αποτέλεσμα. Μπορούν να έχουν πολλαπλά θετικές επιπτώσεις στο περιβάλλον, την απασχόληση και την τοπική οικονομία. Αυτό μπορεί να γίνει πράξη, μόνο μέσα από την ενίσχυση ενεργειακών επενδύσεων, για δράσεις ενεργειακής εξοικονόμησης και παραγωγής ενέργειας από Α.Π.Ε..

Ξέρετε ότι πάρα πολλοί Δήμοι στη χώρα είναι αγροτικοί;

Αναφέρεται ενδεικτικά το παράδειγμα της διαχείρισης των αποβλήτων χοιροτροφικών μονάδων για την παραγωγή βιοαερίου και, στη συνέχεια, ενέργειας, από την παραγωγή βιοαερίου, μιας πρωτοβουλίας την οποία οι ίδιοι οι χοιροτρόφοι θα μπορούσαν να αναπτύξουν μέσω της ενεργειακής κοινότητας, με την συμμετοχή ή την ενθάρρυνση, υποστήριξη και τεχνική βοήθεια των φορέων της Αυτοδιοίκησης.

Πέμπτον, αντικείμενο, επίσης, μιας ενεργειακής κοινότητας ή Δήμων που μπορούν να συστήσουν μια ενεργειακή κοινότητα μπορεί να είναι η παραχώρηση στο Δήμο ή σε ενεργειακή κοινότητα, με την προϋπόθεση συμμετοχής του οικείου Δήμου, ακόμα και της διαχείρισης των δικτύων φυσικού αερίου στο επίπεδο μιας περιοχής ή μιας ολόκληρης πόλης ή σε ολόκληρη τη χωρική ενότητα του Δήμου.

Έκτον, κύριε Υπουργέ, δε διευκρινίζετε στο σχέδιο του νόμου αν δίνετε τη δυνατότητα υλοποίησης ενεργειακών έργων και δράσεων της ενεργειακής κοινότητας μέσω ΣΔΙΤ και αν επιτρέπονται συμπράξεις νομικής οντότητας ενεργειακής κοινότητας με τρίτους, για την πραγματοποίηση τοπικών ενεργειακών επενδύσεων.

Έβδομον, ζητάμε να προβλεφθεί και η δυνατότητα κάλυψης εισφοράς ενός Δήμου σε ενεργειακή κοινότητα με ακίνητα, πέραν αυτών που έχει στην κυριότητα και νομή του ο Δήμος, και με ακίνητα με μακροχρόνια μίσθωση με αντάλλαγμα ή με παραχώρησή τους από τους δημόσιους φορείς.

Όγδοον, ζητάμε να δίνεται η δυνατότητα στους Δήμους να εισφέρουν στις ενεργειακές κοινότητες ή σε επενδυτικά σχήματα για την ανάπτυξη ΑΠΕ, στα όρια του Δήμου, με το θεσμοθετημένο τέλος ΑΠΕ που τους αποδίδεται.

Ένατον, πιστεύουμε ότι θα πρέπει να δοθεί περισσότερη έμφαση στον αναπτυξιακό παρά στον κοινωνικό τομέα των ενεργειακών κοινοτήτων και να ενεργοποιηθούν χρηματοδοτικά εργαλεία, που να μπορούν να δώσουν ισχυρή ώθηση σε τοπικές ενεργειακές επενδύσεις, επ’ ωφελεία τόσο των ενεργειακών κοινοτήτων, όσο και της τοπικής οικονομίας και κοινωνίας, με εμφανές και το περιβαλλοντικό τους αποτύπωμα.

Δέκατον, θεωρούμε θετικό το γεγονός ότι με το άρθρο 14, προστίθενται στις εξαιρέσεις από την υποχρέωση λήψης της άδειας παραγωγής και οι μικροί υδροηλεκτρικοί σταθμοί με εγκατεστημένη ισχύ μικρότερη ή ίση του μισού που εγκαθίστανται σε δίκτυα ύδρευσης ή άρδευσης ή αποχέτευσης, κάτι το οποίο απλουστεύει τις διαδικασίες των Δήμων και των ΔΕΥΑ.

Ενδέκατον, είναι επίσης θετικό ότι με το άρθρο 17, με την τροποποίηση του οικοδομικού κανονισμού, επιτρέπεται πλέον η εγκατάσταση σταθμών φόρτωσης ηλεκτρικών οχημάτων στις επιτρεπόμενες κατασκευές σε δημόσιους κοινόχρηστους χώρους.

Κυρία Πρόεδρε, με τις επισημάνσεις αυτές και ελπίζοντας να ακουστεί η φωνή και η θέση της τοπικής αυτοδιοίκησης, που δεν εκφράζει τίποτα περισσότερο ή λιγότερο από την απαίτηση της τοπικής κοινωνίας, καταθέτουμε τις προτάσεις μας, ελπίζοντας πως τελικά θα γίνουν αποδεκτές από την Κυβέρνηση στην κατεύθυνση βελτίωσης ενός σχεδίου νόμου που κινείται σε θετική τροχιά και που μπορεί να λειτουργήσει καταλυτικά στην ενεργειακή αειφορία και τοπική ανάπτυξη.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε.

Το λόγο έχει ο κ. Μαραβέλιας, Μέλος του Δ.Σ. της Ένωσης Περιφερειών Ελλάδος (ΕΝ.ΠΕ.) και Περιφερειακός Σύμβουλος Αττικής.

ΔΗΜΗΤΡΙΟΣ ΜΑΡΑΒΕΛΙΑΣ (Μέλος του Δ.Σ. της Ένωσης Περιφερειών Ελλάδος (ΕΝ.ΠΕ.) και Περιφερειακός Σύμβουλος Αττικής): Καλημέρα σας, ευχαριστώ πολύ. Σχετικά με το υπόμνημα επί του σχεδίου νόμου με τίτλο «Ενεργειακές κοινότητες και άλλες διατάξεις», θέτουμε υπόψη σας τις ακόλουθες απόψεις στις παρακάτω προτάσεις.

Αναμφισβήτητα, η ενεργειακή μετάβαση σε μορφές καθαρής ενέργειας αποτελεί μια αναγκαιότητα, η οποία παράλληλα δημιουργεί ένα σημαντικό παράθυρο ευκαιρίας. Σύμφωνα με τις διατάξεις του συζητούμενου σχεδίου νόμου, οι ενεργειακές κοινότητες συνιστώνται ως αστικοί συνεταιρισμοί με αποκλειστικό σκοπό την προώθηση της κοινωνικής και αλληλέγγυας οικονομίας σε συνδυασμό με την καινοτομία στον ενεργειακό τομέα, την αντιμετώπιση της ενεργειακής ένδειας και την προαγωγή της ενεργειακής αειφορίας, την παραγωγή, αποθήκευση, ιδιοκατανάλωση, διανομή και προμήθεια ενέργειας, την ενίσχυση της ενεργειακής αυτάρκειας σε επίπεδα ασφάλειας, κυρίως σε νησιωτικούς δήμους, καθώς και τη βελτίωση της ενεργειακής αποδοτικότητας στην τελική χρήση σε τοπικό και περιφερειακό επίπεδο.

Οι ενεργειακές κοινότητες θα δραστηριοποιούνται στους τομείς των Ανανεώσιμων Πηγών Ενεργείας, της συμπαραγωγής ηλεκτρισμού και θερμότητας με υψηλή απόδοση, βάσει της ορθολογικής χρήσης ενέργειας και της ενεργειακής αποδοτικότητας των βιώσιμων χερσαίων μεταφορών, της διαχείρισης της ζήτησης και της παραγωγής, διανομής και προμήθειας ενεργείας, σε τοπικό και σε περιφερειακό επίπεδο.

Μεταξύ άλλων, δικαίωμα συμμετοχής στις ενεργειακές κοινότητες έχουν οι ΟΤΑ α’ βαθμού ή επιχειρήσεις αυτών της ίδιας περιφερειακής ενότητας, εντός της οποίας βρίσκεται η έδρα της ενεργειακής κοινότητας, καθώς και οι ΟΤΑ β’ βαθμού, εντός των διοικητικών ορίων των οποίων βρίσκεται και η έδρα της ενεργειακής κοινότητας στο άρθρο 2 του νομοσχεδίου.

Το θέμα της σύστασης και λειτουργίας των ενεργειακών κοινοτήτων ρυθμίζονται με μια σειρά διατάξεων που αναφέρονται. Αν και όλα τα παραπάνω, καταρχήν, διαφαίνονται θετικά, προχωρώντας σε ουσιαστικά θέματα, όπως στα χρηματοοικονομικά εργαλεία του νέου θεσμού, αναρωτιόμαστε αν αυτό το νομοσχέδιο θα τύχει κάποτε εφαρμογής. Τα αναφερόμενα ως οικονομικά κίνητρα και μέτρα στήριξης των ενεργειακών κοινοτήτων που αναφέρονται στο άρθρο 11 του νομοσχεδίου και αποτελούν τον βασικό μοχλό και το έναυσμα για την ουσιαστική εφαρμογή του νόμου, αποτελούν το λόγο για τον οποίο, κατά την άποψή μας, ο νόμος κινδυνεύει να μείνει ανεφάρμοστος.

Η δυνατότητα συμμετοχής σε προγράμματα του αναπτυξιακού νόμου 4399/2016, καθώς και σε άλλα προγράμματα χρηματοδοτούμενα από εθνικούς πόρους ή πόρους της Ε.Ε., αναφέρονται γενικόλογα και αόριστα. Η πρόβλεψη για έκδοση Υπουργικών Αποφάσεων από το Υπουργείο Περιβάλλοντος και Ενέργειας αναφορικά με τις ειδικές προϋποθέσεις και τους όρους προνομιακής συμμετοχής ή εξαίρεσης από τις ανταγωνιστικές διαδικασίες υποβολής των προσφορών, ή για ειδικούς όρους, προνομιακές χρεώσεις χρήσης των υπηρεσιών του φορέα σωρευτικής εκπροσώπησης τελευταίου καταφυγίου, οδηγεί στην επ’ αόριστο αναβολή της εφαρμογής αυτών των οικονομικών κινήτρων.

Το κίνητρο των μειωμένων ποσών των εγγυητικών επιστολών για εγγραφή των ενεργειακών κοινοτήτων στο μητρώο συμμετεχόντων στο πλαίσιο των συμβάσεων συναλλαγών ημερήσιου ενεργειακού προγραμματισμού επαφίεται στη διακριτική ευχέρεια της Ρυθμιστικής Αρχής Ενέργειας. Με απόφαση Υπουργού Περιβάλλοντος και Ενέργειας, ύστερα από γνώμη της Ρυθμιστικής Αρχής, θα οριστεί ο τρόπος του εικονικού ενεργειακού συμψηφισμού των ενεργειακών κοινοτήτων και ειδικότερα, οι προϋποθέσεις, οι περιορισμοί, οι χρεώσεις, ο τύπος, το περιεχόμενο και άλλα. Με κοινή απόφαση συνολικά 4 Υπουργών - Οικονομικών, Οικονομίας και Ανάπτυξης, Υποδομών και Μεταφορών και Περιβάλλοντος και Ενέργειας – μπορούν να προβλέπονται οι ειδικοί όροι για τις ενεργειακές κοινότητες που θα λειτουργούν ως φορείς εκμετάλλευσης υποδομών φόρτισης ηλεκτρικών οχημάτων.

Κλείνοντας, θεωρούμε ότι αν οι διατάξεις περί οικονομικών κινήτρων και μέτρων στήριξης των ενεργειακών αυτών κοινοτήτων δεν αποτελούν πρωτογενές και άμεσα εφαρμόσιμο πλέγμα κανόνων δικαίου, κινδυνεύει το νομοσχέδιο να μην πραγματοποιηθεί. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γρηγορίου.

ΠΑΝΑΓΙΩΤΗΣ ΓΡΗΓΟΡΙΟΥ (Greenpeace Hellas - Υπεύθυνος εκστρατείας για κλιματικές αλλαγές για θέματα ενέργειας): Ευχαριστώ, κυρία Πρόεδρε. Ως γνωστόν, έχουμε τις διαφωνίες μας με το Υπουργείο και την Kυβέρνηση, ωστόσο στη συγκεκριμένη πρωτοβουλία δίνουμε συγχαρητήρια. Πρόκειται πραγματικά για μια πολύ καλή πρωτοβουλία προς τη σωστή κατεύθυνση και μπορώ να πω ότι το κείμενο που έφτασε στη Βουλή για συζήτηση είναι σημαντικά βελτιωμένο από την πρώτη έκδοση που είχαμε δει κατά τη διαδικασία της δημόσιας διαβούλευσης. Άρα και αυτό είναι σίγουρα κάτι πολύ θετικό.

Καταλαβαίνω ότι αυτή τη στιγμή ο δημόσιος διάλογος για τα ενεργειακά στην Ελλάδα, λίγο ως πολύ, εξαντλείται στις υποχρεώσεις μας προς τους θεσμούς και την ιδιωτικοποίηση της Δ.Ε.Η.. Επιτρέψτε μου να έχω την πιο αιρετική άποψη και να πω ότι αυτό το νομοσχέδιο θα μπορούσε να ανήκει στο νομικό πλαίσιο που μακροπρόθεσμα θα κάνει την σημαντική διαφορά για τη χώρα μας. Ο λόγος είναι ότι η ενεργειακή μετάβαση συμβαίνει, είτε το θέλουμε, είτε όχι. Πηγαίνουμε σε μια οικονομία 100% ΑΠΕ τις επόμενες δεκαετίες. Το ζητούμενο αυτή τη στιγμή και ο διάλογος στην Ευρώπη και σε όλο τον κόσμο είναι πώς θα γίνει αυτή η μετάβαση και πόσος θα είναι ο εκδημοκρατισμός του τομέα ενέργειας, δηλαδή, η συμμετοχή των πολιτών, των επιχειρήσεων, των αγροτών και τα λοιπά.

Άλλωστε, δεν είναι τυχαίο ότι η Ευρωπαϊκή Επιτροπή, στις προτάσεις της για το χειμερινό πακέτο, που ουσιαστικά είναι οι Κοινοτικές Οδηγίες που θα ορίζουν τους κανόνες της αγοράς ενέργειας για την επόμενη δεκαετία, έχει ως σύνθημά της: «καθαρή ενέργεια για όλους τους Ευρωπαίους πολίτες». Σε αυτό το πλαίσιο, λοιπόν, είναι πάρα πολύ σημαντικό ότι στην Ελλάδα επιτέλους ξεκινάμε και θα έλεγα ότι μία από τις σημαντικές διατάξεις του νομοσχεδίου είναι η εικονική αυτοπαραγωγή που ανοίγει για όλου. Για μια χώρα όπως η Ελλάδα, που ένα σημαντικό κομμάτι του πληθυσμού μένει σε πολυκατοικίες και, άρα, είναι de facto αποκομμένο από την πρόσβαση σε καθαρή ενέργεια για ιδιοκατανάλωση, ανοίγει αυτός ο δρόμος.

Δηλαδή, νοικοκυριά, μικρές επιχειρήσεις, που όλοι ξέρουμε ότι βρίσκονται σε πολυκατοικίες - μένουν κάτω στο ισόγειο - φτωχά νοικοκυριά που δεν μπορούν τα ίδια να επενδύσουν σε ένα φωτοβολταϊκό ή να συμμετάσχουν σε μια ενεργειακή κοινότητα, πλέον ανοίγει ο δρόμος για αυτούς και με τις κατάλληλες πολιτικές της Κυβέρνησης μπορούμε να χτυπήσουμε έτσι την ενεργειακή φτώχεια. Μπορεί πλέον να βοηθήσουμε όλο και μεγαλύτερο μέρος του πληθυσμού να γίνει «ενεργειακός πολίτης» και να γίνει μέρος της ενεργειακής μετάβασης, να μην μείνει πίσω.

Αυτό είναι πολύ σημαντικό για τη χώρα, βεβαίως, γιατί η Ελλάδα έχει ένα τεράστιο ανεκμετάλλευτο δυναμικό σε καθαρή ενέργεια.

Έχουμε καταθέσει και γραπτώς τις προτάσεις μας.

Θα ήθελα να σταθώ σε δύο - τρία σημεία πολύ σύντομα.

Αυτή τη στιγμή, υπάρχει ένα πρόβλημα με την αγροτική γη και τις καθαρές πηγές ενέργειας. Θέλουμε να βοηθήσουμε τους αγρότες να μειώσουν το κόστος τους και ο ίδιος ο Πρωθυπουργός πριν από ένα χρόνο περίπου είχε πει συγκεκριμένα για τους αγρότες ότι «θα τους βοηθήσουμε να μειώσουν το κόστος τους, θα ανοίξουμε τον εικονικό συμψηφισμό για αυτούς».

Αυτή τη στιγμή, όμως, υπάρχει μια καθολική απαγόρευση στις ΑΠΕ σε αγροτική γη. Κάτι που ξεκίνησε με καλή πρόθεση. Να ορίσουμε ποια είναι η γη υψηλής κυριότητας, το οποίο δεν έχουμε ακόμα καταφέρει να το ορίσουμε, την ίδια ώρα που ξέρουμε πολύ καλά πόσο είναι η αγροτική γη στο σύνολό της και αντί τελικά να δώσουμε μια λύση σε αυτό, έχουμε πάψει όλες τις ΑΠΕ. Ενώ έχει ξεκινήσει με καλή πρόθεση, συμβαίνει το εξής. Δεν απειλείται η αγροτική γη από τις ΑΠΕ.

Θα σας πω ένα παράδειγμα. Ακόμα και αν τα 2.600 MW φωτοβολταϊκών που είχαμε, τα βάζαμε όλα σε αγροτική γη - όχι σε στέγη, σε οικόπεδα - θα κάλυπτε περίπου το 0,1% της αγροτικής γης.

Άρα, για να ξεπεραστεί αυτή η αγκύλωση που ουσιαστικά έχει παγώσει τις επενδύσεις ΑΠΕ στις αγροτικές περιοχές και ουσιαστικά δεν μπορεί το ίδιο το νομοσχέδιο, δηλαδή, αυτή τη στιγμή να δώσει ώθηση σε αυτές τις επενδύσεις στις ενεργειακές κοινότητες στις αγροτικές περιοχές, αυτό που ζητάμε είναι, πολύ απλά, να επαναφέρουμε αυτό που υπήρχε στο νομό 3851/2010, δηλαδή, να μπει το όριο του 1% στην αγροτική γη σε κάθε νομό.

Τι σημαίνει αυτό;

Διασφαλίζουμε ότι προστατεύεται η αγροτική γη, το 99%, δηλαδή, θα μείνει σίγουρα για αγροτική χρήση και, την ίδια ώρα, διασφαλίζουμε ότι απρόσκοπτα θα συνεχιστούν οι επενδύσεις σε καθαρή ενέργεια, γιατί ποτέ δεν πρόκειται να ξεπεράσουν το 1%. Αν ξεπεράσουν το 1% της αγροτικής γης, πιθανότατα έχουμε φτάσει 100% ΑΠΕ σε όλη τη χώρα.

Ένα δεύτερο που θέλω να πω και θα ολοκληρώσω με αυτό, είναι ότι υπάρχει και ένα θέμα με την αποθήκευση. Πολύ σωστά το νομοσχέδιο κοιτάει μπροστά, κοιτάει στην καινοτομία, στις νέες τεχνολογίες, αναφέρει ρητά την αποθήκευση της ενέργειας. Όλοι ξέρουμε ότι υπάρχει μια ενεργειακή επανάσταση αυτή τη στιγμή σε όλο τον κόσμο με την αποθήκευση.

Την ίδια ώρα θεσμικά η αποθήκευση ενέργειας στην Ελλάδα απαγορεύεται για αυτοπαραγωγούς. Είναι άλλη μια αγκύλωση. Ο ΔΕΔΔΗΕ δεν φαίνεται να δίνει λύση. Αυτό μπορεί να γίνει είναι πάλι μια τροπολογία, μια πολύ μικρή αλλαγή στον ορισμό της αυτοπαραγωγής, απλά δηλαδή να αναφερθεί η λέξη «αποθήκευση ενέργειας». Με αυτό τον τρόπο ο ΔΕΔΔΗΕ θα υποχρεωθεί να επιτρέψει την αποθήκευση ενέργειας.

Κύριε Υπουργέ, πολύ καλή πρωτοβουλία.

Κλείνοντας, θα ήθελα να πω ότι θα πρέπει να τρέξουν οι Υπουργικές Αποφάσεις και Κοινές Υπουργικές Αποφάσεις, να γίνουν γρήγορα, ούτως ώστε να έχουμε ένα λειτουργικό νομοσχέδιο. Καλή τύχη για τη Δευτέρα, που θα βρεθείτε στο Συμβούλιο Υπουργών Ενέργειας, είναι πολύ κρίσιμη ψήφος και θα πρέπει οπωσδήποτε να προστατεύσετε την εικονική αυτοπαραγωγή. Είμαι σίγουρος ότι το γνωρίζετε.

Σας ευχαριστώ, κύριε Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε και εμείς.

Το λόγο έχει ο κ. Αναγνωστόπουλος.

ΙΩΑΝΝΗΣ ΑΝΑΓΝΩΣΤΟΠΟΥΛΟΣ (Μέλος της Ρυθμιστικής Αρχής Ενέργειας (ΡΑΕ) - Μηχανολόγος Μηχανικός): Καλημέρα σας, κυρία Πρόεδρε, κύριε Υπουργέ.

Η Ρυθμιστική Αρχή Ενέργειας κλήθηκε για να απαντήσει, από ό,τι έχω πληροφορηθεί, στο ερώτημα σχετικά με τη ρύθμιση για εξαίρεση της Ρυθμιστικής Αρχής από την ανάθεση μελετών στο πλαίσιο του Εθνικού Ενεργειακού Σχεδιασμού.

Σύμφωνα με το άρθρο 3 του νόμου 4001/2011, ο μακροχρόνιος ενεργειακός σχεδιασμός της χώρας υπάγεται στην αποφασιστική αρμοδιότητα του Υπουργείου Περιβάλλοντος και Ενέργειας και προηγουμένως στη γνωμοδοτική αρμοδιότητα της Ρυθμιστικής Αρχής Ενέργειας.

Η εκπόνηση αυτού του μακροχρόνιου ενεργειακού σχεδιασμού αποτελεί πλέον υποχρέωση της χώρας, η οποία πρέπει να υποβάλει στην Ευρωπαϊκή Επιτροπή το Εθνικό Σχέδιο για την ενέργεια και το περιβάλλον μέσα στο 2018 και να αφορά τη δεκαετία 2020 - 2030.

Αυτό έχει καθιερωθεί με τον νέο Κανονισμό του Ευρωκοινοβουλίου και του Συμβουλίου για την διακυβέρνηση της ενεργειακής Ένωσης, στο πλαίσιο συγχρονισμού και εναρμόνισης των ενεργειακών στρατηγικών των κρατών μελών.

Η εκπόνηση αυτού του σχεδιασμού ανακοινώθηκε ήδη από το ΥΠ.ΕΝ. κι ένας πρώτος στόχος είναι μέσα στο πρώτο εξάμηνο του 2018 να έχει καταρτιστεί ένα προσχέδιο, το οποίο, στη συνέχεια, θα τεθεί προς συζήτηση με τους ευρωπαίους εταίρους και θα υποστεί περαιτέρω επεξεργασία.

Η επίτευξη αυτού του στόχου μέσα σε τόσο στενό χρονικό περιθώριο είναι πάρα πολύ δύσκολη και πρακτικά δεν μπορεί να υλοποιηθεί με τα νομικά εργαλεία που ισχύουν σήμερα, ιδίως σε ό,τι αφορά στις ρυθμίσεις έργων, μελετών και υπηρεσιών, σύμφωνα με τον ν. 4414/2016.

Ο εθνικός ενεργειακός σχεδιασμός είναι ένα ιδιαίτερα πολύπλοκο έργο ή προϊόν, όπως προτιμώ να το ονομάζω, απαιτείται συμμετοχή πολλών επαγγελματικών ειδικοτήτων, πρέπει να καλυφθούν πάρα πολλές και διαφορετικές θεματικές ενότητες και να μετρηθεί μια σειρά μελετών, οι οποίες δεν μπορεί, εκ των προτέρων, να προκαθοριστούν. Θα ξεκινήσει με κάποιες προκαταρκτικές μελέτες, οι οποίες θα καθορίσουν το αντικείμενο των μελετών που θα ακολουθήσουν και τα αποτελέσματα όλων αυτών των μελετών θα δείξουν εάν χρειάζεται να γίνουν και κάποιες ακόμη συμπληρωματικές μελέτες, προκειμένου να ολοκληρωθεί αυτός ο σχεδιασμός. Για τον λόγο αυτό, λοιπόν, κρίνεται αναγκαίο, για λόγους δημοσίου συμφέροντος, να προβλεφθεί με αυτή τη ρύθμιση μια παρέκκλιση από τις σχετικές διατάξεις, τουλάχιστον μέχρι το 2018.

Επομένως, η ρύθμιση αυτή δεν αποτελεί κάποια ειδική μεταχείριση της Ρυθμιστικής Αρχής Ενέργειας και δεν γίνεται για πρώτη φορά. Υπήρξαν και στο παρελθόν αντίστοιχες ρυθμίσεις για απευθείας ανάθεση μελετών, όταν επρόκειτο για επείγοντα και σοβαρά ζητήματα, όπως π.χ. πρόσφατα για την διερεύνηση της διασύνδεσης των νησιών του Αιγαίου με το εθνικό σύστημα μεταφοράς ηλεκτρικής ενέργειας, που έγινε σχετική ρύθμιση με το άρθρο 24 του ν. 4414/2016 ή παλαιότερα με αντίστοιχες ρυθμίσεις του ν. 4001/2011. Θα μπορούσα να σας αναφέρω, ενδεικτικά, μια σειρά μελετών που έχουν γίνει με αυτό το καθεστώς και έχουν ανατεθεί από την ΡΑΕ την τελευταία δεκαετία, αλλά για να μη μακρηγορήσω θα ήθελα απλώς να υπογραμμίσω ότι όλες αυτές οι μελέτες ανατίθενται σε Πανεπιστημιακά και Τεχνολογικά Ιδρύματα της χώρας ή σε Εθνικά Ερευνητικά Κέντρα και, μάλιστα, η χρηματοδότησή τους γίνεται αποκλειστικά από τα έσοδα της ΡΑΕ, χωρίς επιβάρυνση του προϋπολογισμού.

Είναι γνωστό σε όλους μας ότι στα αμέσως προσεχή χρόνια πρόκειται να γίνει μια εκ βάθρων αναδιοργάνωση όλης της ενεργειακής αγοράς, αλλά και όλου του ενεργειακού τοπίου και του τομέα της χώρας. Η Ρυθμιστική Αρχή Ενέργειας, ως παράγοντας ρύθμισης, καλείται να διαδραματίσει έναν καθοριστικό ρόλο σε αυτή τη μετάβαση και ήδη έχει κληθεί και έχει παράξει πολύ μεγάλο έργο, ίσως από τα πλέον κομβικά και κρίσιμα από την εποχή της ίδρυσής της και, μάλιστα, σε πολύ σύντομο χρονικό διάστημα.

Με την ευκαιρία αυτή θα ήθελα και εκ μέρους της ολομέλειας και του Προέδρου της ΡΑΕ να επισημάνω για μια ακόμη φορά ότι η ΡΑΕ είναι σήμερα εξαιρετικά υποστελεχωμένη και ότι μόνο χάρις στο υψηλό επιστημονικό επίπεδο, αλλά και στο υψηλό αίσθημα ευθύνης των λίγων στελεχών της κατορθώνει να ανταποκρίνεται οριακά στον τεράστιο όγκο ρυθμιστικών και άλλων θεμάτων, τα οποία διαχειρίζεται και αντιμετωπίζει. Σε άλλες εποχές και με μια πληρέστερη στελέχωση θα μπορούσε να αναλάβει και να εκπονήσει αρκετές από τις μελέτες αυτές και εσωτερικά, αλλά αυτό, με τις παρούσες συνθήκες, δεν είναι δυνατόν. Γι' αυτό προκύπτει η ανάγκη αυτής της ρύθμισης, ώστε να μπορέσει η ΡΑΕ, εντός του σύντομου αυτού χρονικού διαστήματος, να επιτελέσει τον ρόλο της και να συμβάλει όσο μπορεί περισσότερο στην κατάρτιση αυτού του εθνικού στρατηγικού σχεδιασμού για την ενέργεια.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς.

Το λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδας): Ευχαριστώ κυρία Πρόεδρε.

Ευχαριστώ για την πρόσκληση, κυρία Πρόεδρε, κ. Υπουργέ. Θα ήθελα πραγματικά να συγχαρώ το Υπουργείο Περιβάλλοντος και Ενέργειας. Δεν το συνηθίζω να ξεκινάω έτσι, αλλά ειλικρινά, χαίρομαι που βρίσκομαι σε αυτή τη θέση, γιατί με το συγκεκριμένο νομοσχέδιο για τις Ενεργειακές Κοινότητες, γίνεται ένα πολύ σοβαρό, και ελπίζω αποτελεσματικό, βήμα για την προώθηση των Ανανεώσιμων Πηγών Ενέργειας.

Θέλω να τονίσω ότι η βασική κατεύθυνση του νομοσχεδίου βρίσκεται στην αιχμή της συζήτησης σε ευρωπαϊκό επίπεδο. Και μάλιστα, θα μπορούσα να πω και κάτι ακόμα. Ίσως είναι και στην πρωτοπορία των εξελίξεων σε ευρωπαϊκό επίπεδο.

Θα ήθελα να πω ότι υπάρχουν πλέον οι τεχνολογίες και δημιουργείται σταδιακά και το θεσμικό πλαίσιο που οδηγεί σε μεγαλύτερη ανταγωνιστικότητα στην αγορά ενέργειας. Θα ήθελα, βέβαια, το Υπουργείο να εξηγήσει δημοσίως, αν μπορεί, την αλληλεπίδραση που υπάρχει μεταξύ της λειτουργίας των Ενεργειακών Κοινοτήτων με το Χρηματιστήριο Ενέργειας, αφού ετοιμάζεται και το σχετικό νομοσχέδιο αυτή τη στιγμή.

Θα έλεγα, επίσης, ότι αυτή τη στιγμή γίνεται μια σημαντική πρόβλεψη για το άνοιγμα της αγοράς στη θερμική ενέργεια και στην τηλεθέρμανση, όπως φαίνεται στο άρθρο 15. Θα ήθελα να μας πει ο κ. Υπουργός αν υπάρχει κατεύθυνση και στρατηγική του Υπουργείου για τον τρόπο λειτουργίας αυτής της αγοράς, ενόψει και της μεταβίβασης λιγνιτικών μονάδων της Δ.Ε.Η., που τροφοδοτούν ουσιαστικά την τηλεθέρμανση.

Επίσης, θα ήθελα να κάνω μια παρατήρηση που είναι σχετική με την ανάθεση της αρμοδιότητας των έργων τηλεθέρμανσης της Δ.Ε.Η.Α., που καθιερώνεται με το άρθρο 13, και εάν αυτό εκλαμβάνεται σαν αποκλειστική υπηρεσία ουσιαστικά των Δ.Ε.Η.Α.. Αυτό ίσως να ήταν ένα πρόβλημα, γιατί αυτή τη στιγμή υπάρχουν Δήμοι που μπορούν να υποστηρίξουν έργα τηλεθέρμανσης και το κάνουν μέχρι σήμερα και, ίσως, δεν θα πρέπει να υπάρχει αποκλειστικότητα στις Δ.Ε.Η.Α., όπως φαίνεται. Αν κάνω κάπου λάθος, διορθώστε με.

Δεν θα χρησιμοποιήσω περισσότερο χρόνο γιατί είναι πολλοί οι φορείς που θα μιλήσουν. Θεωρώ, όπως είπα, ότι είναι σε θετική κατεύθυνση το νομοσχέδιο και μακάρι να προχωρήσουν και γρήγορα οι ρυθμίσεις που απαιτούνται.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Στασινό. Το λόγο έχει ο κ. Κόλλιας Κωνσταντίνος, Πρόεδρος του Οικονομικού Επιμελητηρίου Ελλάδας.

ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδας): Ευχαριστώ, κυρία Πρόεδρε.

Ευχαριστούμε και εμείς για την πρόσκληση να καταθέσουμε τις απόψεις μας για το προτεινόμενο νομοσχέδιο του Υπουργείου Περιβάλλοντος και Ενέργειας, το οποίο, όπως ακούστηκε από προηγούμενους, πράγματι, κινείται σε θετική κατεύθυνση, κύριε Υπουργέ, με σημαντικές διατάξεις, που δίνουν τη δυνατότητα σε απλούς πολίτες, τοπικές επιχειρήσεις, αλλά και δημόσιους φορείς, να δημιουργήσουν συμμετοχικά σχήματα, από την παραγωγή και προμήθεια καθαρής ενέργειας. Σε όλη την Ευρώπη, ομάδες πολιτών, οργανισμοί της κοινωνικής οικονομίας, επιχειρήσεις και δημόσιες αρχές, Δήμοι και Περιφέρειες, συνεργάζονται για την παραγωγή, αποθήκευση, διανομή και προμήθεια ηλεκτρικής ενέργειας, από Ανανεώσιμες Πηγές.

Η πρωτοβουλία, λοιπόν, αυτή της Κυβέρνησης θεωρούμε ότι κινείται σωστά στην κατεύθυνση των μέτρων του Ευρωπαϊκού Συμβουλίου για την προώθηση των Ανανεώσιμων Πηγών Ενέργειας και την Ενεργειακή Ένωση. Το μόνο αρνητικό, εάν μου επιτρέπετε, είναι ότι για ένα τόσο σημαντικό νομοθέτημα γίνεται πολύ μικρής διάρκειας διαβούλευση και με μια τόσο σύντομη χρονικά ειδοποίηση για όλους τους φορείς. Διότι, «στο παρά πέντε» προλάβαμε και εμείς να δούμε τις πραγματικά σημαντικές διατάξεις που φέρνει αυτό το νομοσχέδιο.

Είναι αλήθεια ότι οι συμπράξεις για την παραγωγή και διάθεση ενέργειας είναι ένας πολύ σημαντικός θεσμός, που άργησε να αναπτυχθεί στη χώρα μας. Οι κεντρικοί στόχοι του νομοσχεδίου για τις Ενεργειακές Κοινότητες είναι η μείωση του ενεργειακού κόστους για νοικοκυριά και μικρομεσαίες επιχειρήσεις, όπως και η ενίσχυση της κοινωνικής οικονομίας και τα κίνητρα που δίνονται για συμμετοχή σε τέτοια κοινοπρακτικά σχήματα, περιλαμβάνουν σταθερούς φορολογικούς συντελεστές, ένταξης στον αναπτυξιακό νόμο, προτεραιότητα στην αδειοδότηση, δυνατότητα εφαρμογής εικονικού ενεργειακού συμψηφισμού.

Εδώ, θεωρούμε ότι υπάρχει και ανάγκη να δοθούν και πρόσθετα οικονομικά κίνητρα, ώστε να δοθεί και μεγαλύτερη ώθηση στο θεσμό. Πρέπει, για παράδειγμα, να δοθούν περισσότερα χρόνια σταθερότητας των φορολογικών συντελεστών. Ας τα κάνουμε, κύριε Υπουργέ, τουλάχιστον δέκα, από πέντε που αναφέρει το νομοσχέδιο και επιπρόσθετα με απαγόρευση επιβολής πρόσθετων τελών, εισφορών και λοιπών επιβαρύνσεων. Επίσης, γιατί βάζουμε ένα πρόσθετο βάρος στα μέλη αυτών των συνεταιρισμών, όπως είναι η επιβολή ασφαλιστικών εισφορών;

Θυμίζω ότι, στις ανώνυμες εταιρίες, ασφαλιστικές εισφορές έχουν μόνο τα μέλη του ΔΣ που έχουν ποσοστό άνω του 3% στο μετοχικό κεφάλαιο και στις ΥΚΕ, ασφαλιστικές εισφορές έχει μόνο ο διαχειριστής. Αυτό αποτελεί ισχυρό αντικίνητρο και προτείνουμε να επανεξεταστεί από το Υπουργείο. Η πρόσβαση των εμπλεκομένων σε χαμηλότοκη χρηματοδότηση είναι εξίσου σημαντική τη στιγμή που οι τράπεζες έχουν κλείσει ουσιαστικά τις στρόφιγγες, όπως επίσης πρέπει να επισημανθεί και να ληφθεί υπόψη το σημαντικό κενό που παρατηρείται στην χώρα μας, σχετικά με την προσφορά κοινωνικών υπηρεσιών από τον τομέα της κοινωνικής οικονομίας. Όπως γνωρίζετε οι ΚοινΣΕπ, οι Κοινωνικές Συνεταιριστικές Επιχειρήσεις, ως θεσμός, δεν έχει αναπτυχθεί επαρκώς στην Ελλάδα, όπως στις άλλες χώρες της ΕΕ, λόγω της έλλειψης πληροφόρησης της ελληνικής κοινωνίας, αλλά και της έλλειψης χρηματοδοτικού πλαισίου. Μην κάνουμε και εδώ τα ίδια λάθη. Το Οικονομικό Επιμελητήριο προτείνει για την ανάπτυξη και επιτυχία αυτής της σημαντικής νομοθετικής πρωτοβουλίας, για την ίδρυση των ενεργειακών κοινοτήτων, να προβλεφθούν, πρώτον, δράσεις ενημέρωσης και κατάρτισης στις τοπικές κοινωνίες. Δεύτερον, άρση εμποδίων λόγω των περίπλοκων γραφειοκρατικών διαδικασιών στην ίδρυσή τους. Τρίτον, ανάπτυξη δικτύων παροχής συμβουλών και υποστήριξης. Τέταρτον, δυνατότητα εύκολης πρόσβασης σε χρηματοδοτικά εργαλεία.

Επίσης, προτείνουμε λόγω των γνωστών προβλημάτων ηλεκτροδότησης της νησιωτικής Ελλάδας κατά την τουριστική περίοδο να δοθεί άμεση προτεραιότητα στη χρηματοδότηση των ενεργειακών κοινοτήτων που θα ιδρυθούν για την αξιοποίηση της ηλιακής, αιολικής και γεωθερμικής ενέργειας από προγράμματα του ΕΣΠΑ.

Κύριε Υπουργέ, να είστε σίγουρος ότι το Οικονομικό Επιμελητήριο της Ελλάδος, με τα 16 περιφερειακά τμήματα σε όλη την Ελλάδα, θα στηρίξει αυτή τη νέα μορφή εταιριών. Θα επιδιώξει την συμμετοχή τους σε τέτοια σχήματα και θα συμβάλλει στην προώθηση της κοινωνικής οικονομίας στον ενεργειακό τομέα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λούσης.

ΧΡΗΣΤΟΣ ΛΟΥΣΗΣ (Σύμβουλος Βιοτεχνικού Επιμελητηρίου Ελλάδος): Καλημέρα κύριε Υπουργέ, καλημέρα σε όλους. Έχουμε μια άποψη που πρωτίστως θεωρούμε ότι πρέπει να ιεραρχήσουμε λίγο τα πράγματα, γιατί υπάρχει μια εντολή από την ΕΕ να παράγουμε ουσιαστικά ενέργεια, αλλά σε θωρακισμένα κτίρια. Πρέπει λοιπόν να προηγηθεί η θωράκιση του ενεργειακού κτιριακού τομέα της χώρας και κατά το βιοτεχνικό Επιμελητήριο Αθηνών έχοντας τη γνώση και τη δύναμη μπορούμε να δώσουμε κίνητρα να παράγουμε οι ίδιοι αυτό που χρειάζεται για να παράγουμε ενέργεια. Άρα λοιπόν ιεραρχώντας τα πράγματα θα θέλαμε πρωτίστως να θωρακιστεί η χώρα. Είναι αδόκιμο να πάμε να παράγουμε ενέργεια με τεράστια κοστολόγια εξυπηρετώντας κάποιους που τα παράγουν πέρα από τη χώρα μας. Η χώρα να μην είναι παραγωγή, αυτό είναι εγκληματικό. Θα θέλαμε ανοικτούς διαγωνισμούς και θα θέλαμε πρωτεργάτες τα Επιμελητήρια αφού οι κλάδοι που έχουν άμεση σχέση με το αντικείμενο, είναι καθόλα αρμόδιοι και γνώστες.

Κύριε Υπουργέ, είχαμε προσωπικά και μια τέτοια κουβέντα στο παρελθόν, όταν πρωτογίνατε Υπουργός Ενέργειας και με τον κύριο Μανιάτη. Άρα, αν δεν θέλουμε πάλι να δημιουργήσουμε τα προηγούμενα λάθη που ήταν τεραστίων διαστάσεων με τα προηγούμενα φωτοβολταϊκά, τα οποία ήταν πραγματικά σε κατάσταση παραφροσύνης οι χρεώσεις και οι κοστολογήσεις, παράκληση να προηγηθεί η θωράκιση, να προηγηθεί η κατασκευή, η ενθάρρυνση, η επιδότηση, η επιχορήγηση των ανθρώπων που μπορούν να παράγουν τέτοια προϊόντα και εκ των υστέρων αφού θα έχουμε θωρακίσει ένα κτίριο, με ένα παγάκι να το ψυχράνουμε ή με ένα κεράκι να το ζεστάνουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λουμάκης.

ΣΤΥΛΙΑΝΟΣ ΛΟΥΜΑΚΗΣ (Πρόεδρος του Συνδέσμου Παραγωγών Ενέργειας με Φωτοβολταϊκά ΣΠΕΦ): Ευχαριστώ, κυρία Πρόεδρε. Κατ’ αρχήν να πω ότι, επί της αρχής, είμαστε θετικοί στο νομοσχέδιο. Συνιστά μια θετική πρωτοβουλία, αφού, όπως όλοι γνωρίζουμε, οι μικρομεσαίες επιχειρήσεις και τα φυσικά πρόσωπα δεν μπορούν πλέον, ως ανεξάρτητοι παραγωγοί, να διαδραματίσουν σχεδόν κανένα ρόλο σε ανάπτυξη, εκμετάλλευση νέων ΑΠΕ.

Η δραματική μεγέθυνση της κρίσιμης μάζας των νέων έργων, ώστε να έχουν οικονομικό νόημα, όσο και η εξαφάνιση τραπεζικών πιστώσεων για τους πολλούς, περιορίζουν τους παίκτες στα νέα έργα ΑΠΕ, το πολύ σε τρεις με πέντε εταιρείες.

Οπότε, η ύπαρξη ενός ικανού αντίβαρου κατά της δημιουργίας ολιγοπωλίων στα νέα αυτά έργα, επί της αρχής, είναι σωστή.

Επιπλέον, οι μικρομεσαίοι μπορούν μόνο πλέον συνασπιζόμενοι σε συνδυαστικά σχήματα, όπως ήδη συμβαίνει στις χώρες της Ε.Ε., να ανταποκριθούν στις απαιτήσεις των νέων έργων, όσον αφορά τη χρηματοδότηση με ίδια κεφάλαια.

Βεβαίως, η δική μας ματιά, εκπροσωπώντας μικρομεσαίους επαγγελματίες και επιχειρηματίες - παραγωγούς, είναι στραμμένη στο εάν το νομοσχέδιο αυτό θα βοηθήσει πραγματικά τους μικρομεσαίους να δημιουργήσουν συνεταιριστικά σχήματα, ώστε να αντιπαλέψουμε τις μεγάλες εταιρείες ή θα λειτουργήσει μόνο ως εφαλτήριο δημιουργίας επιχειρήσεων από ΟΤΑ.

Προφανώς, δε διαφωνούμε με το να μετέχουν και οι ΟΤΑ στην αγορά των ΑΕΠ, μέσω των νέων σχημάτων αυτών, πλην όμως το βλέμμα μας είναι στραμμένο στο να μετέχουν οι μικρομεσαίες ελληνικές επιχειρήσεις.

Καταρχήν, στο άρθρο 2 παράγραφος 3, το κριτήριο της εντοπιότητας, ώστε δηλαδή το 50% συν ένας να προέρχεται από την Περιφέρεια, στην οποία θα γίνει το έργο, μας βρίσκει διαφωνούντες και το έχουμε καταθέσει, κύριε Υπουργέ, από την πρώτη ημέρα που άνοιξε ο διάλογος γι’ αυτό το θέμα.

Θεωρούμε ιδιαίτερα απαγορευτικό, μάλιστα, εάν τα φυσικά πρόσωπα μπορούν να παρακάμψουν τη διαδικασία αυτή αγοράζοντας κάποιο χωράφι στην περιοχή, μόνο και μόνο για να έχουν κάποιο δικαίωμα στην Περιφέρεια και να μπορούν να μετέχουν σ’ ένα έργο. Είναι απαγορευτικό το κριτήριο για τις εταιρείες, που πρέπει να έχουν «ντε και καλά» την έδρα τους εντός της Περιφέρειας που θα γίνει ένα έργο, για να μετέχουν στην ενεργειακή κοινότητα.

Θεωρούμε, λοιπόν, ότι αυτό αποκλείει μεγάλο πληθυσμό. Επιπλέον, επειδή ακριβώς είναι δύσκολο να συμπίπτει το ανανεώσιμο κοίτασμα μαζί με τα χρήματα και τους ενδιαφερόμενους εντός μιας περιφέρειας, θεωρούμε ότι αποκλείει μια πάρα πολύ μεγάλη μερίδα κόσμου, η οποία βρίσκεται εντός Αττικής και δεν μπορεί να εκμεταλλευτεί τις συγκεκριμένες τεχνολογίες, που δεν υπάρχουν ούτε στην Περιφέρεια Αττικής, ούτε σε όμορες Περιφέρειες.

Στο άρθρο 4 παράγραφος 2 αναφέρεται ότι η ενεργειακή κοινότητα μπορεί να προσελκύει κεφάλαια. Δε διευκρινίζει εάν αυτή η προσέλκυση κεφαλαίων θα γίνεται με τις προϋποθέσεις του ν. 3401/2005, αν δηλαδή θα χρειάζεται να λάβει προηγουμένως έγκριση του ενημερωτικού δελτίου από την Επιτροπή Κεφαλαιαγοράς, για να προταθεί κάποια κοινότητα άνω των 150 ατόμων.

Δεν είναι απαραίτητο να πάνε 150 άτομα να κάνουν κοινότητα. Εάν κάποιος διαφημίσει ότι κάνει κοινότητα, ότι έχει αυτό το έργο και προσκαλεί άλλους να αγοράσουν μερίδια ή οποιαδήποτε κινητή αξία, εφόσον η διαφήμιση αυτή απευθύνεται σε μια κοινότητα άνω των 150 ατόμων, πρέπει να έχει έγκριση από την Επιτροπή Κεφαλαιαγοράς.

Ένα άλλο σημείο είναι ο μη κερδοσκοπικός χαρακτήρας. Θεωρούμε ότι πρέπει να μπουν συγκεκριμένοι δείκτες αποδοτικότητας, ώστε οι ΟΤΑ τουλάχιστον, που θα μπουν στη διαδικασία των ειδικών κοινοτήτων, να έχουν κάποιες αξιολογήσεις με κάποιους αντικειμενικούς δείκτες.

Η μη ύπαρξη κερδοφορίας δε λέει κάτι. Μπορούμε να αυξήσουμε τις μισθολογικές ανάγκες ή τις αργομισθίες και να μη βγάζουμε κέρδη. Αυτό δεν είναι επωφελές για το κοινωνικό σύνολο.

Ένα άλλο σημείο είναι ότι χρησιμοποιείται, αντί για το κέρδος, η φορολογική έννοια του πλεονάσματος. Δεν είμαι σίγουρος κατά πόσο η φορολογική έννοια «πλεόνασμα» είναι, εάν θέλετε, φορολογικά πλήρως διερευνημένη. Μπορεί κάποιοι να το μπερδεύουν με το ταμειακό πλεόνασμα, το οποίο δεν έχει καμία σχέση γιατί περιλαμβάνει και αποσβέσεις.

Στο άρθρο 6 παράγραφος 4, δεν έχει αποσαφηνιστεί το ασφαλιστικό καθεστώς των μελών ειδικών κοινοτήτων. Μόνο με βάση τον ν.4387, οι Α.Ε. και οι ΥΚΕ έχουν καθεστώς προνομιακό για τους μετόχους. Το είπε και ο κύριος από το οικονομικό επιμελητήριο.

Άρα, θεωρούμε απαραίτητο ότι όλα τα μέλη ενεργειακών κοινοτήτων, τουλάχιστον αυτών που θα έχουν κερδοσκοπικό χαρακτήρα, έστω έμμεσα, πρέπει να απαλλάσσονται των ασφαλιστικών εισφορών, διαφορετικά δεν πρόκειται να πάει κανένας να πάρει ένα μικρό μέρισμα 5% ή 6% και από αυτό να πληρώσει 40% εισφορά και να του μείνει ένα 2%. Θα προτιμήσει να πάρει ομόλογο μιας μεγάλης εταιρείας, οπότε τελικά «γυρίζει μπούμερανγκ» το νομοσχέδιο και χρηματοδοτούμε μόνο τις μεγάλες εταιρείες.

Στο άρθρο 4 παράγραφος 6 και στο άρθρο 11 παράγραφος 9, εκφράζουμε έντονες επιφυλάξεις στο κατά πόσον οι ενεργειακές κοινότητες μπορούν να ανταποκριθούν στη δραστηριότητα της προμήθειας ηλεκτρικής ενέργειας.

Η προμήθεια ηλεκτρικής ενέργειας σημαίνει τιμολόγηση και είσπραξη λογαριασμών. Όταν ένας ΟΤΑ, ο οποίος εκλέγεται από τους πολίτες, ασκεί δραστηριότητα προμήθειας, δεν ξέρω πώς θα καταφέρει να εισπράττει χρήματα λογαριασμών, πολλώ δε μάλλον, όταν μέσα και από παραγωγή που έχει κάνει στην περιφέρεια που βρίσκεται ο Δήμος ή ο ΟΤΑ, εν πάση περιπτώσει, θα δίνει και κάποιο υποτιμολογημένο ή δωρεάν ρεύμα που θα παράγεται από τις ΑΕΠ.

Θεωρούμε, λοιπόν, ότι εκεί και ειδικά με την πρόβλεψη του νομοσχεδίου, όπου κατόπιν απόφασης ή γνώμης της ΡΑΕ, μετέχει ως προμηθευτής στον ΙΕΠ του ΛΑΓΗΕ, στον προγραμματισμό με μειωμένες εγγυήσεις, αυτό δημιουργεί πολύ μεγάλες επισφάλειες.

Γνωρίζετε, κύριε Υπουργέ, τι πέρασε όλος ο χώρος της χονδρεμπορικής αγοράς της ηλεκτρικής ενέργειας το 2012, με φαινόμενα ENERGA και HELLAS POWER. Επιπλέον, γνωρίζετε τι πήγαμε να περάσουμε με το κίνημα του «Δεν πληρώνω», που εκτόξευσε τα ληξιπρόθεσμα της Δ.Ε.Η. από το 1,5 δισεκατομμύριο στα 2,5 δισεκατομμύρια.

Εδώ, λοιπόν, θεωρώ ότι αν οι ΟΤΑ, μέσω ενεργειακών κοινοτήτων, δραστηριοποιηθούν στη διαδικασία της προμήθειας, υπάρχει πολύ μεγάλος κίνδυνος επισφαλειών.

Τέλος, στο άρθρο 11 παράγραφος 10, για το μαζικό virtual net metering. Δεν είμαι σίγουρος για το κατά πόσον όλοι έχουμε καταλάβει ότι το Virtual - Net Metering δεν έχει ούτε 1% ποσοστό αυτοπαραγωγής ή τουλάχιστον ιδιοκατανάλωσης.

Άρα, εάν οι ΟΤΑ με το Virtual - Net Metering προβούν σε μαζική παραγωγή και συμψηφισμό καταναλώσεων πολιτών τους εντός Περιφερειών, θα «μπουκώσουν» τα δίκτυα εκεί που θα κάνουν παραγωγή και δεν θα κάνει κανένας άλλος. Και αυτό γιατί, πολύ απλά, ενώ στο Net Metering υπάρχει ένα ποσοστό ιδιοκατανάλωσης, περίπου 30%-35% - δηλαδή την ώρα που το παράγεις, το καταναλώνεις κιόλας - στο άλλο, επειδή γεωγραφικά απέχει η παραγωγή από την κατανάλωση, εξ ορισμού το ποσοστό για κατανάλωση είναι 0%. Άρα, αν πάει κάποιος Δήμος να καλύψει ενεργειακές καταναλώσεις χιλιάδων πολιτών του, έστω κατά ένα μέρος, δεν θα κάνει κανείς άλλος έργο.

Ας το έχουμε κατά νου αυτό, ότι το Virtual - Net Metering είναι ανεξάρτητη παραγωγή και ανεξάρτητη κατανάλωση, με έναν λογιστικό μετασυμψηφισμό κιλοβατώρων.

Ευχαριστώ πάρα πολύ για την πρόσκληση και το χρόνο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε.

Το λόγο έχει ο κ. Ψωμάς.

ΣΤΥΛΙΑΝΟΣ ΨΩΜΑΣ (Σύμβουλος του Συνδέσμου Εταιρειών Φωτοβολταϊκών): Καλημέρα. Οτιδήποτε διευρύνει την ενεργειακή δημοκρατία και τις επιλογές των πολιτών να επενδύσουν σε καθαρές πηγές ενέργειας είναι καλοδεχούμενο και, υπ’ αυτή την έννοια, προφανώς το νομοσχέδιο αυτό κινείται στη σωστή κατεύθυνση.

Επίσης, θεωρούμε σωστές και τις ρυθμίσεις που έχουν γίνει για τη διεύρυνση του εικονικού Net Metering στις ενεργειακές κοινότητες. Μάλιστα, σε αντίθεση με ό,τι ακούστηκε μόλις τώρα, θα επιθυμούσαμε το συντομότερο δυνατόν η δυνατότητα αυτή να δοθεί σε όλους τους πολίτες.

Σε ό,τι αφορά τον εν δυνάμει κίνδυνο για τον κορεσμό των δικτύων, ευτυχώς απέχουμε πάρα πολύ από αυτό και ο κίνδυνος αυτός, εν πολλοίς, μπορεί να λυθεί και να διευθετηθεί με αυτά που ανέφερε και ο εκπρόσωπος της Greenpeace, δηλαδή με την επαναδιατύπωση του ορισμού της αυτoπαραγωγής και της εικονικής αυτοπαραγωγής, ώστε να περιλαμβάνει και τον όρο «με ή χωρίς αποθήκευση ενέργειας». Έτσι, ο ΔΕΔΔΗΕ δεν θα έχει καμία δικαιολογία να δέχεται αιτήματα από πολίτες που επιθυμούν να κάνουν αυτοπαραγωγή, αξιοποιώντας ταυτόχρονα και την αποθήκευση ενέργειας.

Σε ό,τι αφορά στις υπόλοιπες ρυθμίσεις του νομοσχεδίου, θα μου επιτρέψετε να πω ότι σε κάποιες ιδιαίτερες κατηγορίες καταναλωτών ενέργειας, όπως είναι κάποιες βιομηχανίες, κάποιες μεγάλες αλυσίδες σουπερμάρκετ ή και ΟΤΑ, το όριο που ισχύει σήμερα για την αυτοπαραγωγή των 500 kW είναι προφανώς μικρό. Να σας δώσω ένα παράδειγμα. Έτυχε να είμαι χθες με το Δήμαρχο Αλίμου. Μόνο στο Δήμο Αλίμου, στα σχολεία χωράνε 700 kW. Ακόμα δηλαδή και ένας Δήμος μόνος του, ήδη με αυτό το όριο έχει προβλήματα.

Θα επιθυμούσαμε, λοιπόν, μία διεύρυνση αυτού του ορίου, θα έλεγα κατ’ ελάχιστον στο 1 MW, που είναι και το όριο κάτω από το οποίο δεν απαιτείται άδεια παραγωγής ηλεκτρικής ενέργειας. Αυτό είναι το ελάχιστο που μπορούμε να κάνουμε.

Προκειμένου να γίνουν πράξη, βέβαια, όλα αυτά που προβλέπονται στο νομοσχέδιο, θα πρέπει να άρουμε και μερικά εμπόδια. Πολύ πρόσφατα, ψηφίστηκε ο νόμος για την αυθαίρετη δόμηση και εκεί - εκ παραδρομής, θέλω να πιστεύω - ψηφίστηκαν κάποιες ρυθμίσεις που θέτουν εμπόδια σε όλα αυτά που προβλέπει το σημερινό νομοσχέδιο. Για παράδειγμα, στην περίπτωση των φωτοβολταϊκών, αλλά και των συστημάτων εξοικονόμησης ενέργειας, που δεν χρηματοδοτούνται από το «Εξοικονόμηση κατ’ Οίκον», απαιτείται πλέον οικοδομική άδεια. Ενώ δηλαδή μέχρι τώρα απαιτούταν έγκριση εργασιών μικρής κλίμακας ή και απαλλαγή από αυτήν για τα μικρά οικιακά συστήματα, επειδή εκ παραδρομής δεν γράφτηκε η λέξη «φωτοβολταϊκά», σήμερα οι πολεοδομίες ζητούν οικοδομική άδεια ακόμα και για ένα μικρό σύστημα αυτοπαραγωγής των 3 kW. Σας το λέω εκ πείρας πως δυστυχώς συμβαίνει και θα παρακαλούσαμε για μία άμεση τροποποίηση.

ΓΙΩΡΓΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Η πολεοδομία το έχει παρερμηνεύσει.

ΣΤΥΛΙΑΝΟΣ ΨΩΜΑΣ (Σύμβουλος του Συνδέσμου Εταιρειών Φωτοβολταϊκών): Να το δεχτώ αυτό, κύριε Υπουργέ. Γι’ αυτό λέω ότι είναι εκ παραδρομής.

Θα συμφωνήσω επίσης με αυτό που είπε ο κύριος από την Greenpeace για τη γη υψηλής παραγωγικότητας, δεδομένου ότι όχι απλώς αυτή τη στιγμή δεν επιτρέπουμε νέες επενδύσεις, αλλά - κρατήστε αυτό, κύριε Υπουργέ - πολύ σύντομα θα δούμε ότι η ρύθμιση αυτή, η απαγόρευση αυτή, ως έχει σήμερα, θέτει εν κινδύνω και όλες τις επενδύσεις ΑΠΕ που έχουν γίνει μέχρι σήμερα, γιατί πολύ σύντομα θα χρειαστεί να ανανεώσουν τις περιβαλλοντικές εγκρίσεις που έχουν και που τις πήραν αξιοποιώντας το ν. 3851 που έδινε το 1%. Θα το βρούμε μπροστά μας, γι’ αυτό χρειάζεται άμεσα μία ρύθμιση.

Κυρία Πρόεδρε, να μην κάνω κατάχρηση του χρόνου. Είχα να πω κι άλλα, αλλά σταματώ εδώ. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε.

Το λόγο έχει ο κ. Κίλλιας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Το λόγο έχει ο κ. Κίλλιας.

ΒΑΣΙΛΕΙΟΣ ΚΙΛΛΙΑΣ (Γενικός Διευθυντής του Κέντρου Ανανεώσιμων Πηγών Ενέργειας (ΚΑΠΕ)) : Καλημέρα σε όλους, κυρία Πρόεδρε, κύριε Υπουργέ. Πρώτα απ’ όλα, εμείς θα θέλαμε να εκφράσουμε από τη μεριά του ΚΑΠΕ και τη χαρά μας και την ικανοποίησή μας για το νομοσχέδιο αυτό. Ο λόγος για τον οποίο είναι σημαντικό, είναι γιατί ο τρόπος με τον οποίο πρόκειται να προχωρήσουμε στην ενεργειακή μετάβαση, να υλοποιήσουμε δηλαδή τους στόχους μας για την κλιματική αλλαγή, δεν μπορεί να μη λαμβάνει υπόψη και να μη βασίζεται στην ευρεία συμμετοχή της κοινωνίας, πράγμα το οποίο είναι πάρα πολύ σημαντικό. Αν δηλαδή δεν εμπλακούν οι πολίτες, δεν εμπλακεί η Τ.Α., οι μικρομεσαίες επιχειρήσεις, η ίδια η κοινωνία, δεν πρόκειται να έχουμε σοβαρά αποτελέσματα. Αυτό είναι πολύ σημαντικό.

Όσον αφορά την ίδια τη διαδικασία της προετοιμασίας του νομοσχεδίου, έγινε ένας αρκετά σημαντικός διάλογος, κατά τη γνώμη τη δική μας, μιας και εμείς έτυχε να συμμετέχουμε από την αρχή σε αυτή τη συζήτηση και με το Υπουργείο και με τους κοινωνικούς φορείς. Υπάρχουν πολλοί από τους παρόντες, οι οποίοι συμμετείχαν στο διάλογο αυτό, αλλά το πιο σημαντικό είναι ότι έγινε προσπάθεια να ενσωματωθεί στο διάλογό μας και η ευρωπαϊκή εμπειρία, αφού στις χώρες της Βόρειας Ευρώπης ειδικά, ο θεσμός αυτός είναι πολύ προχωρημένος. Έχουμε δηλαδή εμπειρίες, τις οποίες μπορούμε να ενσωματώσουμε σιγά – σιγά, μπορούμε να διδαχθούμε από αυτές, έτσι ώστε να μπορέσουμε να είμαστε πιο αποδοτικοί. Έχει πολύ μεγάλη σημασία αυτό για όσους ξεκινήσουν, να το έχουν υπόψη τους.

Είναι μια πρόκληση, λοιπόν, πώς θα υλοποιηθεί ο νόμος από δω και πέρα, μιας και οποιεσδήποτε αλλαγές στην πορεία, νομίζω ότι θα είναι εύκολο να μπουν στη διαδικασία των αλλαγών. Επίσης, έχει μεγάλη σημασία να υποστηρίξουμε τις κοινότητες από εδώ και πέρα. Τουλάχιστον, από τη δική μας τη μεριά, είμαστε έτοιμοι να δουλέψουμε σε αυτήν την κατεύθυνση. Ειδικά στις περιπτώσεις που έχουμε την εμπλοκή πολιτών, οι οποίοι δεν έχουν την εμπειρία ή την ικανότητα ή και τη γνώση καμία φορά, την τεχνική να προχωρήσουν σε έργα, τα οποία έχουν τεχνολογικές προκλήσεις, αυτό πρέπει να το σκεφτούμε πολύ σοβαρά. Άρα, λοιπόν, θα πρέπει να φτιάξουμε μηχανισμούς, με τους οποίους θα υποστηρίζουμε τις κοινότητες, ειδικά στους τομείς που έχουν σχέση με απομονωμένες κοινότητες, με τον αγροτικό τομέα, με φορείς δηλαδή οι οποίοι, όταν πάνε να φτιάξουν ένα έργο, θα χρειαστεί να έχουν μια εγγύηση και αυτοί, αλλά και οι τράπεζες, οι χρηματοπιστωτικοί φορείς, οι οποίοι θα τους χρηματοδοτήσουν για την αποδοτικότητα των έργων τους. Αυτό έχει πάρα πολύ μεγάλη σημασία και καλό είναι να το προβλέψουμε ήδη από τώρα, τουλάχιστον κατά τη διαδικασία της υλοποίησης.

Τελειώνω, γιατί έτσι και αλλιώς περισσότερο έχει σημασία η υποστήριξη και η δική μας παρουσία εδώ πέρα για τη συνέχεια του εγχειρήματος αυτού. Θα ήθελα να πω ότι είναι ευτυχής συγκυρία ότι αυτό το νομοσχέδιο έρχεται μαζί με την έναρξη της διαδικασίας του ενεργειακού σχεδιασμού, στον οποίο αναφέρθηκε και ο συνάδελφος από τη ΡΑΕ, πράγμα το οποίο θα μας βοηθήσει να έχουμε πολύ μεγαλύτερα εργαλεία για να υλοποιήσουμε τους στόχους για την κλιματική αλλαγή. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Το λόγο έχει ο κ. Μπέλλης.

ΒΑΣΙΛΕΙΟΣ ΜΠΕΛΛΗΣ (Μέλος του Δ.Σ. της Ενεργειακής Συνεταιριστικής Εταιρείας Καρδίτσας (ΕΣΕΚ)) : Σας ευχαριστώ για την πρόσκληση. Η Ενεργειακή Συνεταιριστική Εταιρεία Καρδίτσας είναι ο πρώτος ενεργειακός συνεταιρισμός που έγινε στη χώρα μας. Iδρύθηκε το 2010 σαν αστικός συνεταιρισμός και αυτή τη στιγμή έχουν εγγραφεί 360 μέλη πολίτες και μικρομεσαίες επιχειρήσεις. H Συνεταιριστική Τράπεζα, το Επιμελητήριο, όλοι οι φορείς υποστηρίζουν το εγχείρημα γενικώς. Και εδώ και ένα μήνα, έχει αρχίσει η λειτουργία της πρώτης μονάδας που έχει φτιάξει η Ενεργειακή Συνεταιριστική και παράγει πέλλετ από αποφλοιωμένη βιομάζα πολύ υψηλής ποιότητας, το οποίο διατίθεται στην τοπική αγορά, κυρίως στα μέλη του Ενεργειακού Συνεταιρισμού.

Θα ήθελα να εκφράσω την ικανοποίηση του Δ.Σ. για το νομοσχέδιο αυτό, το οποίο λύνει πολλά προβλήματα που ταλαιπώρησαν το συνεταιρισμό από τις πρώτες μέρες ίδρυσής του. Και μόνο το ότι από το 2010 μέχρι σήμερα έχουν περάσει οκτώ χρόνια και καταφέραμε μέσα σε οκτώ χρόνια να ιδρύσουμε μόνο μια μικρή σχετικά μονάδα και να υλοποιήσουμε μια επένδυση, δηλαδή, γύρω στις 750.000 ευρώ, καταλαβαίνετε ότι τα εμπόδια που χρειάστηκε να ξεπεράσουμε ήταν πάρα πολλά.

Τώρα για το θέμα της ενεργειακής υψηλής παραγωγικότητας, αναφέρθηκε ήδη και δεν θα μπω σε λεπτομέρειες. Τα προβλήματα όμως που λύνει αυτό το νομοσχέδιο είναι βασικά τρία. Το πρώτο είναι ότι αίρει τους περιορισμούς του ν. 1667 στη συγκέντρωση κεφαλαίου. Οι ενεργειακοί συνεταιρισμοί είναι συνεταιρισμοί εντάσεως κεφαλαίου. Άρα, λοιπόν, αν δεν υπάρχουν κίνητρα, αν δεν υπάρχει δυνατότητα να συγκεντρωθεί το κεφάλαιο, οι επιπτώσεις που μπορεί να έχει σε μια τοπική κοινωνία η ίδρυση ενός ενεργειακού συνεταιρισμού είναι αμελητέες.

Το δεύτερο είναι ότι επιλύεται η σύγχυση που επικράτησε, στη χώρα μας, μετά τον νόμο «ΚΑΛΛΙΚΡΑΤΗ», ότι οι Δήμοι δεν μπορούν να συμμετέχουν σε αστικούς συνεταιρισμούς. Προσωπική μου άποψη είναι ότι, μιας και ο νόμος 1667 αναφέρει ότι οι δήμοι μπορούν να συμμετέχουν σε αστικούς συνεταιρισμούς με την προϋπόθεση ότι αυτό θα γράφεται στο καταστατικό τους και ο ΚΑΛΛΙΚΡΑΤΗΣ δεν αναίρεσε αυτήν την πρόβλεψη, μπορούν οι Δήμοι να συμμετέχουν. Όμως, η ερμηνεία που κάνει η Δημόσια Διοίκηση είναι ότι οι Δήμοι δεν μπορούν να είναι μέλη σε αστικούς συνεταιρισμούς.

Αυτός ο νόμος το ξεκαθαρίζει οριστικά. Οι Δήμοι μπορούν να παίξουν ρόλο στην ενεργειακή αξιοποίηση και στην αξιοποίηση των Ανανεώσιμων Πηγών Ενέργειας και, έτσι, λύνεται οριστικά ένα πρόβλημα και δημιουργείται η προοπτική να υπάρξουν συνέργειες, όπως η αξιοποίηση της αστικής διαδρομής - μόνο στο νομό Καρδίτσας αυτό είναι ένα μέγεθος 14.000 τόνων - και η αξιοποίηση των δημοτικών δασών, που στην περιοχή μας είναι, επίσης, πολύ μεγάλες εκτάσεις και, αυτή τη στιγμή, αξιοποιούνται σε πάρα πολύ μικρό βαθμό. Να αναφέρω μόνο ότι από την περιοχή του Δασαρχείου Μουζακίου, για παράδειγμα, πέρυσι, παρήχθησαν 1900 τόνοι βιομάζας, κάθε είδους ξυλείας - τεχνικό ξύλο, καυσόξυλα κ.λπ., τη στιγμή που το δάσος, με τους πιο αυστηρούς όρους διαχείρισης, θα μπορούσε να παράγει 40.000 τόνους.

Η ΕΣΕΚ, λοιπόν, μπορεί να παίξει ρόλο και αυτό είναι το όραμα της, να παίξει ρόλο καταλύτη. Κάθε ενεργειακός συνεταιρισμός θα μπορούσε να παίξει το ρόλο καταλύτη, σε μια τοπική κοινωνία, δημιουργώντας θέσεις εργασίας σε πολύ ευαίσθητες περιοχές, όπως είναι η ύπαιθρος και, κυρίως, οι ορεινές περιοχές. Βέβαια, το νομοσχέδιο αυτό δεν περιλαμβάνει τέτοιες ρυθμίσεις για την αξιοποίηση της δασικής βιομάζας, καθώς είναι ένα άλλο θέμα.

Επίσης, το τρίτο θέμα που επιλύει αυτό το νομοσχέδιο είναι ότι αίρει τις συγκρούσεις προς διάφορες Α.Π.Ε., κινήσεις, εγχειρήματα, αξιοποιήσεις διαφόρων Ανανεώσιμων Πηγών Ενέργειας. Ακόμα και στη βόρεια Ευρώπη, όταν είχε ξεκινήσει η αξιοποίησή τους, υπήρχαν ομάδες πολιτών, που διαφωνούσαν με την αξιοποίηση των Α.Π.Ε.. Όμως, όταν υπήρξε η συμμετοχή και ο δημοκρατικός σχεδιασμός για την αξιοποίησή τους, τότε όλες αυτές οι συγκρούσεις λύθηκαν και έτσι, λοιπόν, έχουμε αυτό το θαύμα στην βόρεια Ευρώπη. Εκεί υπάρχουν 3500 ενεργειακοί συνεταιρισμοί, ενώ στη χώρα μας είμαστε σε νηπιακά στάδια ακόμα. Γι’ αυτό κι ελπίζουμε ότι αυτό το νομοσχέδιο θα παίξει καταλυτικό ρόλο.

Κλείνοντας, θα συμφωνήσω με τη θέση του Κέντρου Ανανεώσιμων Πηγών Ενέργειας, με το οποίο έχουμε πολύ στενή συνεργασία, όπως επίσης και με άλλα Ερευνητικά Κέντρα, το ΕΚΕΤΑ ή Τεχνολογικά Ινστιτούτα και Πανεπιστημιακά Ιδρύματα, όπως το Τ.Ε.Ι. Τεχνολογίας Ξύλου. Πρόκειται για φορείς και οργανισμούς που μας βοήθησαν να ξεπεράσουμε δύσκολα προβλήματα, για να αρχίσουμε την παραγωγική διαδικασία.

Πού θα συμφωνήσουμε με το Κέντρο Ανανεώσιμων Πηγών Ενέργειας: Η αξιοποίηση των Α.Π.Ε. θέλει γνώση, θέλει οργάνωση παραγωγικής διαδικασίας, θέλει οργάνωση εφοδιαστικών αλυσίδων και αυτή η γνώση δεν υπάρχει σε όλους τους πολίτες. Άρα, λοιπόν, ή θα αφεθούμε στον πατριωτισμό των Ελλήνων για τη δημιουργία πλούτου και τη δημιουργία θέσεων εργασίας - που τις έχουμε τόσο πολύ ανάγκη σε αυτές τις συνθήκες που περνάει η χώρα μας - ή θα οργανώσουμε διαδικασίες ενσωμάτωσης τεχνογνωσίας, ευαισθητοποίησης πολιτών και δημιουργίας ενός κεντρικού HELP DESK - που αυτό το ρόλο μπορεί να τον παίξει το ΚΑΠΕ - και τοπικών κόμβων, που θα μπορούσαν να λύσουν πάρα πολλά προβλήματα.

Στην Καρδίτσα, έτσι - για λόγους ιστορίας το λέω και σαν καλή πρακτική - η ΑΝΑΠΤΥΞΙΑΚΗ ΚΑΡΔΙΤΣΑΣ λειτουργεί σαν θερμοκοιτίδα συνεργατισμού. Εκεί, φιλοξενούνται όλα τα εγχειρήματα - και η ΕΣΕΚ εκεί φιλοξενήθηκε όλα αυτά τα 8 χρόνια της προσπάθειας - με μηδενικό κόστος και αυτό ενθάρρυνε πολίτες να επενδύσουν τα χρήματά τους, σε αυτό το εγχείρημα.

Η δημιουργία, λοιπόν, τέτοιων κέντρων παροχής τεχνικής υποστήριξης, μπορεί να παίξει καταλυτικό ρόλο. Δυστυχώς, στη χώρα μας, οι συνεταιρισμοί από μόνοι τους δεν μπορούν να το κάνουν αυτό, όπως για παράδειγμα έχει συμβεί στη Γερμανία, και γι’ αυτό θα πρέπει να το φροντίσει η πολιτεία. Πιστεύουμε ότι η αξιοποίηση των Ανανεώσιμων Πηγών Ενέργειας μπορεί να δημιουργήσει εκατοντάδες θέσεις εργασίας και πλούτο, σε μία εποχή που τον έχουμε ανάγκη.

Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γκίλης.

ΙΩΑΝΝΗΣ ΓΚΙΛΗΣ (Αντιπρόσωπος του Ενεργειακού και Αναπτυξιακού Συνεταιρισμού Σίφνου, Αντιπρόσωπος σε Οργανώσεις Ανωτέρου Βαθμού): Κυρία Πρόεδρε, κύριε Υπουργέ, κύριοι βουλευτές, κυρίες και κύριοι, ευχαριστούμε πολύ για την πρόσκλησή μας σήμερα στη συζήτηση του νομοσχεδίου, το οποίο περιμέναμε εδώ και τρία χρόνια. Εμείς ήμασταν μαζί από την αρχή της σύνταξής του, δηλαδή είχαμε την ευκαιρία χάρη στην εξαιρετική συνεργασία με το Υπουργείο, ώστε να συμμετέχουμε από την αρχή στην εκπόνηση του καινούργιου νομοθετικού πλαισίου για τους Ενεργειακούς Συνεταιρισμός.

Είμαστε πανευτυχείς που ήρθε η ώρα να ψηφιστεί αυτό το νομοθέτημα. Το περιμένουμε αδημονώντας και εκφράζουμε την μεγάλη μας ικανοποίηση για την τελική του μορφή.

Ο Ενεργειακός και Αναπτυξιακός Συνεταιρισμός Σίφνου είναι ο δεύτερος Συνεταιρισμός, μετά από τον Συνεταιρισμό της Καρδίτσας, που ιδρύθηκε στην Ελλάδα. Εμείς πατήσαμε επάνω στην πολύ μεγάλη βοήθεια που μας δόθηκε από την Ευρωπαϊκή Ομοσπονδία Ενεργειακών Συνεταιρισμών της Ευρώπης.

Επίσης, είχαμε την πολύ μεγάλη ευτυχία να έχουμε το Δήμαρχο και σύσσωμο το Δημοτικό Συμβούλιο της Σίφνου απόλυτα σύμφωνους με τις προσπάθειες του Συνεταιρισμού μας, για να κάνουμε το νησί μας ενεργειακά αυτόνομο, από την αξιοποίηση των απεριορίστων ανανεώσιμων πηγών ενέργειας που μας περιβάλλουν. Και υπ’ αυτή την έννοια, θα θέλαμε πάρα πολύ να πετύχουμε και να μπορέσουμε να προσφέρουμε αυτή την επιτυχία ως παράδειγμα και σε άλλες Κοινότητες που, ενδεχομένως, θεωρούν ότι η παραγωγή ενέργειας είναι για κολοσσούς, όπως η Δ.Ε.Η. , και διστάζουν να αναγνωρίσουν το δυναμικό που υπάρχει στους πολίτες, στις κοινωνίες, να ασχοληθούν με τα θέματα που τους αφορούν.

Υπό την έννοια αυτή, χαιρετίζουμε ξανά την ώρα της ψήφισης και της εφαρμογής αυτού του νομοσχεδίου και όπως ήμασταν έως και σήμερα, θα συνεχίζουμε να είμαστε και στη διάθεση του Υπουργείου, αλλά και των στελεχών και των Υπηρεσιών του, ώστε να βοηθήσουμε με κάθε τρόπο.

Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σταθάκης.

ΛΑΖΑΡΟΣ ΣΤΑΘΑΚΗΣ (Εκτελεστικό Μέλος του Δ.Σ. της Δ.Ε.Η. Α.Ε.): Σας ευχαριστώ πολύ, κυρία Πρόεδρε και καλημέρα σε όλους σας.

Εκπροσωπώ τη Δ.Ε.Η., η οποία παρίσταται εδώ, και θεωρούμε ότι είναι πολύ σημαντική αυτή η θεσμική πρωτοβουλία. Ωστόσο, επειδή ειδικότερα η θυγατρική της Δ.Ε.Η. ασχολείται με αυτό το θέμα, δηλαδή η Δ.Ε.Η. ΑΝΑΝΕΩΣΙΜΕΣ, θα ήθελα να δοθεί ο λόγος στον κ. Μοναχολιάκος, που είναι ο Διευθύνων Σύμβουλος της Δ.Ε.Η. ΑΝΑΝΕΩΣΙΜΕΣ Α.Ε. και είναι εδώ. Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής); Το λόγο έχει ο κ. Μοναχολιάκος.

ΗΛΙΑΣ ΜΟΝΑΧΟΛΙΑΚΟΣ (Διευθύνων Σύμβουλος της Δ.Ε.Η. ΑΝΑΝΕΩΣΙΜΕΣ Α.Ε.): Κυρία Πρόεδρε, κύριε Υπουργέ, κύριοι βουλευτές, κυρίες και κύριοι, ευχαριστούμε πολύ για την πρόσκληση και καλημέρα σε όλους τους παρισταμένους.

Σαν Δ.Ε.Η. ΑΝΑΝΕΩΣΙΜΕΣ Α.Ε., από την αρχή έχουμε συμφωνήσει ότι είναι μια πολύ σημαντική πρωτοβουλία από το Υπουργείο Περιβάλλοντος και Ενέργειας και μάλιστα έρχεται να θεσπιστεί μετά από την σπουδαία και πάλι ενέργεια του Υπουργείου, να απλώσει το Net Metering και σε Virtual, αλλά και για να ετοιμαστεί άμεσα και να πάμε για νέες Ανανεώσιμες Πηγές Ενέργειας το Net Metering, εκτός από τα φωτοβολταϊκά, και εννοώ κυρίως στις μικρές ανεμογεννήτριες. Αυτό είναι κάτι που το περιμένουμε σύντομα.

Από τη μία, λοιπόν, είναι μια πολύ καλή πρωτοβουλία και όπως έχουν πει και άλλοι, βοηθάει σε αυτό που λέμε ενεργειακή δημοκρατία, βοηθάει και στην αποκέντρωση της παραγωγής ενέργειας, που πολλές φορές είναι πολύ χρήσιμη.

Συνήθως, εκτός από εξαιρέσεις, η αποκεντρωμένη παραγωγή της ενέργειας είναι πιο ακριβή παραγωγή από την κεντρική.

Αυτό γιατί το λέω; Γιατί οι ενεργειακές κοινότητες θα χρειαστούν χρήματα για να κάνουν επενδύσεις. Η παραγωγή της ενέργειας είναι ένα ακριβό σπορ, όπως και τα δίκτυα είναι ακριβό σπορ. Είναι επενδύσεις που αποσβένονται σε αρκετά χρόνια και, με αυτή την έννοια, νομίζω ότι η συμμετοχή έτσι όπως έχει προβλεφθεί από το νομοσχέδιο των Ανωνύμων Εταιριών είναι πολύ χρήσιμη, γιατί οι Ανώνυμες Εταιρείες, πρώτον, θα βάλουν μέσα χρήματα για τις επενδύσεις που απαιτούνται. Σωστοί είναι οι περιορισμοί του 20% και της μίας ψήφου. Προφανώς, δεν πρέπει να κάνουμε κοινότητες που τις ελέγχουν Ανώνυμες Εταιρείες, γιατί είπαμε να βάλουν χρήματα να επενδύσουν, να βάλουν τεχνογνωσία, να βάλουν εμπειρία. Ακούσατε και πριν ότι η εμπειρία χρειάζεται.

Κατά τη γνώμη μας, όμως, ο περιορισμός, για συμμετοχή μιας Α.Ε., να έχει την έδρα στον τόπο της επένδυσης δεν θα βοηθήσει. Πρέπει να ξέρετε ότι μέχρι σήμερα έχουμε συζητήσει με αρκετούς φορείς για να κάνουμε ενεργειακές κοινότητες και με πρωτοβουλία τοπικών κοινωνιών, αλλά και με πρωτοβουλία δική μας, έχουμε συζητήσει αρκετά και είμαστε έτοιμοι αμέσως μετά την ψήφιση του νομοσχεδίου, να προχωρήσουμε γρήγορα στο στήσιμο ενεργειακών κοινοτήτων. Έτσι όπως είναι διατυπωμένο τώρα, δεν μπορούμε να πάμε σε καμία, γιατί η έδρα μας είναι στην Αθήνα.

Άρα, νομίζω ότι αυτό θα πρέπει να το δει το Υπουργείο ή, αν δεν θέλει να αλλάξει αυτό το θέμα, δηλαδή να βγάλει εντελώς από μέσα τον περιορισμό της έδρας της Α.Ε., τουλάχιστον να επιτρέψει, όπως είχαμε πει και στη δημόσια διαβούλευση, να έχει έδρα ή υποκατάστημα στον τόπο η Α.Ε., με την έννοια ότι αν δεν έχει έδρα, να μπορέσει να ανοίξει ένα υποκατάστημα. Αυτό σημαίνει βέβαια κόστος για την Α.Ε., διότι θα πρέπει να ανοίξει βιβλία, θα πρέπει να βρει γραφείο κ.λπ. Τουλάχιστον, είναι καλύτερο από το να βάζουμε να έχει υποχρεωτικά μόνο έδρα η Α.Ε. σε εκείνο τον τόπο.

Ακόμη, θα ήθελα να πω ότι οι Ανώνυμες Εταιρείες θα μπορούσαν να δίνουν και ένα τέλος στον τοπικό Δήμο ή στη Δημοτική Κοινότητα που ανήκει η εγκατάσταση και έτσι οι Δήμοι και οι Δημοτικές Κοινότητες, και μέσω αυτών όλοι οι κάτοικοι της περιοχής, να έχουν ένα ακόμα όφελος.

Άρα, ένα τέλος το οποίο θα έπρεπε να είναι αριθμητικό, όχι ποσοστιαίο, ένας αριθμός που μπορεί να τον βρει το Υπουργείο, να κατατίθεται από τις Α.Ε. που μετέχουν σε τέτοιους συνεταιρισμούς.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Κλείνουμε με τον κ. Κανάκα Βασίλειο, Προέδρο Διοικούσας Επιτροπής ΟΒΕ-ΕΝΑΕ.

ΒΑΣΙΛΕΙΟΣ ΚΑΝΑΚΑΣ (Πρόεδρος Διοικούσας Επιτροπής ΟΒΕ-ΕΝΑΕ): Ευχαριστώ, κυρία Πρόεδρε. Κύριε Υπουργέ, αγαπητοί κ.κ. βουλευτές, η Ένωση Αρδευομένων Αγροτών Ελλάδος εμπεριέχει πάνω από δυόμισι εκατομμύρια αγρότες, όπου είναι παραγωγοί-αγρότες και εδώ είναι η μεγάλη διαφορά. Γιατί, δεν μιλάμε για ανθρώπους που ζουν σε ένα χωριό, αλλά μιλάμε για τους ανθρώπους που παράγουν και συμμετάσχουν σε αυτό το κεφάλαιο που λέγεται εθνικό προϊόν.

Επιτρέψτε μου να σας πω ότι οι Οργανισμοί Εγγείων Βελτιώσεων στη χώρα μας απαριθμούν 416 ΤΟΕΒ και 10 ΓΟΕΒ. Θα ήθελα να ευχαριστήσω για τη συζήτηση και για την κατάθεση του νομοσχεδίου, αλλά να μου επιτρέψετε να σας ευχαριστήσω όταν θα δω την πρόσκληση που θα είναι μέσα αυτοί οι οργανισμοί και θα σας πω και την αναγκαιότητα για την οποία θα πρέπει να είναι αυτοί οι οργανισμοί.

Για να αρδεύσουν όλα αυτά τα χωράφια, για να μπορέσει ο αγρότης να ποτίσει το χωράφι του, δυστυχώς, υπάρχει ένα κόστος και μάλιστα ένα βεβαρημένο κόστος που λέγεται ΔΕΗ - ρεύμα.

Αρκεί να σας πω ότι όπου υπάρχει κλειστό κύκλωμα ΤΟΕΒ, το κόστος της ενέργειας φτάνει στο 40%, δηλαδή από ό,τι πληρώνει ο αγρότης το 40% φεύγει κατευθείαν για το κόστος ενέργειας, όπου υπάρχουν ανοιχτοί όροι άρδευσης, δηλαδή τα λεγόμενα κανάλια.

Εκεί το κόστος, όπου υπάρχουν τέτοια αντλιοστάσια, τα ΤΟΕΒ έχουν επιβάρυνση μέχρι και 50%. Αντιλαμβάνεστε πλέον την αναγκαιότητα που βάζω. Γι' αυτό σας είπα πως θα μου επιτρέψετε να σας ευχαριστήσω όταν θα δω την πρόσκληση που θα είναι μέσα αυτοί οι οργανισμοί. Δυστυχώς, σήμερα, το κόστος της ενέργειας έχει φτάσει στα νούμερα από 30% έως 50%. Πώς θα μπορέσει λοιπόν να μείνει ο αγρότης;

Τα χρέη μας τα έχουμε τακτοποιημένα. Είμαι από την περιοχή της Θεσσαλονίκης όπου δεν υπάρχει ούτε ένα σεντ χρέος. Κάπου υπάρχουν εκείνοι οι αγρότες που δεν κατάφεραν να «τα φέρουν βόλτα», δεν μπόρεσαν να πληρώσουν το ρεύμα και από εκεί ήρθαν όλα. Γι' αυτό το νομοσχέδιο βάζω τους όρους και την αναγκαιότητα να είναι μέσα οι οργανισμοί, ούτως ώστε οι ΤΟΕΒ να κατεβάσουν το κόστος για να μπορέσει ο αγρότης να παραμείνει στη γη. Προσοχή, θα σας έρθουν όλοι στην Αθήνα ή και στη Θεσσαλονίκη. Θα καταλήξουν όλοι οι αγρότες τελικά στα αστικά κέντρα. Επομένως, πρέπει να δώσουμε αυτές τις προϋποθέσεις, όπου υπάρχουν ΑΠΕ. Γιατί, δεν είναι μόνο τα φωτοβολταϊκά. Στα κανάλια υπάρχει ροή νερού, μπορεί να είναι υδροηλεκτρικό, μπορεί να είναι οτιδήποτε.

Ανέφερε ο εκπρόσωπος της Greenpeace για το ποσοστό του 1%. Αν είναι 1,5% τι θα γίνει; Εμείς θέλουμε αυτονομία και όταν θα έχουμε αυτονομία, να είστε σίγουροι ότι θα είμαστε και ανταγωνιστικοί στα προϊόντα μας στην Ευρώπη ή οπουδήποτε σε όλη την αγορά, αλλά θα είμαστε και με άλλη ποιότητα ζωής. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Γκαρά.

ΑΝΑΣΤΑΣΙΑ ΓΚΑΡΑ (Εισηγήτρια του ΣΥΡΙΖΑ): Ευχαριστώ, κυρία Πρόεδρε. Δεν έχω αρκετές ερωτήσεις να κάνω, γιατί τα σχόλια των φορέων ήταν αρκετά θετικά, αλλά και τα αιτήματα ή οι διευκρινίσεις που έκαναν ήταν πολύ συγκεκριμένες. Ωστόσο, αυτό που θα ήθελα να σημειώσω είναι ότι ο ρόλος του νομοσχεδίου αυτού και η πρωτοβουλία που παίρνουμε είναι για να υπάρχει δράση στις τοπικές κοινότητες.

Βλέπω ότι αρκετοί φορείς διεκδικούν να συμμετέχουν μεγάλες εταιρείες σε πάρα πολλές ενεργειακές κοινότητες. Προφανώς, αν εταιρείες μπορούν να έχουν την εταιρική τους δράση, δεν σημαίνει ότι πρέπει να συμμετέχουν και στις ενεργειακές κοινότητες, γιατί παίζει έναν διαφορετικό ρόλο η ενεργειακή κοινότητα. Γι' αυτό, λοιπόν, μου έκανε εντύπωση η τοποθέτηση του εκπροσώπου του ΣΠΕΦ, όπου ανέφερε ότι χρειάζεται πάρα πολλές εταιρείες που έχουν ως έδρα και κέντρο κυρίως την Αθήνα που έχουν τεχνογνωσία, έχουν μεγαλύτερα κεφάλαια και θα μπορούσαν να βοηθήσουν τις ενεργειακές κοινότητες, ωστόσο, δεν δύνανται να συμμετέχουν, διότι έχουν την έδρα στην Αθήνα. Το ίδιο είπε και η Δ.Ε.Η..

Υπάρχει ο περιορισμός του 51%. Μια εταιρεία μπορεί να συμμετέχει σε μια ενεργειακή κοινότητα και το 49% μπορεί να το επιτρέψει αυτό. Αν θέλετε μπορείτε να το αναπτύξετε γιατί το 49% δεν φτάνει. Ωστόσο, επιμένω ότι το νομοσχέδιο και αυτή η νομοθετική πρωτοβουλία θέλει να δώσει ώθηση στις τοπικές κοινωνίες και, κυρίως, στους πολίτες.

Μια δεύτερη ερώτηση απευθύνεται στον εκπρόσωπο της ΚΕΔΕ, ο οποίος έκανε κάποιες σημαντικές προτάσεις, ωστόσο μου έκανε εντύπωση η αναφορά το ότι είναι προτιμότερο να έχουμε αναπτυξιακή λογική παρά κοινωνική μέσα στο νομοσχέδιο. Μου κάνει εντύπωση να το ακούω από τον εκπρόσωπο των Δήμων. Η ανάπτυξη έχει κοινωνικά χαρακτηριστικά. Διαφορετικά, γιατί να υπάρχει ανάπτυξη;

Το συγκεκριμένο νομοσχέδιο απευθύνεται στις τοπικές κοινότητες. Το λέω και επιμένω σε αυτό, δεν φτιάχνουμε μεγάλη εταιρεία. Θέλουμε να προωθήσουμε τη συλλογικότητα και τη δράση των τοπικών κοινωνιών.

Μια τελευταία ερώτηση στον εκπρόσωπο της Greenpeace. Θα ήθελα μια διευκρίνιση σε ό,τι αφορά τις αγροτικές εκτάσεις υψηλής παραγωγικότητας. Εσείς υποστηρίζετε ότι πρέπει να ανοίξει το πεδίο και να αξιοποιούνται και οι εκτάσεις υψηλής παραγωγικότητας για αξιοποίηση ΑΠΕ, χωρίς αυτό να μας δημιουργεί πρόβλημα στην παραγωγή;

Υπάρχει ο φόβος ότι θα εγκαταλειφθούν - αυτό που είδαμε να συμβαίνει και με πάρα πολλά φωτοβολταϊκά πάρκα - εκτάσεις υψηλής παραγωγικότητας και θα χρησιμοποιούνται για αξιοποίηση ΑΠΕ, εκτός αν διευκρινίσουμε ποιες μορφές, γιατί φαντάζομαι ότι δεν είναι όλες συμβατές.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Σας ευχαριστώ, κυρία Πρόεδρε.

Θα θέλω να κάνω μια ερώτηση προς τον εκπρόσωπο της ΚΕΔΕ, τον κ. Χιωτάκη.

Μέσα από αυτή τη διαδικασία, παράγεται όφελος για το κοινωνικό σύνολο. Εκείνο το οποίο θέλω να ρωτήσω είναι πώς θα διασφαλίσουν, πώς πιστεύουν, τι σύστημα πρέπει να εκπονηθεί και να ορισθεί και ίσως να νομοθετηθεί σε ό,τι αφορά τις ενεργειακές κοινότητες, οι οποίες θα ιδρυθούν από ΟΤΑ ή από εταιρείες Οργανισμών Τοπικής Αυτοδιοίκησης, έτσι ώστε αυτό το κοινωνικό όφελος, κύριε εκπρόσωπε της ΚΕΔΕ, να μην κατασπαταληστεί ή δεν θα χαθεί ή θα μοιραστεί προς όφελος μικροπολιτικών συμφερόντων σε τοπικό επίπεδο;

Γιατί έχουμε δει στο παρελθόν, δυστυχώς, τέτοια φαινόμενα να καταστρέφουν πολύ όμορφες πρωτοβουλίες, οι οποίες θα μπορούσαν να προσφέρουν στην κοινωνία και τελικά χάνονται.

Η επόμενη ερώτηση που θα ήθελα να κάνω είναι προς τον Πρόεδρο του Οικονομικού Επιμελητηρίου. Βέβαια, ανέφερε το ίδιο και ο Πρόεδρος του ΣΠΕΦ. Θα ήθελα να ρωτήσω για τις ασφαλιστικές εισφορές, το οποίο είναι σημαντικό, γιατί καμιά φορά οι λεπτομέρειες είναι αυτές που οδηγούν στην αποτυχία εγχειρήματα, τα οποία θα μπορούσαν, κατά τα άλλα, να προχωρήσουν πολύ γρήγορα.

Είναι αλήθεια για τα μέλη του Δ.Σ., τα οποία έχουν μετοχές πάνω από 3% στην εταιρία στην οποία συμμετέχουν και παράλληλα είναι μέτοχοι άνω του 3%, υποχρεωτικά θα πρέπει να κάνουν έναρξη επαγγέλματος και να πληρώνουν ασφαλιστικές εισφορές στο επαγγελματικό τους Ταμείο.

Έχοντας ένα υποχρεωτικό ελάχιστο αριθμό συνεταιριστών 15, αυτό σημαίνει ότι κάνοντας μια διαίρεση 100% διά του 15, αυτό σημαίνει ότι κατά ανώτατο 6,66% είναι το ποσοστό, το οποίο μπορεί να έχει ένας συνεταιριστής, αν κάνουμε μια αναλογία, βέβαια.

Ρωτάω τον Πρόεδρο του Οικονομικού Επιμελητηρίου, αν, δηλαδή, αυτό το όριο του 3% ανέβαινε στο 6% ή στο 7%, θα κάλυπτε αυτό το πρόβλημα που λέτε ότι μπορεί να δημιουργηθεί και όντως μπορεί να δημιουργηθεί; Σε ό,τι αφορά στις οικοδομικές άδειες είναι πολύ σωστό.

Κάτι πολύ σημαντικό για το ΚΑΠΕ, προς τον κ. Κίλλια. Αυτή τη στιγμή το ΚΑΠΕ, ο οργανισμός αυτός, έχει μια τεράστια τεχνογνωσία. Μέσα απ' αυτό το νομοσχέδιο, δεν προσδιορίζεται ένας ρόλος που θα μπορούσε υποχρεωτικά να παίξει το ΚΑΠΕ. Πιστεύετε, κύριε εκπρόσωπε του ΚΑΠΕ, ότι θα μπορούσε μέσα απ’ αυτόν τον νόμο να προσδιοριστεί ο υποχρεωτικός ρόλος του ΚΑΠΕ, ώστε να διασφαλισθεί η καλή λειτουργία, να διασφαλισθεί η ορθή κατασκευή, η ορθή αξιοποίηση, ο ορθός τρόπος επένδυσης και κατασκευής τέτοιων πάρκων μέσα από τις ενεργειακές κοινότητες κι εάν υπάρχει κάποια πρόταση παρακαλώ να μας την πείτε.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε.

Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ευχαριστώ, κυρία Πρόεδρε. Έχω δύο παρατηρήσεις και δύο ερωτήσεις.

Η πρώτη παρατήρηση είναι ότι χάρηκα που άκουσα από την Greenpeace ότι το θέμα του 1% της γης υψηλής παραγωγικότητας πρέπει να το δούμε με ανοιχτό μυαλό, γιατί, πραγματικά, το 1% είναι 1% μόλις στο σύνολο του υπόλοιπου 100% της γης αγροτικής παραγωγικότητας. Κατά συνέπεια, το να εγκαθίστανται μονάδες ανανεώσιμων πηγών ενεργείας, είτε ΑΠΕ, είτε αιολικά, στο μόλις 1%, θεωρώ ότι είναι ένα βήμα το οποίο πρέπει να το κάνουμε και το δηλώνω διότι πρέπει να σας πω ότι στο πρόσφατο παρελθόν, υπήρξαν τεράστιες αντιδράσεις όχι μόνο για 1%, αλλά και για κάτω από 0,1%. Γι' αυτό, θεωρώ πολύ θετική τη γνώμη αυτή της Greenpeace.

Η δεύτερη παρατήρηση είναι πως ομολογώ ότι άκουσα με έκπληξη τη Δ.Ε.Η. Ανανεώσιμες να μας λέει ότι πρέπει απαραίτητα αυτοί οι συνεταιρισμοί να έχουν έδρα στην Αθήνα. Εγώ θα έλεγα απαραίτητα να μην έχουν έδρα στην Αθήνα και να πάρετε το 49%, το 40%, το 33%, το 34%, να έχετε blocking minority, να βοηθήσετε και μακάρι οι τοπικές κοινωνίες, οι Δήμοι, οι ομάδες πολιτών, οι διάφορες παραγωγικές συλλογικότητες να βοηθήσουν κι εσείς να κάνετε τη δουλειά που πρέπει να κάνετε. Γι' αυτό θεωρώ πολύ χρήσιμο η έδρα να είναι εκτός Αθήνας.

Αυτές ήταν οι δύο παρατηρήσεις. Έχω και δύο ερωτήσεις.

Αγαπητοί συνάδελφοι, και απευθύνομαι και στους φορείς, πριν 5 χρόνια νομοθετήθηκε κάτι ανάλογο με αυτό που νομοθετούμε τώρα. Είναι οι λεγόμενες ESCOs (Energy Saving Companies), δηλαδή εταιρείες οι οποίες θα επένδυαν, προκειμένου σε ιδιωτικά ή σε δημόσια κτίρια, σε νοσοκομεία κ.λπ., όταν δεν υπάρχουν τα χρήματα, να αναλαμβάνει κάποιος το επιχειρηματικό ρίσκο να κάνει την ενεργειακή αναβάθμιση και να αποπληρώνεται από την εξοικονόμηση ενέργειας που θα γίνεται σε ετήσια βάση. Κάτι αντίστοιχο προσπαθούμε να κάνουμε τώρα στον τομέα πια της παραγωγής ενέργειας, όχι της εξοικονόμησης ενέργειας.

Το πρόβλημα σε όλες αυτές τις περιπτώσεις είναι ότι ακόμη και τον καλύτερο νόμο να φτιάξεις, εάν δεν έχεις επιχειρησιακό σχέδιο και, κυρίως, χρήματα - και τα χρήματα είναι από δύο πηγές, είτε τράπεζες, είτε το ΕΣΠΑ - να στηρίξεις, στο πρώτο στάδιο τουλάχιστον, αυτές τις δράσεις, τότε όλα παραμένουν ένας πολύ καλός νόμος, που πολύ δύσκολα μπορεί να υλοποιηθεί.

Το λέω αυτό γιατί άκουσα τον εκπρόσωπο των ΤΟΕΒ. Το 2014 νομοθετήσαμε για πρώτη φορά τη δυνατότητα να έχουν τα ΤΟΕΒ έως 500kW Net Metering, να εγκαταστήσουν και πραγματικά να μειώσουν το ενεργειακό τους κόστος, που φτάνει πολλές φορές το 50% του συνολικού κόστους παραγωγής αγροτικών προϊόντων.

Η ερώτησή μου είναι η εξής: Το Πρόγραμμα Αγροτικής Ανάπτυξης, που όφειλε να έχει χρηματοδοτήσει αυτές τις πρωτοβουλίες των ΤΟΕΒ και των ΓΟΕΒ, έχει πάρει κάποια πρωτοβουλία; Γιατί, εγώ δεν έχω ακούσει να έχει προκηρυχθεί κάποιο τέτοιο μέτρο ειδικά για τους ΤΟΕΒ. Και το τονίζω για τους ΤΟΕΒ, γιατί οι ΤΟΕΒ εκπροσωπούν ανθρώπους της παραγωγής, αγρότες που γεννάνε πλούτο. Η ερώτηση, λοιπόν, είναι αν έχει προκηρυχθεί από το Πρόγραμμα Αγροτικής Ανάπτυξης οποιαδήποτε τέτοια πρωτοβουλία και σε κάθε περίπτωση να ξέρετε ότι εμείς, από την πλευρά μας, και φαντάζομαι όλοι θα στηρίξουμε με κάθε τρόπο τις προσπάθειες για να προκηρυχθούν.

Κυρία Πρόεδρε, μια ερώτηση προς την ΡΑΕ. Ο εκπρόσωπος της ΡΑΕ προσπάθησε να μας πείσει για κάτι, για το οποίο όμως εγώ δεν πείστηκα καθόλου. Αυτήν την απευθείας ανάθεση των 200.000 €. Η ερώτησή μου λοιπόν είναι η εξής: Το 2014, μετά από πάρα πολλές συνεδριάσεις, κατατέθηκε από την τότε ομάδα εργασίας ένας ενεργειακός στρατηγικός σχεδιασμός, ενόψει του 2050, όπου και η ΡΑΕ και η Δ.Ε.Η. και το ΚΑΠΕ και ο ιδιωτικός τομέας και όλοι οι φορείς, που εμπλέκονται στα θέματα της ενέργειας, είχαν καταθέσει τις απόψεις τους. Σήμερα που συζητάμε, πριν ζητήσετε τις 200.000 € για την απευθείας ανάθεση, τι ακριβώς έχετε κάνει ως προετοιμασία, ώστε να βρεθείτε προ του αδιεξόδου να ζητήσετε κατ' εξαίρεση;

Δεύτερη ερώτηση. Επειδή ξέρουμε πολύ καλά ότι οι προθεσμίες, που ήδη έχουν αρχίσει να είναι πιεστικές μέσα στο 2018, ισχύουν εδώ και αρκετό χρονικό διάστημα. Σήμερα που μιλάμε, πάνω σε ποιο υλικό - το οποίο είμαι βέβαιος ότι είχατε χρέος να έχετε ετοιμάσει - μπορούμε να δουλέψουμε και ως Εθνικό Κοινοβούλιο, για να συμφωνήσουμε ή να διαφωνήσουμε με αυτήν την, κατ' εξαίρεση, χορηγία των 200.000 € που πρέπει να κάνετε; Και το λέω αυτό γιατί; Η απευθείας ανάθεση σε οποιονδήποτε οποιασδήποτε μελέτης, πρέπει να έχει από πίσω της ότι οι δημόσιοι φορείς που είναι εξουσιοδοτημένοι και που τα στελέχη τους πληρώνονται από το κράτος δεν μπορούν να το κάνουν και, δεύτερον, η οποιαδήποτε απευθείας ανάθεση εμπεριέχει στα σίγουρα την υποχρεωτικότητα, το πόρισμα να συζητηθεί με την ίδια την παραγωγή και την κατανάλωση ενέργειας. Ο ενεργειακός στρατηγικός σχεδιασμός της χώρας δεν είναι αρμοδιότητα κανενός μελετητή. Είναι αρμοδιότητα της Πολιτείας, της Κυβέρνησης, του Κοινοβουλίου, του ιδιωτικού τομέα και των φορέων που εκπροσωπούν. Κατά συνέπεια, θέλω να μας πείσετε ότι δεν μπορούσατε διαφορετικά και εσείς και οι άλλοι φορείς της Πολιτείας να έχετε προετοιμάσει κάτι ενόψει του ενεργειακού στρατηγικού σχεδιασμού της χώρας.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Μανιάτη. Το λόγο έχει ο κ. Βαρδαλής, Ειδικός Αγορητής του ΚΚΕ.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ): Ευχαριστώ, κυρία Πρόεδρε.

Νομίζω, οι εκπρόσωποι των φορέων που καλέστηκαν και τοποθετήθηκαν σήμερα εδώ, ήταν ξεκάθαροι. Εγώ, καταρχήν, δεν έχω κανένα διευκρινιστικό ερώτημα. Ξεκάθαροι ως προς την άποψή τους. Τις απόψεις μας θα τις πούμε στην συνεδρίαση της επόμενης Επιτροπής.

Θα ήθελα όμως με την ευκαιρία αυτή να κάνω ένα σχόλιο. Για εμάς, ήταν πράγματι αποκαλυπτικός ο ενθουσιασμός των επιχειρηματιών που δραστηριοποιούνται στον συγκεκριμένο κλάδο. Όλοι είπαν σε εσάς μπράβο. Υπερβολή είναι αυτό που λέω εγώ; Αναφέρομαι στους επιχειρηματίες που δραστηριοποιούνται στον κλάδο, αλλά και στις Μη Κυβερνητικές Οργανώσεις που εκφράστηκαν εδώ.

Βεβαίως, υπάρχουν - και φάνηκε αυτό μέσα από τις τοποθετήσεις - μια σειρά προσδοκίες, τόσο από εκπροσώπους που εκπροσωπούν τοπικές κοινωνίες ή και αγρότες που έχουν μεγάλες προσδοκίες. Είτε αυτό προέρχεται από την εμπειρία συνολικά στην Ευρώπη, είτε από μία - δύο περιπτώσεις που ήδη εφαρμόζονται στη χώρα μας. Θα τους έλεγα να «κρατούν μικρό καλάθι».

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Βαρδαλή. Το λόγο έχει ο κ. Μαυρωτάς, Ειδικός Αγορητής του Ποταμιού.

ΓΕΩΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε. Θα ήθελα να ευχαριστήσω τους φορείς που σε τόσο σύντομο χρονικό διάστημα ανταποκρίθηκαν στην πρόσκληση και ιδιαίτερα αυτούς που ήρθαν εκτός Αττικής, Σίφνο, Καρδίτσα και Θεσσαλονίκη. Γενικά φαίνεται ότι το νομοσχέδιο έχει μία ευρεία, κατά τη γνώμη μου, αποδοχή σε ό,τι αφορά τις ενεργειακές κοινότητες, κάτι το οποίο είχαμε διαβλέψει ήδη από τη χθεσινή πρώτη μέρα στις Επιτροπές.

Έχω συγκεκριμένες ερωτήσεις να κάνω. Θα ήθελα να ξεκινήσω από την GreenPeace και τον κύριο Γρηγορίου και το γεγονός ότι η τεχνολογία μας επιτρέπει πλέον να πάμε σε μία αποκεντρωμένη παραγωγή, δηλαδή να φύγουμε από τον 20ο αιώνα, που ήταν συγκεντρωμένη παραγωγή και οικονομίες κλίμακας, και να πάμε σε αποκεντρωμένα συστήματα. Λόγω της προόδου της τεχνολογίας, έχουμε μικρά αιολικά φωτοβολταϊκά, συμπαραγωγή κ.λπ. και μπορούμε να έχουμε περισσότερους βαθμούς ελευθερίας στην βελτιστοποίηση του συστήματος. Αυτό είναι στο θετικό κομμάτι. Αναφερθήκατε, όμως, σε ένα θέμα που έχει να κάνει με την αποθήκευση ενέργειας για τους αυτοπαραγωγούς. Η αυτοπαραγωγή, χωρίς αποθήκευση ενέργειας, δεν μπορεί να είναι μία καλή, βέλτιστη λύση στο σύστημα είτε είναι θερμική είτε ηλεκτρική ενέργεια. Τι προτείνετε στο συγκεκριμένο κομμάτι; Υπάρχει κάτι που θα μπορούσε να συμπεριληφθεί; Γιατί υπάρχει αποθήκευση ενέργειας μέσα στο νομοσχέδιο. Πιο συγκεκριμένο είναι αυτό που ουσιαστικά δεν προβλέπεται για τους αυτοπαραγωγούς, μόνο για τις ενεργειακές κοινότητες. Δηλαδή, να γίνεται λίγο πιο συγκεκριμένος στο θέμα της αποθήκευσης.

Μια δεύτερη ερώτηση έχει να κάνει με τον ΚΑΠΕ και τον κ. Κίλια. Επειδή ξέρω ότι υπάρχει αρμόδια διεύθυνση για την ενεργειακή πολιτική και τον σχεδιασμό και αφορά κυρίως το άρθρο 16 που έχει τον μακροχρόνιο ενεργειακό σχεδιασμό, ρωτάω εάν έχετε εμπλακεί σε αυτή την διαδικασία. Γιατί, παλαιότερα, το ΚΑΠΕ έπαιζε το ρόλο του συμβούλου του εκάστοτε Υπουργού Ενέργειας, σε ό,τι αφορά τον μακροπρόθεσμο ενεργειακό σχεδιασμό. Έχει τα διάφορα μοντέλα που μπορεί να τρέξει, σενάρια κ.λπ..

Η τρίτη ερώτηση έχει να κάνει με τη ΡΑΕ και τον κ. Αναγνωστόπουλο. Ο νόμος νομίζω είναι ξεκάθαρος. Λέει δηλαδή ο νόμος 4001/2011, στο άρθρο 3 παράγραφος 1, ότι ο μακροχρόνιος ενεργειακός σχεδιασμός διαμορφώνεται σε 10ετή κ.λπ. με απόφαση του Υπουργού Περιβάλλοντος, Ενέργειας και Κλιματικής Αλλαγής, γνωστοποιείται στην Διαρκή Επιτροπή της Βουλής των Ελλήνων, δηλαδή σε εμάς, και, πριν από την έκδοση της σχετικής απόφασης, ο Υπουργός ζητά τη γνώμη της ΡΑΕ και της Οικονομικής και Κοινωνικής Επιτροπής. Σε αυτό το πλαίσιο, φαντάζομαι είναι ουσιαστικά η εμπλοκή σας στο μακροχρόνιο ενεργειακό σχεδιασμό. Η ερώτηση έχει να κάνει, πρώτον, κατά τη γνώμη σας αργήσαμε να το κάνουμε αυτό και πηγαίνουμε σε διαδικασίες επείγοντες με απευθείας ανάθεση, αντί να γίνει μία ανοιχτή πρόσκληση, ένας πιο ανοιχτός διαγωνισμός; Δεύτερον, αναφερθήκατε ουσιαστικά ΄ότι το έργο πηγαίνει κυρίως σε εργαστήρια των ΑΕΙ και ερευνητικά κέντρα που έχουν, ας το πούμε, ανάλογη εμπειρία και έχουν τέτοιους επιστήμονες που μπορούν να ανταπεξέλθουν σε αυτό το έργο. Αυτό το outsourcing που γίνεται είναι θέμα υποστελέχωσης της ΡΑΕ ή ότι υπάρχει τόσο ανάγκη για εξειδικευμένη γνώση και πηγαίνουμε στα ερευνητικά κέντρα και στα πανεπιστήμια, το οποίο δεν είναι καθόλου κακό βέβαια; Το κακό είναι ότι γίνεται με διαδικασίες απευθείας ανάθεσης, κατά τη γνώμη μας.

Θα ήθελα μια διευκρίνιση. Δεν ξέρω αν μπορείτε εσείς ή ο Υπουργός, αν ήδη έχουν ξεκινήσει να δουλεύουν σε αυτό το κομμάτι κάποια εργαστήρια, κάποια ερευνητικά κέντρα, κάποια πανεπιστήμια και αν μπορείτε να μας τα γνωστοποιήσετε. Θέλουμε να ξέρουμε ποιοι ενεργοποιούνται στο χώρο - μπορεί να είναι και το ΚΑΠΕ, δεν ξέρω αν είναι κάποιο από αυτά - για να έχουμε κάποιες περισσότερες πληροφορίες για το συγκεκριμένο θέμα, γιατί το θέμα της απευθείας ανάθεσης είναι ιδιαίτερα ευαίσθητο και θα έπρεπε να το δούμε λίγο αναλυτικά.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Δημαράς Γιώργος, Θεοφύλακτος Γιάννης, Ιγγλέζη Κατερίνα, Καματερός Ηλίας, Καρακώστα Εύη, Κάτσης Μάριος, Καφαντάρη Χαρά, Σηφάκης Γιάννης, Συρμαλένιος Νίκος, Τελιγιορίδου Ολυμπία, Αθανασίου Χαράλαμπος, Γιόγιακας Βασίλειος, Δήμας Χρίστος, Κόνσολας Εμμανουήλ, Σκρέκας Κωνσταντίνος, Στύλιος Γεώργιος, Μανιάτης Γιάννης, Παππάς Χρήστος, Κούζηλος Νίκος, Βαρδαλής Σάκης, Λαζαρίδης Γεώργιος, Καβαδέλλας Δημήτριος και Μαυρωτάς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Ευχαριστώ, κυρία Πρόεδρε. Και εμένα η πρώτη ερώτηση αφορά στη ΡΑΕ. Θεωρώ πολύ σημαντικό ζήτημα να έχουμε ένα σωστό εθνικό ενεργειακό σχεδιασμό και πραγματικά εδώ έχω κάποιες ανησυχίες. Κατάλαβα πως δεν μας φτάνει ο χρόνος, δεν έχουμε προετοιμαστεί και ήθελα να μας εξηγήσει εδώ ο εκπρόσωπος της ΡΑΕ τι επιστημονικό προσωπικό έχει η ΡΑΕ, τι προϋπολογισμό, να μας δώσετε δηλαδή τις δυνατότητες, απ’ ό,τι κατάλαβα, του συντονισμού, τελικά, για να δημιουργηθεί αυτή η επιστημονική βάση και να ολοκληρωθεί ο εθνικός ενεργειακός σχεδιασμός.

Βεβαίως, υπάρχουν και οι δεσμεύσεις που έχουμε από τη Συνθήκη των Παρισίων για τις κλιματικές αλλαγές.

Πώς εκτιμάτε τον χρόνο; Πόσο χρόνο θα θέλατε για ένα σωστό και πλήρη εθνικό ενεργειακό σχεδιασμό, με όλα τα επιστημονικά δεδομένα που χρειαζόμαστε;

Η δεύτερη ερώτηση είναι προς την GREENPEACE. Ανησύχησα λίγο γιατί, όπως ξέρετε, στον πλανήτη Γη προστίθενται μια Ιαπωνία σε πληθυσμό τον χρόνο ή ένα Παρίσι το μήνα και η ανάπτυξη ζήτησης των τροφίμων είναι τεράστια.

Επομένως, η προστασία της αγροτικής γης αλλά και ιδιαίτερα της αγροτικής γης υψηλής παραγωγικότητας, είναι πολύ σημαντικό ζήτημα. Δεν χαρίζουμε στρέμματα από εκεί. Βεβαίως, εάν δεν έχουμε άλλες επιλογές, όπως αν, για παράδειγμα, είμαστε σ' ένα τεράστιο κάμπο, όπου όλος αυτός ο κάμπος έχει γη υψηλής παραγωγικότητας, τότε εντάξει, το καταλαβαίνω, θα χρησιμοποιήσουμε και ένα ποσοστό. Θα πρέπει, όμως, να διαβαθμιστεί, να πάμε εκεί που είναι οι άγονες περιοχές.

Δεν αναφέρομαι στην πλήρη απαγόρευση, αλλά να υπάρξουν κάποια κριτήρια. Με μεγάλη ευκολία το περάσατε αυτό, ανησυχώ.

Τρίτη ερώτηση για το Οικονομικό Επιμελητήριο. Έχει να προτείνει κάτι για τις ασφαλιστικές εισφορές, να πάμε με κριτήρια ανωνύμων εταιρειών;

Θα ήθελα μια πιο συγκεκριμένη πρόταση.

Τέταρτη ερώτηση για τους δύο ενεργειακούς συνεταιρισμούς που λειτουργούν. Θα ήθελα να μας πείτε ποια ήταν η μεγαλύτερη δυσκολία που αντιμετωπίσατε στη διαδικασία και τι θα αλλάζετε σε αυτόν τον νόμο που σχεδιάζουμε σήμερα;

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Ο κ. Σηφάκης έχει το λόγο.

ΓΙΑΝΝΗΣ ΣΗΦΑΚΗΣ: Ευχαριστώ, κυρία Πρόεδρε.

Προς τη «Δ.Ε.Η. Ανανεώσιμες». Ο ρόλος της «Δ.Ε.Η. Ανανεώσιμες», όπως τον καταλαβαίνω εγώ, είναι η ουσιαστική συμβολή της στην αποφασιστική ενίσχυση της θέσης της Δ.Ε.Η. μέσα στις ΑΠΕ.

Από εκεί που η πολιτική των προηγούμενων Κυβερνήσεων καταδίκασε τη Δ.Ε.Η. να είναι εκτός των ΑΠΕ, να είναι στο 3,5%, η παρέμβαση της «Δ.Ε.Η. Ανανεώσιμες», πρέπει να είναι αποφασιστική για να μπορέσουμε να ανεβάσουμε πολύ ψηλά τα ποσοστά και να αναπροσανατολιστεί, να μην βασίζεται μόνο στον λιγνίτη, αλλά να αρχίσει να μπαίνει αποφασιστικά και στις ΑΠΕ.

Με βάση αυτό, μου έκανε ιδιαίτερη εντύπωση η άποψη που εξέφρασε ο διευθύνων σύμβουλος της «Δ.Ε.Η. Ανανεώσιμες», σε σχέση με το ότι είναι έτοιμος να κάνει πάρα πολλές ενεργειακές κοινότητες και, μάλιστα, να αμφισβητήσει και την διάθεση του νομοσχεδίου, η έδρα αυτών των ενεργειακών κοινοτήτων να είναι τοπικά.

Με δεδομένο ότι το νομοσχέδιο αυτό έχει σαν βασικά στοιχεία την ενεργειακή δημοκρατία, την αποκέντρωση και την τοπική επιχειρηματικότητα στις Ανανεώσιμες Πηγές Ενέργειας, είναι πραγματικά απορίας άξιον το να ακούω από την «Δ.Ε.Η. Ανανεώσιμες» αυτό.

Εγώ θα το καταλάβαινα, ίσως, για την «Δ.Ε.Η. Ανανεώσιμες» πως θέλει να συνεργαστεί, μέσω ενεργειακής κοινότητας, ίσως, με κάποιους Ο.Τ.Α., εκεί που έχει δυσκολίες. Για παράδειγμα, στην γεωθερμία στα νησιά, όπου πράγματι είχε δυσκολίες ανάπτυξης, και ίσως η παρέμβαση και η συνεργασία με τις τοπικές κοινότητες να μπορούσε να βοηθήσει. Επίσης, όπως και σε ιδιαίτερες περιπτώσεις επενδύσεων όπου υπάρχουν κάποια θέματα, που, βέβαια, θα είναι ελάχιστα. Το πρώτο είναι αυτό.

Το δεύτερο είναι σε ό,τι αφορά την ερώτηση προς το ΣΠΕΦ. Τον ΣΠΕΦ τον ξέρω πολύ καλά και τον κ. Λουμάκη. Είναι ένας σύνδεσμος ή ένας σύλλογος μικρομεσαίων παραγωγών επενδυτών στις Ανανεώσιμες Πηγές Ενέργειας, που είναι αποκεντρωμένος σε όλη την Περιφέρεια. Λογικό θα είναι σε ένα τέτοιο σύνδεσμο, να υποστηρίξει σθεναρά την τοπικότητα και την συμμετοχή μεγάλου ποσοστού τοπικών επιχειρημάτων, ούτως ώστε να διαχυθεί αυτή η μικρομεσαία επιχειρηματικότητα στις Α.Π.Ε. σε όλο τον πληθυσμό και τοπικά και στις άκρες της χώρας.

Απορώ ειλικρινά και θέλω να μου εξηγηθεί περαιτέρω η διάθεσή του να μην μετέχουν σε ένα ποσοστό, όπως προβλέπεται στο συγκεκριμένο νομοσχέδιο, οι μικρομεσαίες επιχειρήσεις Α.Π.Ε. της Περιφέρειας.

Θα ήθελα να θέσω ένα ερώτημα προς τον εκπρόσωπο των αγροτών των αρδευόμενων εκτάσεων. Θα ήθελα να τους ζητήσω να υποβοηθήσουν την προσπάθεια που κάνει το νομοσχέδιο, ακριβώς να χρησιμοποιηθούν τα υδρευτικά και αρδευτικά δίκτυα που τους αφορού ως προς την παραγωγή Ανανεώσιμων Πηγών Ενέργειας με υδροηλεκτρικά μέσω μικρών υδροηλεκτρικών έργων, με διευκόλυνση της αδειοδότησης μέχρι τα 500 κιλοβάτ.

Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε πολύ, ήσασταν ακριβέστατος ως προς το χρόνο.

Το λόγο έχει ο κ. Συρμαλένιος.

ΝΙΚΟΣ ΣΥΡΜΑΛΕΝΙΟΣ: Κυρία Πρόεδρε, δύο ερωτήσεις θέλω να κάνω. Η πρώτη θα είναι προς τη «ΔΕΗ Ανανεώσιμες». Εγώ καταλαβαίνω το αίτημα που κάνει ο κ. Μοναχολιάς για τη συμμετοχή της «ΔΕΗ Ανανεώσιμες» σε ενεργειακές κοινότητες και άρα το ζήτημα του αποκλεισμού της, εφόσον τα νομικά πρόσωπα θα πρέπει να έχουν την έδρα τους στην περιφέρεια, αλλά υπάρχει ένα ερώτημα εδώ. Η «ΔΕΗ Ανανεώσιμες», πέρα και πριν από τις ενεργειακές κοινότητες, - έχει ιδρυθεί εδώ και πολλά χρόνια - έχει ένα αντικείμενο ευρύ σε σχέση με την ανάπτυξη των ανανεώσιμων πηγών ενέργειας και μάλιστα έχει κάνει κάποιες προσπάθειες, παρά το γεγονός ότι υπάρχουν δυσκολίες, για το θέμα της γεωθερμίας π.χ. που δεν είναι της ώρας να αναφερθούμε γιατί δεν έχει προχωρήσει. Τελευταία, μάλιστα, έχει υπογραφεί ένα μνημόνιο συνεργασίας με το Δήμο της Σαντορίνης για να προχωρήσει και για θέματα γεωθερμίας, αλλά και για θέματα διαχείρισης των απορριμμάτων.

Θα ήθελα να ήξερα αν εμποδίζεται πράγματι να προχωρήσει το έργο αυτό, που έχει από τη φύση του καταστατικού της εταιρίας, με τον τρόπο με τον οποίο είναι διατυπωμένο σήμερα στο νομοσχέδιο το θέμα αυτό ή εάν αυτοτελώς θα μπορούσε να συνεχίσει τη συνεργασία με κάποιους φορείς ή Δήμους κλπ. και έξω από το θεσμικό πλαίσιο αυτού του συγκεκριμένου νομοσχεδίου. Το ένα ερώτημα είναι αυτό.

Το δεύτερο ερώτημα είναι προς τη συνεταιριστική ομάδα της Σίφνου. Επειδή είμαι και εγώ Κυκλαδίτης, δεν έχουμε γνωριστεί προσωπικά με τον κύριο Γκίλη, αλλά ξέρω άλλους συμμετέχοντες στο συνεταιρισμό. Θα ήθελα να ξέρω τι είναι αυτό το οποίο με αυτό το νομοσχέδιο θα τους δημιουργήσει μία ώθηση υλοποίησης του έργου του συνεταιρισμού; Γιατί αυτό θα είναι πραγματικά πάρα πολύ χρήσιμο να το δούμε να επεκτείνεται και σε πολλά άλλα νησιά. ιδιαίτερα τα νησιά των 3.000 κατοίκων και κάτω, όπως είναι η Σίφνος. Και επειδή ακριβώς δίνονται και πολλά κίνητρα και μέσα από αυτό το νομοσχέδιο, θα είναι πραγματικά μία πολύ χρήσιμη εμπειρία να μεταφερθεί και άρα να μας πει, επειδή έχει αρκετά χρόνια που ιδρύθηκε ο συνεταιρισμός, ποιο είναι το καθοριστικό στοιχείο, το οποίο τους βοηθάει με αυτό το νομοσχέδιο.

Ευχαριστώ

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Χιωτάκης.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της ΚΕΔΕ): Όσον αφορά στην κυρία Γκαρά, σήμερα, με την 519 απόφαση του Διοικητικού Συμβουλίου της ΚΕΔΕ θεωρούμε ότι ο προσανατολισμός των ενεργειακών κοινοτήτων στην κάλυψη αναγκών κοινωνικής πολιτικής και την αντιμετώπιση της ενεργειακής ένδειας δεν μπορεί να είναι μονοδιάστατη επιλογή. Αναπτυξιακό αποτέλεσμα με πολλαπλά θετικές επιπτώσεις στο περιβάλλον, την απασχόληση και την τοπική οικονομία, μπορεί να υπάρξει μόνο μέσα από ενίσχυση ενεργειακών επενδύσεων που θα συμμετέχει ή θα ενθαρρύνει η αυτοδιοίκηση για δράσεις ενεργειακής εξοικονόμησης και παραγωγής ενέργειας από ανανεώσιμες πηγές ενέργειας.

Αναφέρεται ενδεικτικά το παράδειγμα της διαχείρισης των αποβλήτων χοιροτροφικών μονάδων για την παραγωγή βιοαερίου και συνέχεια ενέργειας, μία πρωτοβουλία που οι ίδιοι οι χοιροτρόφοι θα μπορούσαν να αναπτύξουν μέσω μιας ενεργειακής κοινότητας με τη συμμετοχή, ενθάρρυνση, υποστήριξη και τεχνική βοήθεια των φορέων της Αυτοδιοίκησης. Επίσης, πιστεύουμε ότι θα πρέπει να ενεργοποιηθούν χρηματοδοτικά εργαλεία που μπορούν να δώσουν ισχυρή ώθηση σε τοπικές ενεργειακές επενδύσεις, επ’ ωφέλεια τόσο των ενεργειακών κοινοτήτων, όσο και της τοπικής οικονομίας και κοινωνίας.

Η άντληση τέτοιων κεφαλαίων μπορεί να γίνει μέσω έκδοσης δημοτικών ομολόγων αλλά και των συμπράξεων με συγκεκριμένο πλαίσιο, έλεγχο και όρους υγιούς ανταγωνισμού και θα μπορούσε να έχει καταλυτικό ρόλο στην εδραίωση της παρουσίας ή της επιτυχίας των ενεργειακών κοινοτήτων.

Όσον αφορά στην ερώτηση του Εισηγητή της Νέας Δημοκρατίας, του κ. Σκρέκα, για την διάθεση των κερδών των ενεργειακών κοινοτήτων για κοινωνικές ανάγκες, εμείς συμφωνούμε με την πρόταση που υπάρχει με τα κέρδη αυτά να καλύπτουνε τις βασικές υπηρεσίες, όπως ιατρικό διδακτικό προσωπικό, και θα είναι πολύ χρήσιμη, αν μου επιτρέπετε, η διάθεση μέρους των κερδών και σε άλλα πράγματα, πάντα με απόφαση της Γενικής Συνέλευσης, για κοινωφελείς σκοπούς, όπως τον εξοπλισμό των περιφερειακών ιατρείων, την κατασκευή αξιοπρεπών καταλυμάτων για την φιλοξενία και την τοπική κοινωνία των ιατρών και των καθηγητών. Είναι ένα αίτημα που σε πολλά νησιά υπάρχει και για αυτό θα προτείναμε να υπάρχει αξιοποίηση μέρους των αιτήσεων καθαρών κερδών από τις ενεργειακές κοινότητες, με απόφαση της Γενικής Συνέλευσης, για κάλυψη των ειδικών κοινωνικών αναγκών που χαρακτηρίζουν την χρησιμότητά τους. Αυτό είναι στο άρθρο 6 παρ.2. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γρηγορίου.

ΠΑΝΑΓΙΩΤΗΣ ΓΡΗΓΟΡΊΟΥ (Υπεύθυνος εκστρατείας για κλιματικές αλλαγές και θέματα ενέργειας της Green Peace Hellas): Στο πρώτο βασικό ερώτημα από την κυρία Γκαρά και από τον κ. Δημαρά, σας διαβεβαιώνω ότι σε μια οργάνωση σαν την Green Peace, η οποία θέλω να πιστεύω ότι έχει μια ιστορία και σίγουρα έχει μια ενεργή εκστρατεία για την γεωργία και τις ορθές γεωργικές πρακτικές, μας απασχολεί πάρα πολύ αυτό. Έχουμε δουλέψει πάρα πολύ με αγρότες, ενάντια στους γεννητικούς τροποποιημένους οργανισμούς, για το πώς θα προωθήσουμε ελληνικές ποικιλίες και το πώς θα σεβαστούμε την ελληνική γη. Έχουμε μεγάλη ιστορία ως προς την ασχολία μας με τον αγροτικό τομέα. Σας διαβεβαιώνω, λοιπόν, πως μας απασχολεί έντονα το πώς θα προστατέψουμε την ελληνική γη. Κύριε Δημαρά, να σας υπενθυμίσω ότι διαφωνώ λίγο με αυτό που είπατε. Το πρόβλημα αυτή τη στιγμή δεν είναι πώς θα παράγουμε παραπάνω απαραίτητα, αλλά πώς θα σταματήσουμε να πετάμε πράγματα, στα σκουπίδια και πώς θα κάνουμε μια καλύτερη κατανομή.

Αυτό που συμβαίνει, όμως, στην Ελλάδα είναι ότι έχουμε φτάσει στο άλλο άκρο αυτή τη στιγμή. Ανέφερα πριν ένα παράδειγμα υποθετικό. Αν βάζαμε όλα τα φωτοβολταϊκά που έχουμε σε αγροτική γη, και τα 2.600 MW, - που δεν πρόκειται ποτέ να τα βάλουμε όλα έτσι, γιατί θα πάνε σε στέγες, σε οικόπεδα - θα καταλαμβάναμε το 0,1% της αγροτικής γης. Ας το θέσω διαφορετικά. Αυτή η έκταση είναι μάλλον η έκταση που δεν χρησιμοποιούμε αυτή τη στιγμή. Αγροτική έκταση στη γη, που είτε για αγρανάπαυση, είτε διαχρονικά δεν την καλλιεργούμε, είναι 125 φορές περισσότερη από ό,τι όλα τα φωτοβολταϊκά που έχουμε βάλει. Για αυτό λέω ότι έχουμε φτάσει στο άλλο άκρο. Είπα ότι ήταν καλή η πρόθεση να προστατέψουμε τη γη υψηλής παραγωγικότητας, ωστόσο, επειδή δεν ξέρουμε ποια είναι η γη υψηλής παραγωγικότητας, βγάλαμε έναν καθολικό νόμο, δηλαδή απαγορεύουμε τα φωτοβολταϊκά.

Μπορεί να μην ξέρουμε την γη υψηλής παραγωγικότητας, ξέρουμε όμως την αγροτική γη ποια είναι, πού είναι η γη υψηλής παραγωγικότητας. Είναι κομμάτι της αγροτικής γης. Λέμε λοιπόν πως αν επανέλθει αυτό που έλεγε ο νόμος 3851, να βάλουμε σε κάθε νομό το 1%, που σημαίνει ότι συνεχίζονται απρόσκοπτα οι επενδύσεις ΑΠΕ, αρκεί να μην περάσουν το 1% της αγροτικής γης κάθε νομού. Και προς τον εκπρόσωπο των αγροτών, σας διαβεβαιώνω ότι δεν θα έχετε ποτέ πρόβλημα, γιατί δεν πρόκειται ποτέ να ξεπεραστεί το 1%. Εάν φτάσουμε στο 1% της αγροτικής γης, θα έχουμε ξεπεράσει πιθανότατα - δική μου εκτίμηση - το 100% καθαρής ενέργειας σε όλη τη χώρα. Είμαστε κάποιες δεκαετίες πίσω. Αν το φτάσουμε ποτέ, άρα, πιστεύω ότι το έχουμε λύσει το ζήτημα.

Για το θέμα, τώρα, της αποθήκευσης του κ. Μαυρωτά, είναι πολύ σημαντικό, υπάρχουν τεράστιες ωφέλειες στο δίκτυο, όταν υπάρχουν συστήματα αποθήκευσης. Εκεί είναι το μέλλον αλλά και για τον μεμονωμένο αυτοπαραγωγό, γιατί αυτό τον βοηθάει να ταυτοχρονίζει. Δηλαδή, μεγαλύτερο κομμάτι της ενέργειας καταναλώνει ο ίδιος παρά αποθηκεύει προσωρινά στο δίκτυο, που σημαίνει ότι πληρώνει λιγότερα τέλη δικτύου και αυτό έχει σαν αποτέλεσμα η απόσβεσή του να γίνεται πιο γρήγορα.

Θα πρέπει να λυθεί αυτό και νομίζω ότι όλοι καταλαβαίνουμε ότι εκει πάει πλέον ο ενεργειακός τομέας. Δεν μπορούμε εμείς να μείνουμε πίσω για μια αγκύλωση.

Να πω ένα τελευταίο. Άκουσα και από τον ΣΕΦ και από τον ΚΕΔΕ , να το αναφέρω και εγώ, ότι θα είναι καλό αν μπορεί το Υπουργείο όντως να αυξήσει το όριο για αυτοπαραγωγή, ούτως ώστε να πετυχαίνουμε μεγαλύτερα ποσοστά αυτονομίας είτε σαν Δήμοι είτε σαν ενεργειακές κοινότητες, γειτονιές. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αναγνωστόπουλος.

ΙΩΑΝΝΗΣ ΑΝΑΓΝΩΣΤΟΠΟΥΛΟΣ (Μέλος της ΡΑΕ, Μηχανολόγος Μηχανικός ΓΕΩΤΕΕ): Κατ’ αρχάς, θα ήθελα να πω ότι ξεκίνησα λίγο ανάποδα προηγουμένως, ίσως προσπαθώντας να απαντήσω στην ερώτηση του κ. Μανιάτη για να τον διευκολύνω να αποχωρήσει. Ήθελα να πω, για το νομοσχέδιο που συζητάμε σήμερα, ότι η ΡΑΕ το καλωσορίζει. Πιστεύει ότι θα ενισχύσει την ανάπτυξη των ανανεώσιμων πηγών ενέργειας στη χώρα, ότι θα ενισχύσει επίσης και την κατανεμημένη παραγωγή ενέργειας αλλά και την ανάπτυξη των τοπικών κοινωνιών. Ελπίζουμε, λοιπόν, ότι θα προχωρήσει γρήγορα η διαδικασία και οι τυπικές εγκρίσεις για να ξεκινήσει η υλοποίηση αυτού του νομοσχεδίου και εμείς, ως ρυθμιστής, ότι θα μπορέσουμε να ανταποκριθούμε στις πολλές νέες ρυθμίσεις και κανονισμούς που συνεπάγεται η εφαρμογή αυτού του νομοσχεδίου.

Τώρα, όσον αφορά στις ερωτήσεις. Ο κ. Μανιάτης αναφέρθηκε με κάποιο προσβλητικό τρόπο στην ΡΑΕ αναφέροντας λέξεις όπως «χορηγία». Η ΡΑΕ δεν ζήτησε ποτέ κάποια χορηγία, ούτε την έχει ανάγκη. Έχει δικό της προϋπολογισμό ο οποίος είναι συνήθως και πλεονασματικός. Είναι της τάξης των 20 εκατ. το χρόνο, για να απαντήσω και στην δική σας ερώτηση, κύριε Δημαρά, και προέρχεται από διάφορα ανταποδοτικά τέλη αδειών συστημάτων μεταφοράς κ.λπ.. Επομένως, η ΡΑΕ δεν έχει ανάγκη από κάποια οικονομική στήριξη. Αυτό που χρειάζεται είναι να έχει την δυνατότητα να αναθέσει κάποιες πολύ σημαντικές και επείγουσες μελέτες σε εξειδικευμένους επιστήμονες. Οι επιστήμονες αυτοί, που είπε και ο κ. Μαυρωτάς προηγουμένως, προέρχονται από τα πιο μεγάλα πανεπιστήμια και τα τεχνολογικά ιδρύματα της χώρας, αλλά και από φορείς όπως και το ΚΑΠΕ, τις σχολές των μηχανολόγων, των ηλεκτρολόγων οι οποίοι συνεργάζονται με την ΡΑΕ εδώ και αρκετά χρόνια και αυτό επειδή απαιτείται κάποιο πολύ εξειδικευμένο επιστημονικό δυναμικό, που δεν διαθέτει η ΡΑΕ, αλλά και επειδή δεν έχει και τον απαιτούμενο αριθμό στελεχών αυτή τη στιγμή η ΡΑΕ για να μπορέσει να ανταποκριθεί. Όπως είπα προηγουμένως, εάν τον είχε αυτόν τον αριθμό στελεχών, αρκετές απ’ αυτές τις μελέτες θα μπορούσε να τις διεκπεραιώσει από μόνη της. Άρα λοιπόν δεν πρόκειται για κάποια χορηγία, πρόκειται απλώς για μια προσπάθεια αρχής να συμβάλει και να βοηθήσει, όσο μπορεί, στην εκπόνηση του ενεργειακού σχεδιασμού.

Τώρα, όσον αφορά στο τι έχει γίνει, αν έχουμε καθυστερήσει και για ποιο λόγο ζητάμε τη διαδικασία του επείγοντος. Δεν έχουμε καθυστερήσει. Γίνονται, εδώ και αρκετά χρόνια, συνεχώς εξειδικευμένες μελέτες που αφορούν ευρύτερα τον ενεργειακό σχεδιασμό. Θα σας αναφέρω μερικές για παράδειγμα.

Ανέφερα προηγουμένως τη μελέτη για τη διασύνδεση των νησιών του Αιγαίου με το εθνικό σύστημα. Πρόσφατα, έχουν γίνει επίσης μελέτες για την επίπτωση της λειτουργίας του συστήματος από την μεγάλη ανάπτυξη των ΑΠΕ, μελέτη για την τιμολόγηση των υβριδικών σταθμών, μελέτη για την επάρκεια παραγωγής του διασυνδεδεμένου συστήματος, μελέτη για την οικονομική βιωσιμότητα επενδύσεων μονάδων ηλεκτροπαραγωγής στο διασυνδεμένο σύστημα, μελέτη για διαχείριση και τιμολόγηση σταθμών αποθήκευσης στο σύστημα, μελέτη για οικονομικότητα ηλεκτροδότησης των μη διασυνδεμένων νησιών με σύγκριση εναερίων διασυνδέσεων σε διασυνδεμένο σύστημα ή της διείσδυσης φυσικού αερίου, εναλλακτικά σενάρια δηλαδή για την τροφοδότηση με ηλεκτρική ενέργεια των νησιών μας που δεν θα διασυνδεθούν στο μέλλον. Γίνονται λοιπόν συνεχώς τέτοιες μελέτες. Απλώς έχουμε φθάσει τώρα σε κάποιο σημείο που επιβάλλεται πλέον στη χώρα να ολοκληρώσει αυτή τη διαδικασία του σχεδιασμού, η οποία, για εμένα, δεν είναι ένα έργο το οποίο ολοκληρώνεται μέσα σε ένα χρονικό διάστημα. Είναι ένα διαρκές προϊόν, όπως το ονομάζω εγώ, το οποίο ξεκινάει και συνεχώς τροποποιείται. Άρα, λοιπόν, αυτή η ανάγκη που υπάρχει τώρα είναι να εκπονηθούν αρκετές εξειδικευμένες μελέτες μέσα σε ένα σύντομο χρονικό διάστημα.

Η ανάγκη μας επιβάλλεται από την Ε.Ε. και καλώς μας επιβάλλεται γιατί θα έπρεπε κάποια στιγμή να προχωρήσουμε με πιο γρήγορο ρυθμό αυτή την εκπόνηση του σχεδιασμού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Κόλλιας.

ΚΩΝΣΤΑΝΤΙΝΟΣ ΚΟΛΛΙΑΣ (Διευθύνων Σύμβουλος του Ο.Ε.Ε.): Τα ερωτήματα που δέχθηκα έχουν να κάνουν με το αντικίνητρο των ασφαλιστικών εισφορών. Στην ερώτηση του κυρίου Σκρέκα, όπως ξέρουμε, στο άρθρο 6, υπάρχει η δυνατότητα οι κοινότητες αυτές να διανείμουν στα μέλη τους πλεονάσματα, αν έχουμε συμμετοχή τουλάχιστον 10 ή 15 μελών, ανάλογα με το Δήμο, κα εφόσον το 50% συν ένα εξ’ αυτών είναι φυσικά πρόσωπα. Δεν καλυπτόμαστε ούτε από το 6%. Θα μπούμε σε περιπτωσιολογία τώρα. Δηλαδή, υπάρχει περίπτωση να έχουν και πάνω από 10% οι 8 από αυτούς και οι υπόλοιποι να έχουν 1% και να μην καλυπτόμαστε ούτε από αυτό το 10% που λέω.

Αν θέλετε την προσωπική μου άποψη, εδώ δεν πάμε να κάνουμε μεγάλες κερδοσκοπικές ανώνυμες εταιρείες, πάμε να φτιάξουμε σχήματα συνεταιριστικά σε επίπεδο τοπικών κοινωνιών. Επομένως, η προσωπική μου άποψη είναι ότι περισσότερο μιλάμε για μια ιδιαίτερη μορφή εταιρειών που είναι πιο κοντά στην ΙΚΕ. Επομένως, αν θέλουμε να δώσουμε ένα πραγματικό κίνητρο ή δεν θα βάλουμε καθόλου ασφαλιστικές εισφορές ή, τουλάχιστον, ας βάλουμε ασφαλιστικές εισφορές μόνο στο μισθό που θα παίρνει ο διαχειριστής αυτού του συνεταιριστικού σχήματος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Μοναχόλιας.

ΗΛΙΑΣ ΜΟΝΑΧΟΛΙΑΣ (Διευθύνων Σύμβουλος της ΔΕΗ ΑΝΑΝΕΩΣΙΜΕΣ ΑΕ): Θα κάνω μια πολύ σύντομη τοποθέτηση γιατί νόμιζα ότι είναι καθαρά αυτά που λέει το νομοσχέδιο, άρα, και η δική μου παρέμβαση θα ήταν κατανοητή. Λυπάμαι που δεν έγινε. Φυσικά, σε καμία περίπτωση δεν είπα η ενεργειακή κοινότητα να έρθει στην Αθήνα. Θα δώσω ένα παράδειγμα, για να καταλάβετε τι είπα. Μου λένε από το Επιμελητήριο Κυκλάδων πως σκέφτονται να κάνουν μια ενεργειακή κοινότητα στην Αμοργό. Θέλει να συμμετέχει η ΔΕΗ ΑΝΑΝΕΩΣΙΜΕΣ; Η απάντηση είναι πως, όπως έχει σήμερα το νομοσχέδιο, δεν μπορεί να συμμετέχει.

Αν δεν αλλάξει αυτή η απαγορευτική διάταξη που λέει ότι η ΑΕ πρέπει να έχει έδρα εκεί, τοπικά, δεν μπορώ να συμμετέχω. Το minimum που μπορεί να γίνει για να συμμετέχω είναι να επιτραπεί να κάνω ένα υποκατάστημα στις Κυκλάδες, να ανοίξω βιβλίο σαν υποκατάστημα, για να μπορώ να συμμετέχω. Άρα, σε καμία περίπτωση εγώ δεν μπέρδεψα την έδρα της ενεργειακής κοινότητας με το αντικείμενο της. Εγώ λέω πως, αν θέλει το Υπουργείο να επιτρέψει στη ΔΕΗ ΑΝΑΝΕΩΣΙΜΕΣ, ή και σε άλλες Α.Ε., να συμμετάσχουν σε ενεργειακές κοινότητες που είναι έξω από την Αθήνα ή θα πρέπει να αφαιρέσει το απαγορευτικό της έδρας τοπικά ή πρέπει να επιτρέψει η Α.Ε. να κάνει ένα υποκατάστημα σε αυτή την περιφέρεια.

Δεύτερον, το ζήτημα δεν είναι ότι θέλουμε να μπούμε σε πολλές ενεργειακές κοινότητες. Εμείς έχουμε άποψη για το πού πρέπει να υπάρχουν ενεργειακές κοινότητες με τη συμμετοχή μας, όπως ας πούμε στο Αμύνταιο, για το θέμα της μονάδας της βιομάζας, όπου μια ενεργειακή κοινότητα θα μπορούσε να εξασφαλίσει την πρώτη ύλη για το εργοστάσιο βιομάζας, που θα δώσει και τηλεθέρμανση στο Αμύνταιο, αντικαθιστώντας το θερμικό σταθμό, αν σταματήσει τη λειτουργία του πιο νωρίς από ό,τι πρέπει.

Το ζήτημα είναι ότι δεχόμαστε προτάσεις για να συμμετέχουμε σε ενεργειακές κοινότητες. Εμείς δεν αλλάζουμε το χαρακτήρα που έχουμε να αναπτύξουμε ΑΠΕ σε όλη την Ελλάδα και να πάρουμε ένα μεγάλο μερίδιο στην αγορά, σαν γκρουπ της Δ.Ε.Η., αλλά και σαν θυγατρική 100% μιας εταιρείας που η πλειοψηφία της ανήκει στο δημόσιο και θέλουμε να βοηθήσουμε τις ενεργειακές κοινότητες. Γι’ αυτό και είπα πώς μπορούμε να βοηθήσουμε με το θέμα της έδρας.

Τέλος, για τον κ. Συρμαλένιο, προφανώς δεν είναι μόνο το όχημα των ενεργειακών κοινοτήτων αυτό που μπορούμε να πάρουμε για να βοηθήσουμε είτε νησιώτικους Δήμους, είτε άλλους μικρούς Δήμους. Μπορούμε να το κάνουμε και με άλλες μορφές, όπως το κάναμε για παράδειγμα στη Σαντορίνη. Και με τις ενεργειακές κοινότητες και με άλλες μορφές, φυσικά και μπορούμε και θέλουμε να βοηθήσουμε τις τοπικές κοινωνίες. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Λουμάκης.

ΣΤΥΛΙΑΝΟΣ ΛΟΥΜΑΚΗΣ (Πρόεδρος του Συνδέσμου Παραγωγών Ενέργειας με Φωτοβολταϊκά (ΣΠΕΦ)): Έχουμε δεχθεί 2,5 ερωτήματα. Ως προς την κυρία Γκαρά και τον κύριο Σηφάκη, σχετικά με την εντοπιότητα, αισθάνομαι και εγώ ότι υπάρχει μια παρανόηση για το τι περιορίζει την εντοπιότητα. Κανείς δεν είπε η ενεργειακή κοινότητα να έχει έδρα στην Αθήνα. Η ενεργειακή κοινότητα θα έχει έδρα στην όποια περιφέρεια ή όπου είναι το έργο. Αυτό που περιορίζει είναι ότι οι εταιρείες που θα συμμετέχουν ως μέτοχοι στην εταιρεία αυτή ή τα φυσικά πρόσωπα πρέπει να σχετίζονται με την περιφέρεια της ενεργειακής κοινότητας και, αν πρόκειται για εταιρείες, δεν μπορεί να έχουν την έδρα τους στην Αθήνα αλλά στην περιφέρεια.

Όσον αφορά στην ερώτηση του κυρίου Σηφάκη, πράγματι ο ΣΠΕΦ είναι ένας διασπαρμένος γεωγραφικά σύνδεσμος και, εξ ορισμού, φαίνεται καταρχήν ότι θα έχει το πρόβλημα αυτό. Όμως, δεν είναι έτσι, γιατί όταν άρχισε η Κυβέρνηση το 2016 να μιλάει για την προοπτική του σημερινού νομοσχεδίου, το οποίο καλωσορίζουμε, ένα υποσύνολο των μελών μας, περίπου 60 μέλη από τα 600, μας άρεσε αυτή η ιδέα και, σφυγμομετρώντας μεταξύ μας τις προθέσεις, είδαμε ότι υπάρχει μια πρόθεση να δημιουργήσουμε ένα τέτοιο σχήμα και να αναπτύξουμε μια ενεργειακή κοινότητα.

Το να γίνουν ενεργειακές κοινότητες μεταξύ ανθρώπων που δεν γνωρίζονται μεταξύ τους ή δεν έχουν την αντίστοιχη κουλτούρα, είναι κάτι το οποίο είναι δύσκολο και ίσως δεν πρέπει και να γίνει. Εμείς δεν είμαστε ούτε ΟΤΑ, ούτε ανανεώσιμες που θα μπορούσαμε να είμαστε ένας πυλώνας και να φέρουμε δίπλα μας τον κάθε ένα ο οποίος, ενδεχομένως, θα συμμορφωθεί με τις γραμμές μας. Για μας είναι πάρα πολύ σημαντικό αυτοί οι 60 που έχουν εκδηλώσει την πρωτοβουλία και θέλουν να κάνουν αυτό, – και έχουμε ομογενοποιηθεί ως κουλτούρα με τα χρόνια, είμαστε από το 2009 ως σύνδεσμος – να μη χάσουμε ούτε ένα.

Είναι προφανές ότι, αυτήν τη στιγμή, μιλώντας συγκεκριμένα, επειδή αυτά τα 60 άτομα, ακριβώς, είμαστε ενάμιση χρόνο που παλεύουμε αυτήν την πρωτοβουλία και περιμένουμε το νομοσχέδιο, έχουμε βρει κάποια υποψήφια έργα και κάποιους σχεδιασμούς, τα οποία επ’ ουδενί δεν συμπίπτουν στο κριτήριο αυτό. Για παράδειγμα, αν κάνουμε ένα υδροηλεκτρικό, δεν υπάρχουν νερά ούτε στη Στερεά Ελλάδα, που είναι όμορη της Περιφέρειας Αττικής, ούτε και στην Πελοπόννησο. Μιλάμε για τη Μακεδονία.

Άρα, εκεί θα αναγκαστούμε, από αυτά τα 61 νομικά πρόσωπα, ο καθένας να θέλει να μπει με την εταιρεία του και να μην θέλει να κάνει άλλη εταιρεία. Καταρχήν, σαν φυσικά πρόσωπα, δεν σχετίζονται με την περιοχή οι περισσότεροι. Θα ήταν πάρα πολύ πιο εύκολο να πούμε ότι, τουλάχιστον, δεν μας περιορίζει αυτό. Έχουμε να παλέψουμε ένα σωρό άλλα πράγματα, δηλαδή το έργο να είναι κατάλληλο, να είναι συνεργάσιμος αυτός που θα πρέπει να εισφέρει ή να μπει και αυτός, δηλαδή να ασχοληθούμε με πράγματα ουσίας και όχι να απορρίψουμε δυνάμεις οι οποίες θα μας αποστερήσουν, κατά δήλωση τουλάχιστον, προσφερόμενα κεφάλαια.

Συνεπώς, θεωρούμε ότι δεν προσφέρει κάτι το κριτήριο της εντοπιότητας, διότι, πάρα πολύ απλά, δημιουργεί προσκόμματα και θα δημιουργήσει και ένα εμπόριο εντοπιότητας, να αγοράζουν κάποιοι χωράφια ή κάποιοι τοπικοί εκεί, οι οποίοι ακριβώς θα εισφέρουν την εντοπιότητά τους και θα αισθάνονται ότι κρατούν την ενεργειακή κοινότητα, ότι δηλαδή «αν δεν ήμουν εγώ, δεν θα κάνατε τίποτα». Αυτά είναι για τα δύο ερωτήματα προς την κυρία Γκαρά και τον κύριο Σηφάκη.

Όσον αφορά στην ερώτηση του κυρίου Σκρέκα, είπα ότι ήταν μισό ερώτημα επειδή ήταν ταυτόχρονα και προς το Οικονομικό Επιμελητήριο. Πράγματι, ταυτιζόμαστε με την άποψη του Οικονομικού Επιμελητηρίου. Άλλωστε, το είχαμε θέσει και εμείς, κύριε Υπουργέ, από τον Ιούλιο που είχατε κάνει τη δεύτερη διαβούλευση, ότι μια λύση τύπου ΙΚΕ θα είναι η καλύτερη. Για εμάς, όπως έχουμε επικοινωνήσει με το Υπουργείο Εργασίας για το θέμα, ως έχει σήμερα η κατάσταση, πάρα πολύ απλά, θα πληρώνουν όλα τα μέλη εισφορά επί του εισοδήματος που προσπορίζονται σαν να είναι μέλη μιας Ο.Ε.. Ο ν.1667 εκεί παραπέμπει. Δεν πήραμε κάποιο χαρτί ή έγγραφο που να λέει ότι, τουλάχιστον, θα είναι όπως οι Α.Ε..

Άρα, θεωρούμε ότι, αν δεν γίνει κάποια αναφορά μέσα στο νομοσχέδιο, που θα το κατατάσσει είτε στις προβλέψεις της Α.Ε., δηλαδή να συμμετέχει ο κάθε μεριδιούχος με 3% στο Δ.Σ. και τότε να πληρώνει ασφαλιστική εισφορά, θα πληρώνουμε όλοι, όμως δεν ικανοποιεί το κριτήριο της Α.Ε.. Νομίζουμε ότι πρέπει να ισχύσει κάτι όπως με τις ΙΚΕ, να πληρώνει μόνο ο διαχειριστής για τον μισθό του και όλοι οι υπόλοιποι, με αυτό το μερίδιο που θα έχουν, να απαλλάσσονται.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Μπέλλης.

ΒΑΣΙΛΕΙΟΣ ΜΠΕΛΛΗΣ (Μέλος του Δ.Σ. της Ενεργειακής Συνεταιριστικής Εταιρίας Καρδίτσας): Δέχθηκα μια ερώτηση από τον κύριο Δημαρά για το ποια ήταν τα μεγαλύτερα προβλήματα που αντιμετωπίσαμε. Δεν θα μου έφτανε ο χρόνος για να απαντήσω πλήρως, για αυτό και θα περιοριστώ σε δύο προβλήματα, τα οποία πιστεύω ότι πρέπει να δούμε πολύ σοβαρά.

Το ένα έχει να κάνει με τη γη υψηλής παραγωγικότητας. Χάσαμε δύο χρόνια χωρίς να μπορούμε να κάνουμε τίποτα, ενώ προσπαθήσαμε να βρούμε ένα αγροτεμάχιο κοντά σε ακόρεστη γραμμή της Δ.Ε.Η., γιατί ήταν μεγάλο πρόβλημα αυτό. Θα έπρεπε να πληρώσουμε μέχρι και 100.000 ευρώ για να συνδεθούμε με το δίκτυο. Μιας και ο πρωταρχικός στόχος της Ε.Σ.Ε.Κ. είναι να παράγει ενέργεια, βρήκαμε ένα αγροτεμάχιο το οποίο ήταν σε ακόρεστη γραμμή. Όμως, επειδή κάναμε μια επιλογή να αξιοποιήσουμε έναν τοπικό πόρο που είναι η βιομάζα και όχι απλά να φτιάξουμε ένα φωτοβολταϊκό, να το «βάλουμε στην πρίζα» και να μην υπάρχει καμία απασχόληση, επειδή έχουμε ανάγκη τις θέσεις εργασίας, κάναμε αυτήν την επιλογή, να αξιοποιήσουμε έναν τοπικό πόρο που είναι η βιομάζα.

Είναι τεράστιος πόρος, είναι 200.000 τόνοι βιομάζας το χρόνο, που δεν αξιοποιούνται ή καίγονται παράνομα ή αυταναφλέγονται. Έτσι, λοιπόν, θα έπρεπε να στήσουμε την εφοδιαστική αλυσίδα για τη μονάδα που θα παράγει την ενέργεια, γιατί δεν υπάρχει εφοδιαστική αλυσίδα, δεν υπάρχει αγορά βιομάζας στη χώρα μας. Αυτή τη στιγμή, δεν μπορείς να κάνεις μια μονάδα που να παράγει ηλεκτρισμό, δεν γίνεται.

Γι' αυτό, λοιπόν, κάναμε την επιλογή να σπάσουμε την επένδυσή μας σε δύο φάσεις. Στην πρώτη φάση, να παράγουμε ένα εμπορεύσιμο προϊόν από το οποίο θα εξασφαλίσει τη βιωσιμότητα του ο Συνεταιρισμός και, σε δεύτερη φάση, να πάμε στην παραγωγή ενέργειας. Η πρώτη φάση, όμως, δεν θεωρείται παραγωγή ενεργειακού προϊόντος. Το ΠΕΛΕΤ δεν είναι παραγωγή ενέργειας. Έτσι, λοιπόν, δεν μπορέσαμε να χτίσουμε τη μονάδα μας στο χώρο που είχαμε αγοράσει, για να έχουμε πρόσβαση σε ακόρεστη γραμμή της Δ.Ε.Η..

Αυτό, λοιπόν, μας ταλαιπώρησε δύο χρόνια, γιατί στην Ελλάδα δεν υπάρχει ίδια γλώσσα για όλους τους συνεταιρισμούς. Υπάρχει μια θεσμική διάσπαση του συνεταιριστικού κινήματος, που όταν πηγαίναμε στο Υπουργείο Αγροτικής Ανάπτυξης να λύσουμε τα προβλήματά μας, έλεγαν δεν είστε συνεταιρισμός εσείς, δεν είστε αγροτικός συνεταιρισμός και δεν αναγνώριζαν καμιά άλλη μορφή συνεταιρισμού.

Είναι προφανές, λοιπόν, και εδώ είναι το δεύτερο πρόβλημα, ότι στη χώρα μας λείπει ένας νόμος-πλαίσιο για τους συνεταιρισμούς και χαίρομαι πάρα πολύ που βλέπω εδώ αναφορά, που μπήκε μετά τη διαβούλευση, στο ν.4430, γιατί υπάρχει μια προσπάθεια τουλάχιστον να δημιουργηθεί ένας νόμος-πλαίσιο για τους συνεταιρισμούς. Δεν μπορεί να έχουμε πέντε κατηγορίες συνεταιρισμών. Άλλοι είναι οι αστικοί συνεταιρισμοί, άλλοι οι αγροτικοί, άλλοι οι ενεργειακές κοινότητες, άλλοι οι δασεργατικοί κ.λπ..

Για παράδειγμα, αυτή τη στιγμή, το πρόβλημα που αντιμετωπίζουμε είναι να χτίσουμε την εφοδιαστική αλυσίδα και να συνεργαστούμε με τους δασικούς συνεταιρισμούς, οι οποίοι είναι του παλιού νομοθετικού πλαισίου. Έχουμε 24 δασικούς συνεταιρισμούς στην Καρδίτσα, ενώ χωράνε τρεις. Ο καινούργιος νόμος βάζει μια σειρά στα πράγματα, για τους δασεργατικούς εννοώ που δεν έχει εκπνεύσει το όριο προσαρμογής σ' αυτό και δεν υπάρχει και η τεχνική υποστήριξη στους δασεργατικούς συνεταιρισμούς για να προσαρμοστούν.

Αυτό προσπαθούμε να το κάνουμε εμείς, δηλαδή η ΕΣΕΚ μαζί με την Αναπτυξιακή Καρδίτσας. Γι' αυτό είπα πριν για ολοκληρωμένο σχέδιο, για μια παροχή τεχνικής υποστήριξης με συντεταγμένο τρόπο, για να υπάρξει αξιοποίηση των ενεργειακών πόρων στη χώρα μας, διότι εκτός από τον εθνικό σχεδιασμό, χρειαζόμαστε και έναν τοπικό ενεργειακό σχεδιασμό.

Αυτές είναι οι δύο δυσκολίες και η σύγχυση που υπάρχει γύρω από τη γη υψηλής παραγωγικότητας και το θέμα με τη θεσμική διάσπαση του συνεταιριστικού χώρου. Για τη γη υψηλής παραγωγικότητας θα ήθελα να συμμεριστώ τους φόβους του κ. Δημαρά, ότι δεν πρέπει να κατασπαταλήσουμε τη γη υψηλής παραγωγικότητας, όμως θέλω να σημειώσω κάτι. Υπάρχει, σαφώς προσδιορισμένα, ποια είναι η γη υψηλής παραγωγικότητας στη χώρα μας; Υπάρχει ένας χάρτης που να λέει πως αυτή είναι γη υψηλής παραγωγικότητας και αυτή δεν είναι, για να μπορεί κάποιος να κάνει τη δουλειά του; Δεν υπάρχει. Αυτό είναι το πρόβλημα και αυτό δημιουργεί την ασφυξία και την ατολμία επένδυσης σε κάθε περιοχή.

Στην Καρδίτσα, έχουμε πειστεί ότι δεν θα έρθουν ούτε ξένοι επενδυτές - ιδιωτικές επιχειρήσεις δεν υπάρχουν μεγάλες για να επενδύσουν - για να δημιουργήσουν θέσεις εργασίας. Έτσι λοιπόν ξέρουμε ότι κοινωνική οικονομία θα παίξει πάρα πολύ σημαντικό ρόλο σ' αυτό, σε συνεργασία και με τη Συνεταιριστική Τράπεζα. Έχει δημιουργηθεί ένα οικοσύστημα, στο οποίο συμμετέχουν 41 συλλογικότητες αυτή τη στιγμή και οι οποίες υποστηρίζονται από την Αναπτυξιακή Καρδίτσας, παρέχοντας τεχνική υποστήριξη σε συνεργασία με επιστημονικά, ερευνητικά, ακαδημαϊκά ιδρύματα.

Πιστεύουμε ότι το μοντέλο του οικοσυστήματος είναι αυτό που χρειάζεται η χώρα για να μπει σε αναδιάρθρωση του παραγωγικού μοντέλου της, αλλά, όμως, βλέπετε ότι αυτή η θεσμική διάσπαση του συνεταιριστικού κινήματος δεν αφήνει αυτό να προχωρήσει. Οι 40 συλλογικότητες, στις οποίες αναφέρομαι, περιλαμβάνουν αστικούς συνεταιρισμούς, ΚΟΙΝΣΕΠ, αγροτικούς συνεταιρισμούς, ΜΚΟ και δίκτυα μικρών επιχειρήσεων, δίκτυα οικοτεχνιών. Όλοι αυτοί κάθονται γύρω από ένα τραπέζι και συζητάνε πώς θα σχεδιάσουν το μέλλον τους. Αλλιώς δεν γίνεται.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γκίλης.

ΙΩΑΝΝΗΣ ΓΚΙΛΗΣ (Αντιπρόσωπος σε Οργανώσεις Ανωτέρου Βαθμού από τον Ενεργειακό και Αναπτυξιακό Συνεταιρισμό Σίφνου): Ευχαριστώ, κυρία Πρόεδρε.

Θα απαντήσω πρώτα στον κ. Δημαρά για το τι μας δυσκόλεψε πιο πολύ. Όλα δύσκολα ήταν. Εμείς δεν είμαστε του χαρακτήρα της «Συνεταιριστικής Καρδίτσας». Ήμασταν 12 άνθρωποι, ένας μάγειρας, ενός λογιστής, ένας τουριστικός πράκτορας, ένας αγγειοπλάστης, που έπρεπε να πιστέψουμε ότι μπορούμε - αν κινητοποιηθούμε και αν προσπαθήσουμε - να κάνουμε κάτι. Όλα δύσκολα ήταν. Το πιο δύσκολο ήταν να επικοινωνήσουμε - αυτό που τελικά δημιουργήθηκε και ήταν το όραμά μας - με την κοινωνία της Σίφνου. Μακράν η μεγαλύτερη δυσκολία ήταν αυτή.

Όσον αφορά στο τι θα προσθέταμε ή τι θα αλλάζαμε, έχουμε ήδη υποβάλει ένα υπόμνημα και το μόνο που θα προσθέταμε θα ήταν να μπορούν μέρος των τυχών πλεονασμάτων να επενδύονται για κοινωνικές ανάγκες που συνάδουν με την νησιωτικότητα.

Απαντώντας στον κ. Συρμαλένιο, τον οποίο και ευχαριστούμε θερμά για το ιδιαίτερο ενδιαφέρον του, από το νομοσχέδιο περιμένουμε δύο πράγματα. Για μας η πρώτη προτεραιότητα, αυτή τη στιγμή, είναι η κατά προτεραιότητα εξέταση από την ΡΑΕ. Έχουμε υποβάλει σχέδιο-αίτηση για άδεια παραγωγής και η ΡΑΕ είναι καθυστερημένη, σύμφωνα με τις προθεσμίες που προβλέπει ο νόμος για το πότε πρέπει να απαντάει στις αιτήσεις των ενδιαφερομένων. Αν λοιπόν, μετατρέποντας την Συνεταιριστική Εταιρία Σίφνου σε μια ενεργειακή κοινότητα μπορέσουμε να βοηθήσουμε την ΡΑΕ να επιταχύνει, είναι σημαντικό για εμάς.

Το πιο σημαντικό, αλλά όχι τόσο «μπροστά μας», είναι οι μερίδες. Με τον ν.1667, οι 6 μερίδες ήταν τεράστιο πρόβλημα, γιατί έπρεπε η αξία της μερίδας να είναι αρκετά μεγάλη, ώστε να προσβλέπουμε στην συγκέντρωση κάποιου κεφαλαίου κάποια στιγμή και αρκετά μικρή για να μπορούν οι κάτοικοι να την πάρουνε. Με το καινούργιο νομοσχέδιο, που ελπίζουμε να γίνει νόμος, λύνεται αυτό το πρόβλημα. Μπορεί να μειωθεί η αξία της μερίδας, ώστε ο κάθε Σιφνιός που θέλει να συμμετάσχει, να μπορεί να συμμετάσχει και, ταυτόχρονα, οι εύποροι συμπολίτες μας, οι οποίοι έχουν την οικονομική δυνατότητα να βάλουν μεγαλύτερα ποσά, να το κάνουνε. Είναι πάρα πολύ σπουδαίο και αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ.Κίλλιας από το ΚΑΠΕ.

ΒΑΣΙΛΕΙΟΣ ΚΙΛΛΙΑΣ (Γενικός Διευθυντής του Κέντρου Ανανεώσιμων Πηγών Ενεργείας- ΚΑΠΕ): Ευχαριστώ, κυρία Πρόεδρε.

Έχω δύο ερωτήσεις. Πρώτα απ' όλα από τον Εισηγητή της Ν.Δ., τον κ.Σκρέκα, ο οποίος ρώτησε πώς σκοπεύουμε από εδώ και πέρα να υποστηρίξουμε την υπόθεση των κοινοτήτων. Τον ευχαριστώ για την ερώτηση, γιατί μας βάζει επί της ουσίας στην επόμενη μέρα, του πώς δηλαδή θα υλοποιηθεί.

Πρώτα απ' όλα, υπάρχουν ήδη κάποιες σχετικές προτάσεις προς το Υπουργείο. Εν συντομία, να πω μερικά πράγματα για το πώς το βλέπουμε, όπως το προτείνουμε.

Τι χρειάζονται επί της ουσίας οι κοινότητες για να προχωρήσουνε;

Χρειάζονται, πρώτα απ' όλα, μια υποστήριξη στο «start up», δηλαδή όπως ξεκινούν. Αυτό έχει πάρα πολύ μεγάλη σημασία.

Ένα δεύτερο που χρειάζονται - και αυτό επίσης έχει πολύ μεγάλη σημασία - είναι μια υποστήριξη στα χρηματοδοτικά τους και στα επενδυτικά τους σχέδια. Έχει πολύ μεγάλη σημασία, δηλαδή, και οι κοινότητες και τα μέλη των κοινοτήτων, ειδικά στο βαθμό που μπορεί να αποτελούνται από πολίτες, να ενημερώνονται ουσιαστικά για τις τεχνολογικές επιλογές τις οποίες έχουν, αλλά από την άλλη μεριά και ο πιθανός χρηματοδότης - γιατί αυτό έχει ίσως τη μεγαλύτερη σημασία - να έχει τις επιστημονικές εγγυήσεις, οι οποίες θα τον διευκολύνουν να χρηματοδοτήσει το σχήμα. Αυτό είναι πολύ σημαντικό, γιατί είναι σίγουρο ότι όταν μια ενεργειακή κοινότητα πάει να χρηματοδοτηθεί, το χρηματοπιστωτικό σύστημά μας δεν δίνει σε μεγάλες επιχειρήσεις. Φαντασθείτε λοιπόν σε μικρές κοινότητες, οι οποίες πρόκειται να πάνε να ζητήσουν χρήματα. Αυτό είναι πολύ σημαντικό στο πεδίο της υποστήριξης.

Ένα τρίτο που έχει σημασία είναι το «monitoring», δηλαδή η παρακολούθηση για το πώς πάνε τα πράγματα, έτσι ώστε να γίνουν οτιδήποτε αλλαγές χρειάζονται. Πολύ σημαντικό επίσης είναι να δουλέψουμε και στο κομμάτι της χρηματοδότησης, είτε αυτό σχετίζεται με συμμετοχές, είτε με δάνεια, είτε με εγγυήσεις. Η εμπλοκή του ΚΑΠΕ, έτσι και αλλιώς, είναι δεδομένη. Ήδη υπάρχουν αυτές οι προτάσεις. Το αν χρειάζεται τώρα νομοθετική ρύθμιση ή όχι, καλό θα ήταν να υπάρχει επί της ουσίας ρύθμιση για συγκεκριμένα πράγματα και όχι γενικά να αναφέρεται ότι το ΚΑΠΕ έχει το ρόλο αυτό. Έτσι και αλλιώς, τον έχει εκ του νόμου, από τον δικό του νόμο. «Φρεσκάρουμε» και το δικό μας νομοθετικό πλαίσιο και μπορούμε να το περάσουμε και εκεί. Υπάρχει και ο ν. 4342, άρα γενικές ρυθμίσεις υπάρχουν. Αν χρειαστεί να νομοθετήσουμε, καλό είναι να νομοθετήσουμε συγκεκριμένα πράγματα, μέσα σε αυτά που είπα εννοείται.

Να αναφέρω, επίσης, μιας και προηγήθηκε μια κουβέντα, το πόσο σημαντικό είναι να αισθανθούμε τις κοινότητες σαν ευκαιρία να αναπτυχθούν και κάποιες εφαρμογές που μέχρι τώρα δεν αναπτύσσονται. Ας πούμε, για παράδειγμα, στον αγροτικό τομέα, η εφοδιαστική αλυσίδα της βιομάζας δεν μπορεί να αναπτυχθεί αλλιώς, παρά μόνο αν έχουμε κοινότητα. Δεν υπάρχει άλλος τρόπος.

Δηλαδή, μας ξεκλειδώνει επί της ουσίας και πάρα πολλές περιπτώσεις που μέχρι τώρα είχαμε πρόβλημα. Πιθανόν και στη γεωθερμική και κάπου αλλού που δεν μπορούμε ακόμα να φανταστούμε και φυσικά και καλύτερη αξιοποίηση Virtual – Net Metering.

Επίσης, να επισημάνω κάτι, μιας και ακούστηκε πάρα πολύ το θέμα των ΤΟΕΒ, δηλαδή γενικά της χρήσης του νερού και της εξοικονόμησης ενέργειας στις εγκαταστάσεις διαχείρισης ύδατος, είτε είναι ύδρευσης, άρδευσης, αποχέτευσης. Είναι πάρα πολύ σημαντικό αυτό. Εκεί πέρα δηλαδή, πρέπει να δουλέψουμε πολύ. Δουλεύουμε επίσης μαζί με το Ταμείο Παρακαταθηκών και Δανείων σε διάφορα προγράμματα που μπορούμε να στηρίξουμε τέτοιες δραστηριότητες.

Κλείνω με την ερώτηση του κ. Μαυρωτά. Το ΚΑΠΕ συμμετέχει, έτσι και αλλιώς, στη διαδικασία, όχι μόνο του σχεδιασμού. Έτσι και αλλιώς δουλεύονται τα μοντέλα, όπως ξέρετε, και ήδη τα έχουμε παρουσιάσει σε προηγούμενες Επιτροπές. Όσον αφορά στη νέα διαδικασία του ενεργειακού σχεδιασμού, προφανώς ο Υπουργός, είναι σε θέση να το ανακοινώσει με πιο ολοκληρωμένη τρόπο. Το ΚΑΠΕ είναι μέσα σε αυτή τη διαδικασία, συμμετέχει δηλαδή και στην ίδια τη δομή που θα εκπονήσει τον ενεργειακό σχεδιασμό, όχι μόνο εκ του νόμου, αλλά και στα συγκεκριμένα οργανογράμματα που θα φτιαχτούν και θα υλοποιηθούν με Υπουργικές Αποφάσεις.

Δηλαδή, είναι εγγυημένος ο ρόλος του. Είναι σίγουρο ότι θα χρειαστεί και εμείς να ταλαιπωρηθούμε αρκετά για να μπορέσει να προχωρήσει αυτή η διαδικασία. Μια παρατήρηση, έτσι και αλλιώς, αφορά στο ότι αυτό που έχουμε να υλοποιήσουμε πλέον δεν είναι οι συνηθισμένες υποχρεώσεις που έχουμε μέχρι τώρα. Η Ευρωπαϊκή Επιτροπή έχει πολύ συγκεκριμένες απαιτήσεις, άρα δηλαδή ο τρόπος που θα υλοποιήσουμε το σχεδιασμό, ως ΠΟΔΕΝΕ, είναι και απαιτήσεις και προδιαγραφές με το χειμερινό πακέτο. Εκεί θα μπούμε σε μια πιο διαφορετική διαδικασία.

Ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Κανάκας.

ΒΑΣΙΛΕΙΟΣ ΚΑΝΑΚΑΣ(Πρόεδρος Διοικούσης Επιτροπής ΟΒΕ-ΕΝΑΕ): Έχει γίνει μια ερώτηση και κάποιες παρατηρήσεις. Θέλω να ξεκινήσω με τις παρατηρήσεις.

Εννοείται ότι αν φτάνει το 1%, δεν έχουμε κανένα ενδοιασμό. Απλώς, ήμουν πολύ γενικόλογος και, αν θέλετε, δεν στέκομαι εάν πρέπει να είναι η ενέργεια είτε από τον ήλιο, είτε από τον αέρα, είτε από το νερό. Εμείς, θέλουμε αυτάρκεια, θέλουμε αυτό το κόστος για να μπορέσουμε να το «ρίξουμε», για να μπορέσουμε το προϊόν να το βγάλουμε ανταγωνιστικό, γιατί σήμερα γίνεται χαμός στην αγορά. Δεν μιλάω για πεντακόσιους ή διακόσιους, μιλώ για κάποια εκατομμύρια αγροτών που είναι στην ύπαιθρο.

Επίσης, πάω στην παρατήρηση που έκανε ο κ. Μανιάτης. Εμείς από το 2014 περιμένουμε. Λέγαμε ότι υπάρχει ένας νόμος, ο οποίος μπορεί να μας δώσει κάποια για να κάνουμε επενδύσεις οι ΤΟΕΒ, είτε σε στέγες, είτε σε χωράφια, για να μπορέσουμε να έχουμε ρεύμα, το οποίο θα δώσει ανάσα στους αγρότες. Τώρα, προηγουμένως είπα στον Υπουργό, ότι χαίρομαι για τη συζήτηση που κάνουμε και χαιρετίζω και το νομοσχέδιο, αλλά θα ευχαριστήσω, όταν δω τη πρόσκληση και τη συμμετοχή μας.

Αρχίζουμε να έχουμε ενδοιασμούς και όλη η αγροτική ύπαιθρος σήμερα, έχει ενδοιασμούς στο αν θα μετέχουν κάποια πράγματα. Απαντώ στον κύριο που έκανε την ερώτηση, να είμαστε παρόντες και να υποβοηθήσουμε σε όλα αυτά που κάνουμε. Πριν από ένα περίπου χρόνο, ήλθε εκπρόσωπος της περιφέρειας Μακεδονίας και μας έκανε πρόταση να γίνει ένα υδροηλεκτρικό, μετά τη λίμνη του Πολυφύτου ακριβώς στη θέση «Κουλούρα» και είπαμε «παρών». Αρκεί να μην εμποδίζεται το έργο των αρδευτών, δηλαδή να μπορούν να αρδεύουν οι αγρότες, αρκεί και εμείς να έχουμε κάποιο όφελος από αυτή την προσπάθεια που θα γίνει. Αυτό σημαίνει ότι οι αντλίες που δουλεύουν εκεί να έχουν το ρεύμα. Είμαστε πολύ συγκεκριμένοι και να είστε σίγουροι ότι θα είμαστε παρόντες σε όποιο σημείο υπάρχει ροή και κλίση και δίνει τη δυνατότητα τέτοιου κέντρου, θα είμαστε παρόντες και ό,τι χρειαστεί θα το κάνουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε και τώρα το λόγο έχει ο κ. Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Σας ευχαριστώ.

Θα ήθελα να απαντήσω σε αρκετές από τις παρατηρήσεις που έγιναν από τους φορείς, αφού ευχαριστήσω για τη συζήτηση που έγινε σήμερα.

Αρχίζω από τα ασφαλιστικά. Στα ασφαλιστικά, εμείς το μόνο που κάναμε είναι να ενσωματώσουμε την ισχύουσα ασφαλιστική νομοθεσία. Είναι τόσο απλό. Δεν κάναμε καμία παρέμβαση και θεωρούμε ότι δεν μπορούμε να κάνουμε παρέμβαση. Άρα, αυτοί που έχουν μερίδια δεν εμπίπτουν στα ασφαλιστικά - αναφερόμαστε αποκλειστικά στα μέλη του Δ.Σ.- και τα οποία έχουν ό,τι προβλέπει η ασφαλιστική νομοθεσία. Άρα, είναι ένα θέμα, στο οποίο δεν υπήρξε η παραμικρή παρέμβαση από πλευράς μας.

Δεύτερον, για την εφαρμοσιμότητα του νόμου. Οι Υπουργικές Αποφάσεις είναι έτοιμες, άρα εμείς θέλουμε να προχωρήσουμε αυτόν το νόμο και θα προχωρήσουμε, σε αυτό το σκέλος, γρήγορα.

Για τις Ανώνυμες Εταιρείες και την τοπικότητα, η οποία είναι χαρακτηριστικό στίγμα αυτού του νομοσχεδίου, δεν υπάρχει λόγος για καμία συζήτηση. Οι Ανώνυμες Εταιρείες και η ΔΕΗ-Ανανεώσιμες μπορούν να συμμετέχουν, με μειοψηφική παρουσία. Είναι τόσο απλό και δεν υπάρχει άλλη περίπτωση, διότι οποιαδήποτε αλλαγή, που θα επέτρεπε πλειοψηφικά δεδομένα, θα άλλαζε εντελώς το χαρακτήρα όλου αυτού του πράγματος, που γίνεται αυτή τη στιγμή.

Επαναλαμβάνω ότι το νομοσχέδιο έχει συγκεκριμένες αξίες στη δομή του. Θέλουμε την τοπικότητα, θέλουμε την αποκεντρωμένη δομή, θέλουμε την τεράστια προώθηση των Α.Π.Ε. ενόψει όλων αυτών των θεμάτων, θέλουμε να αντιμετωπίζει θέματα ενεργειακής φτώχειας και αποκλεισμού. Άρα, είναι ένα σύστημα, το οποίο, από τη φύση του, έχει αμετάβλητες αξίες και πάνω σε αυτές πρέπει να δουλέψουμε. Αυτό προσπαθεί να ενσωματώσει αυτό το νομοσχέδιο και αυτό απαντά στο ερώτημα των Ανωνύμων Εταιρειών ή των επιχειρηματικών σχημάτων, που θα ήθελαν κάποια πιο ελαστική δομή.

Τώρα, για τη χρηματοδότηση, να υπενθυμίσω ότι πέρα από το ότι εντάσσονται στον αναπτυξιακό νόμο, υπάρχουν στο ΕΣΠΑ πολύ συγκεκριμένα προγράμματα, τα οποία θα προκηρυχθούν. Απαντάω και στον Πρόεδρο του Τ.Ε.Ε. . Υπάρχει πρόσκληση του ΕΣΠΑ για μια νέα μονάδα βιομάζας για την τηλεθέρμανση του Αμυνταίου, υπάρχουν τρεις προσκλήσεις, που σχεδιάζονται για τη βελτίωση της ενεργητικής απόδοσης μικρομεσαίων επιχειρήσεων, 32 εκατ. ευρώ, για προώθηση θέρμανσης από ΑΠΕ και ΣΥΘΕΑ, 35 εκατ., και προώθηση συστημάτων αποδοτικής τηλεθέρμανσης 25 εκατ. ευρώ, επίσης. Αλλά, υπάρχει κι ένας δεύτερος πυλώνας, με τον οποίο θα υπάρξει χρηματοδότηση.

Το βασικότερο, και είναι και το προσδοκώμενο, φυσικά είναι ότι θα υπάρξουν χρηματοδοτικά εργαλεία από θεσμούς και φορείς, που είναι πιο αρμόδιοι, όπως το Ταμείο Παρακαταθηκών και Δανείων, η νέα Αναπτυξιακή Τράπεζα, οι τοπικές τράπεζες, οι οποίες θα εμπλακούν, αλλά και οι συστημικές τράπεζες, εάν διευκολύνουν με χρηματοδοτικά εργαλεία, στα οποία θα συμμετέχουν και οι ευρωπαϊκές επενδυτικές τράπεζες.

Το επόμενο θέμα έχει να κάνει με την «οροφή», τα 500 κιλοβάτ. Νομίζω ότι είμαστε ανοιχτοί σε βελτιώσεις σχετικά με αυτό. Τα περιθώρια και η δυνατότητα που έχουμε από τους ευρωπαϊκούς κανονισμούς είναι μέχρι 1 Μεγαβάτ. Είμαστε ανοιχτοί, μέσα στις επόμενες ημέρες και μέχρι να ψηφιστεί το νομοσχέδιο, να δούμε κάποια βελτίωση στο θέμα αυτό. Θα το συζητήσουμε.

Το θέμα της γης υψηλής παραγωγικότητας όλοι το γνωρίζουμε. Δεν έχει προσδιοριστεί γη υψηλής παραγωγικότητας, διότι την προσδιορίζουν 3-4 διαφορετικοί φορείς και υπάρχει μια διαρκής εκκρεμότητα στο θέμα αυτό. Ταυτόχρονα, πάνω σε αυτό, έχουμε επιβάλει θεμιτούς περιορισμούς.

Από την άλλη πλευρά, για περιπτώσεις που έχουμε καθετοποιημένες δραστηριότητες διαφόρων ειδών, οι οποίες θέλουν να αποκτήσουν Α.Π.Ε. και αυτονομία, είναι ένα θέμα μεγάλο ή και το ένα κομμάτι το οποίο θα βάζει έναν πολύ μικρό περιορισμό αλλά θα δίνει μια ελάχιστη ευελιξία. Δεν είμαστε, όμως, έτοιμοι να το κάνουμε αυτό. Χρειάζεται ακόμη περισσότερη συζήτηση για να μπορέσουμε να το δούμε.

Σε ό,τι αφορά το θέμα της αποθήκευσης. Θέλω να είμαι σαφής, θα το ενσωματώσουμε για το net metering, θα ενσωματώσουμε την αποθήκευση. Υπάρχει ένας ενδοιασμός και θέλει μια συζήτηση. Ως προς την αποθήκευση σε περίπτωση που έχουμε τιμές, στην όποια περίπτωση υπάρχει χώρος να αποθηκεύεις, όταν η τιμή είναι χαμηλή και να δίνεις στο σύστημα, όταν είναι υψηλή.

Ως φιλελεύθερος οικονομολόγος δεν έχω κανένα πρόβλημα και με αυτό προκαλώ τον κ. Σκρέκα.

Θέλει, όμως, μια προσοχή, ακριβώς διότι ο τρόπος προσδιορισμού των τιμών και οι δυνατότητες διαμόρφωσης επηρεασμού της λειτουργίας των τιμών είναι ένα θέμα. Άρα, αυτό θέλει μια ευρύτερη συζήτηση και με την Ρ.Α.Ε. κ.λπ., πριν βρεθεί ένας κανόνας με τον οποίον θα μπορούσε να μπει η έννοια της αποθήκευσης και σε παραγωγούς, οι οποίοι συμμετέχουν με τιμές στο σύστημα.

Για το θέμα του net metering, μπορούμε να το κάνουμε στο πλαίσιο αυτού του νομοσχεδίου και να κάνουμε αυτό το βήμα.

Σε ό,τι αφορά το θέμα με τις μικρές ανεμογεννήτριες, εκκρεμεί ένα μεγάλο θέμα και το ξέρετε όλοι. Έχουμε προχωρήσει πολύ στις συζητήσεις και η Ρ.Α.Ε. έχει, πλέον, ολοκληρώσει και τις προκαταρκτικές μελέτες. Στο θέμα των μικρών ανεμογεννητριών, θα έχουμε πολύ σύντομα απάντηση.

Σε ό,τι αφορά στο θέμα για το δίκτυο στήριξης όλου αυτού του εγχειρήματος, προσδοκούμε ότι θα έχουμε μια μεγάλη, αυτή τη στιγμή, τομή με αυτό το νομοσχέδιο, ώστε να υπάρξει μια τεράστια ώθηση σε αυτό το σχήμα με τις ενεργειακές κοινότητες. Η αρχική σκέψη ήταν, προφανώς, ότι θα υπάρξει ένα κομβικό σημείο, το ΚΑΠΕ, που να φέρει όλο το βάρος του help desk, δηλαδή, του κομβικού σημείου στο οποίο θα απευθύνονται όλοι.

Όλοι αναγνωρίζουμε από κει και πέρα ότι θέλουμε τοπικά δίκτυα στήριξης, τα οποία ξεπερνάνε ένα κεντρικό κομβικό σημείο. Εκεί, μπορούμε να είμαστε εντελώς ευέλικτοι. Οι τοπικοί σχηματισμοί, οι κόμβοι, που θα στηρίζουν αυτές τις ενέργειες, μπορεί να είναι εκεί που υπάρχουν καλές αναπτυξιακές που μπορούν να το κάνουν αυτές, αλλού θα το κάνουν τα επιμελητήρια, αλλού μπορούν να το κάνουν κάποιες εταιρείες που έχουν την εμπειρία.

Άρα, να είμαστε ευέλικτοι στο επόμενο βήμα, αλλά το σίγουρο είναι ότι θέλουμε και ισχυρό δίκτυο και το κομβικό σημείο που, από τους υπάρχοντες φορείς, το καλύτερο είναι να το αναλάβει το ΚΑΠΕ.

Σε ό,τι αφορά τους Τ.Ο.Ε.Β.. Θεωρούσα και θεωρώ ότι είναι ένα από τα μεγάλα στοιχήματα αυτού του νομοσχέδιου, προφανώς, να εμπλακούν οι Τ.Ο.Ε.Β. σε όλη αυτή την ιστορία. Οι Τ.Ο.Ε.Β., όπως ξέρετε, στο κομμάτι αυτό, προφανώς, ζητάνε και χρηματοδοτικά εργαλεία, δηλαδή τη δυνατότητα να απευθυνθούν κάπου για να μπορέσουν να χρηματοδοτηθούν.

Έχει τεθεί το θέμα και νομίζω ότι η δέσμευση από την πλευρά του Υπουργείου είναι, είτε στο πλαίσιο των Ε.Σ.Π.Α., είτε σε άλλα χρηματοδοτικά εργαλεία, να έχουμε τη δυνατότητα να κάνουμε μια σοβαρή προκήρυξη για τους Τ.Ο.Ε.Β. και να διευκολύνουμε όλο αυτό τον ενεργειακό μετασχηματισμό που είναι προς όφελος όλων και που δίνει και μια ελπίδα για ξεχρεώσουν και την Δ.Ε.Η. μερικοί από τους Τ.Ο.Ε.Β. που έχουν οφειλές.

Είχαμε πολλές συναντήσεις με Τ.Ο.Ε.Β., από όλη την Ελλάδα, εξαιτίας των θεμάτων και νομίζω ότι υπάρχει και μία κατανόηση.

Θα κλείσω με το θέμα της Ρ.Α.Ε.. Θέλω να είναι σαφής και κατανοητή σε όλους αυτή η αναγκαιότητα.

Εξάλλου, υπενθυμίζω ότι ο νόμος για τις δημόσιες προμήθειες είναι νόμος που είχα φέρει ως Υπουργός Οικονομίας. Είναι παράδοξο να ζητάω μια παρέκκλιση από τον νόμο, που δεν είναι τόσο παρέκκλιση, επαναλαμβάνω, διότι το προβλέπει ο νόμος. Πήραμε την άδεια από την Ανεξάρτητη Αρχή για αυτή την παρέκκλιση και διατηρούμε όλους τους κανόνες, που προβλέπονται μέσα στον νόμο για αυτές τις περιπτώσεις, δηλαδή το ανώτατο όριο ανάθεσης 135.000 που προβλέπει η Ευρωπαϊκή Οδηγία κ.λπ..

Εντός του νόμου, ζητείται μια παρέκκλιση με τρόπο που προβλέπεται στον νόμο για το έκτακτο και μερικά άλλα κριτήρια τα οποία τα καλύπτει όλα. Άρα, το μόνο ερώτημα που θέλω να απαντήσω εδώ, και θέλω να είναι σαφές, είναι αν είναι τόσο έκτακτο ή όχι, ή πάμε να «μπαλώσουμε» μια καθυστέρηση.

Υπενθυμίζω ότι αυτό το οποίο καλούμαστε να κάνουμε πλέον είναι να ακολουθήσουμε όλες οι χώρες έναν Ενιαίο Οδηγό Μελέτης του Εθνικού Σχεδιασμού. Αυτό το πρότυπο μελέτης, ουσιαστικά, το παραλάβαμε το Σεπτέμβριο. Η πρώτη απόφαση πάρθηκε τον Ιούνιο σε επίπεδο Υπουργών. Είναι μια σύνθετη διαδικασία. Φτιάξαμε τη μεγάλη Επιτροπή, που θα κάνει τη Διαβούλευση, που θα πάρει όλες τις αποφάσεις, στις οποίες συμμετέχει το ΚΑΠΕ και όλοι οι σχετικοί φορείς. Η ΡΑΕ καλείται να εισηγηθεί, βάσει του νόμου, ένα προσχέδιο ή μια βάση συζήτησης. Νομίζω ότι εκ των πραγμάτων έπρεπε να γίνει αυτό το βήμα και να γίνει γρήγορα, γιατί όντως οι προθεσμίες είναι πάρα-πάρα πολύ στενές.

Άρα, αυτό το τεχνικό κομμάτι, το οποίο θα μετατρέπει ή θα δημιουργεί μια βάση, δηλαδή αυτό το οποίο θα γραφτεί τελικά και θα αποτελέσει τη βάση να είναι συμβατό με τις προδιαγραφές του Εθνικού Σχεδιασμού, όπως έχουν τεθεί από το Σεπτέμβρη και μετά.

Βέβαια, είναι πολύ ασφυκτικά τα πλαίσια, οπότε θα ήθελα να είναι απόλυτα κατανοητό σε όλους ότι είναι μια διαδικασία στην οποία η ΡΑΕ μόνο θα μπορούσε να προσφύγουμε, στο να κάνει το ρόλο, το εισηγητικό σημείωμα, που προβλέπει τη βασική γνωμοδότηση. Άρα, επομένως, η ΡΑΕ είναι ο μόνος που θα μπορούσε να το κάνει αυτό και να το κάνει γρήγορα αυτό τον τρόπο τον οποίο υπονόησε.

Θέλω να είναι σαφές προς όλες τις πλευρές των συναδέλφων ότι είναι κάτι για το οποίο ήταν λίγο έως πολύ αναγκαστικό και υπάρχουν ισχυροί λόγοι που υπάρχουν μέσα στο νόμο για τις δημόσιες προμήθειες. Τους επικαλεστήκαμε και η Ανεξάρτητη Αρχή έδωσε «το πράσινο φως» να προχωρήσουμε.

Αυτά ήθελα να πω και να σας ευχαριστήσω για μια ακόμη μια φορά. Μακάρι να μπορέσουμε αυτό το μεγάλο βήμα που γίνεται σήμερα να δώσει μια πραγματικά τεράστια ώθηση σε αυτό που όλοι επιθυμούμε.

Ευχαριστώ.

Την πρόσκληση για την Σίφνο την περιμένω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ όλους και όλες που ήλθαν και συμμετείχαν σήμερα στη δημόσια διαβούλευση.

Υπενθυμίζω τώρα, για τους βουλευτές και τις βουλευτίνες, ότι την Τετάρτη, στις 3 το μεσημέρι, έχουμε την κατ’ άρθρο συζήτηση και την Πέμπτη, στις 10 το πρωί, τη β΄ ανάγνωση.

Καλό απόγευμα.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Δημαράς Γιώργος, Καρακώστα Εύη, Κάτσης Μάριος, Καφαντάρη Χαρά, Σηφάκης Γιάννης, Συρμαλένιος Νίκος, Τελιγιορίδου Ολυμπία, Σκρέκας Κωνσταντίνος, Στύλιος Γεώργιος, Βαρδαλής Σάκης και Μαυρωτάς Γεώργιος.

Τέλος και περί ώρα 13.55΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**